(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΞΔ΄

Δευτέρα, 30 Ιανουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επετειακή Αναφορά στην Ημέρα Μνήμης των Ελλήνων Εβραίων Μαρτύρων και Ηρώων του Ολοκαυτώματος, σελ.
3. Τήρηση ενός λεπτού σιγής στη μνήμη των θυμάτων του Ολοκαυτώματος, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Οικονομικών με θέμα «Επαναφορά των εκατόν είκοσι δόσεων για τους σεισμόπληκτους του Νομού Ηρακλείου που έχασαν τη ρύθμισή τους», σελ.
 β) Προς τον Υπουργό Ναυτιλίας και Νησιωτικής Πολιτικής, με θέμα: «Τραγική απώλεια 60χρονης γυναίκας από τους Παξούς και αδυναμία έγκαιρης μεταφοράς της λόγω δυσμενών καιρικών συνθηκών στην Ηγουμενίτσα με σκάφος του Λιμενικού Σώματος», σελ.
 γ) Προς τον Υπουργό Προστασίας του Πολίτη με θέμα: «Προγραμματισμός της ΕΛ.ΑΣ για την αποκατάσταση της τάξης στην πλατεία Πέτρουλα στον Κολωνό» , σελ.
 δ) Προς τον Υπουργό Εσωτερικών, με θέμα: « Άμεση αντιμετώπιση των προβλημάτων στέγασης που υπάρχουν στις σχολικές μονάδες του Δήμου Μινώα Πεδιάδας που επλήγη από το σεισμό της 27ης Σεπτεμβρίου 2021», σελ.
 ε) Προς τον Υπουργό Υγείας, με θέμα: « Έλλειψη ιατρικού προσωπικού στο Κέντρο Υγείας Λαυρίου», σελ.
 στ) Προς τον Υπουργό Εθνικής Άμυνας, με θέμα: «Για την παραχώρηση του πρώην «409 Στρατιωτικού Νοσοκομείου» στην Πάτρα σε ιδιώτες επενδυτές», σελ.
 ζ) Προς τον Υπουργό Περιβάλλοντος και Ενέργειας:
 i. με θέμα: «Η κυβέρνηση κρατά ομήρους χιλιάδες μικροϊδιοκτήτες σε εκτός σχεδίου περιοχές και καθυστερεί την ολοκλήρωση του πολεοδομικού σχεδιασμού», σελ.
 ii. με θέμα: «Ανάγκη αποσαφήνισης κυβερνητικών προθέσεων για τη «δάσωση»», σελ.
 iii. με θέμα: «Πώς θα αντιμετωπίσει η Κυβέρνηση την προβληματική κατάσταση με πολλές σκιές που δημιουργήθηκε με την πλατφόρμα του Διαχειριστή Ελληνικού Δικτύου Διανομής Ηλεκτρικής Ενέργειας (ΔΕΔΔΗΕ) για την υποδοχή αιτημάτων σύνδεσης φωτοβολταϊκών (Φ/Β) στο κορεσμένο δίκτυο Πελοποννήσου και την κατανομή του ηλεκτρικού χώρου;, σελ.
 η) Προς τον Υπουργό Εργασίας και Κοινωνικών Υποθέσεων:
 i. με θέμα: «Εκδικητικές απολύσεις συνδικαλιστών από την εταιρεία ESA SECURITY SOLUTIONS S.A», σελ.
 ii. με θέμα: «Εμπλοκή με τις προκηρύξεις Γενικών Διευθυντών στον e-ΕΦΚΑ», σελ.
 θ) Προς τον Υπουργό Υποδομών και Μεταφορών, με θέμα: «Επίλυση προβλημάτων αποκατάστασης σεισμόπληκτων κτιρίων», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Οι Υπουργοί Εξωτερικών, Οικονομικών, Ανάπτυξης και Επενδύσεων, Υγείας, Περιβάλλοντος και Ενέργειας, Δικαιοσύνης, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, καθώς και οι Αναπληρωτές Υπουργοί Οικονομικών και Εξωτερικών κατέθεσαν την 27-1-2023 σχέδιο νόμου: «Κύρωση του Πρωτοκόλλου Προσχώρησης στη Συμφωνία Εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, για να ληφθεί υπόψη η προσχώρηση του Ισημερινού», σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επετειακή Αναφορά στην Ημέρα Μνήμης των Ελλήνων Εβραίων Μαρτύρων και Ηρώων του Ολοκαυτώματος
 ΑΘΑΝΑΣΙΟΥ Μ. , σελ.
 ΔΕΛΗΣ Ι. , σελ.
 ΚΑΚΛΑΜΑΝΗΣ Ν. , σελ.
 ΚΑΦΑΝΤΑΡΗ Χ. , σελ.
 ΚΩΝΣΤΑΝΤΟΠΟΥΛΟΣ Δ. , σελ.
 ΠΙΚΡΑΜΜΕΝΟΣ Π. , σελ.
 ΣΑΚΟΡΑΦΑ Σ. , σελ.
 ΧΑΤΖΗΒΑΣΙΛΕΙΟΥ Α. , σελ.

Β. Επί διαδικαστικού θέματος:
 ΚΑΚΛΑΜΑΝΗΣ Ν. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΜΟΥΛΚΙΩΤΗΣ Γ. , σελ.
 ΣΑΚΟΡΑΦΑ Σ. , σελ.

Γ. Επί των επικαίρων ερωτήσεων:
 ΑΜΥΡΑΣ Γ. , σελ.
 ΑΥΛΩΝΙΤΗΣ Α. , σελ.
 ΒΕΣΥΡΟΠΟΥΛΟΣ Α. , σελ.
 ΘΕΟΔΩΡΙΚΑΚΟΣ Π. , σελ.
 ΚΑΡΑΓΙΑΝΝΗΣ Γ. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΕΓΚΕΡΟΓΛΟΥ Β. , σελ.
 ΜΙΧΑΗΛΙΔΗΣ Α. , σελ.
 ΜΟΥΛΚΙΩΤΗΣ Γ. , σελ.
 ΠΕΤΣΑΣ Σ. , σελ.
 ΠΙΠΙΛΗ Φ. , σελ.
 ΠΛΕΥΡΗΣ Α. , σελ.
 ΣΚΟΥΡΟΛΙΑΚΟΣ Π. , σελ.
 ΣΤΟΛΤΙΔΗΣ Λ. , σελ.
 ΤΑΓΑΡΑΣ Ν. , σελ.
 ΤΣΑΚΛΟΓΛΟΥ Π. , σελ.
 ΦΑΜΕΛΛΟΣ Σ. , σελ.
 ΧΑΡΔΑΛΙΑΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΞΔ΄

Δευτέρα 30 Ιανουαρίου 2023

Αθήνα, σήμερα στις 30 Ιανουαρίου 2023, ημέρα Δευτέρα και ώρα 12.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 27-1-2023 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΞΓ΄ συνεδριάσεώς του, της Παρασκευής 27 Ιανουαρίου 2023)

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Εξωτερικών, Οικονομικών, Ανάπτυξης και Επενδύσεων, Υγείας, Περιβάλλοντος και Ενέργειας, Δικαιοσύνης, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, καθώς και οι Αναπληρωτές Υπουργοί Οικονομικών και Εξωτερικών κατέθεσαν την 27-1-2023 σχέδιο νόμου: «Κύρωση του Πρωτοκόλλου Προσχώρησης στη Συμφωνία Εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, για να ληφθεί υπόψη η προσχώρηση του Ισημερινού».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, προχωρούμε στην επετειακή αναφορά στην Ημέρα Μνήμης των Ελλήνων Εβραίων Μαρτύρων και Ηρώων του Ολοκαυτώματος.

Θα ξεκινήσουμε με την επετειακή αναφορά από τον Προεδρεύοντα της συνεδρίασης. Εκ μέρους της Κυβέρνησης θα λάβει τον λόγο ο Αντιπρόεδρός της κ. Παναγιώτης Πικραμμένος, ο οποίος θα κλείσει και τη συνεδρίαση.

Θα λάβουν, επίσης, τον λόγο οι συνάδελφοι Βουλευτές που έχουν οριστεί από τις Κοινοβουλευτικές Ομάδες και ειδικότερα: Από το ΜέΡΑ25 η κ. Σοφία Σακοράφα, Αντιπρόεδρος της Βουλής και Βουλευτής Β3΄Νοτίου Τομέα Αθηνών. Τα λέω όλα τώρα, γιατί είναι χρήσιμα αυτά. Από την Ελληνική Λύση θα λάβει τον λόγο η κ. Μαρία Αθανασίου, Βουλευτής Β2΄ Δυτικού Τομέα Αθηνών. Από το Κομμουνιστικό Κόμμα Ελλάδας θα μιλήσει ο κ. Ιωάννης Δελής, Βουλευτής Α΄ Θεσσαλονίκης. Από το ΠΑΣΟΚ - Κίνημα Αλλαγής θα πάρει τον λόγο ο κ. Δημήτρης Κωνσταντόπουλος, Βουλευτής Αιτωλοακαρνανίας και από τον ΣΥΡΙΖΑ η κ. Χαρά Καφαντάρη, Βουλευτής Β2΄ Δυτικού Τομέα Αθηνών. Από τη Νέα Δημοκρατία θα μιλήσει ο κ. Αναστάσιος Χατζηβασιλείου, Βουλευτής Σερρών. Όλοι οι Βουλευτές θα έχουν χρόνο ομιλίας πέντε λεπτών ο καθένας και ο κύριος Αντιπρόεδρος θα έχει λίγο χρόνο περισσότερο.

Ξεκινάμε, λοιπόν.

Διαβάζω: «Καθώς άνοιγαν οι πόρτες, πέφταν τα πτώματα πάνω του, (βάρδια στο απαίσιο κτήριο), κι όμως επέζησε. Πλήρης οδύνης, βαθύς στεναγμός, ο καημός. Έκλεισε ο ουρανός των φωτεινών επικλήσεων, τα οράματα απομένουν πάνω στη γη. Δεν φεύγει ο πόνος για τους αιωνίως απόντας.».

Με δύο αποσπάσματα από το ποίημα «Των Εβραίων» της Ζωής Καρέλλη θα ήθελα φέτος να τιμήσουμε την ημέρα μνήμης των Ελλήνων Εβραίων μαρτύρων.

Κάθε χρόνο τέτοια μέρα από αυτή τη θέση υποκλινόμαστε στη θυσία τους στον βωμό του ναζισμού και συνάμα θυμόμαστε με υπερηφάνεια την αυταπάρνηση των χριστιανών αδερφών τους, που με κίνδυνο της ζωής τους προστάτευσαν ή και τους έσωσαν πολλές φορές από βέβαιο θάνατο. Σε μία από τις πιο οδυνηρές σελίδες της παγκόσμιας ιστορίας, λοιπόν, έμελλε να γραφεί ένας ύμνος αλληλεγγύης και αδελφοσύνης μεταξύ χριστιανών και Εβραίων και δεν θα μπορούσε να ήταν αλλιώς, γιατί οι ίδιοι οι Εβραίοι αδελφοί μας πολύ νωρίτερα υπερασπίστηκαν τα δίκαια της πατρίδας κατά τη Μικρασιατική Εκστρατεία και αργότερα, κατά τον ελληνοϊταλικό πόλεμο, χωρίς δισταγμό αλλά με πραγματική αλληλεγγύη, λεβεντιά και αυταπάρνηση.

Δυστυχώς, κάπου εκεί είχε φτάσει και η δική τους ώρα του μαρτυρίου. Η αρχή είχε γίνει από τη δεκαετία του 1920 με τις πρώτες εκρήξεις αντισημιτισμού στην Ευρώπη. Μέσα στις επόμενες δεκαετίες η Γερμανία θα αναδεικνυόταν σε βασική κοιτίδα του διαφυλετικού μίσους, γιατί αντιμετώπισε εκδικητικά την εβραϊκή φυλή, στερώντας της μεθοδικά όλα τα θεμελιώδη δικαιώματά της και την υποβίβασε σε έναν εσμό υποκειμένων του κράτους. Με τον καιρό ο συστηματικός περιορισμός στην εκπαίδευση, την επιστήμη και την εργασία, έδωσε τη θέση του σε μαζικά πογκρόμλεηλασίες, καταστροφές και διώξεις. Από εκεί και πέρα, με την έναρξη του πολέμου φτάσαμε στην εφαρμογή της ανατριχιαστικής τελικής λύσης για το λεγόμενο «εβραϊκό ζήτημα», όπως το αποκαλούσαν οι ναζί.

Είναι μια ασύλληπτη τραγωδία που για την Ελλάδα ξεκινά από τις μεγάλες πόλεις, όπως η Θεσσαλονίκη και καταλήγει στη θηριωδία των στρατοπέδων και στην απώλεια σχεδόν του 90% του εβραϊκού στοιχείου της Ελλάδας. Ανάμεσά τους βρέθηκαν θύματα και τριάντα δικοί μας συνάδελφοι Βουλευτές, των οποίων τα ονόματα έχουν λάβει τιμητική θέση στο Περιστύλιο της Βουλής ως ελάχιστος φόρος τιμής στη θυσία τους.

Τιμώντας σήμερα τη μνήμη τους, αλλά και όλων των Ελλήνων Εβραίων, ηρώων και μαρτύρων, θα ήθελα να επικεντρωθούμε στα διδάγματα που πηγάζουν, ακόμη και μέσα από μία τόσο ωμή ιστορία του ανθρώπινου μίσους. Ας θυμόμαστε, λοιπόν, ότι το δηλητήριο της μισαλλοδοξίας σε κάθε έκφανση της ζωής διαβρώνει συνειδήσεις και καταλήγει πάντα να απλώνεται στις πιο μελανές σελίδες της ιστορίας μας. Ας θυμόμαστε, επίσης, πως το αντίδοτό της εξακολουθεί να είναι η πίστη και το πείσμα για έναν καλύτερο κόσμο και για μια περήφανη πατρίδα, φτιαγμένη από ανθρωπιά, τόλμη και αλληλεγγύη. Αυτές οι αξίες είναι οι μόνες αβίαστες και σύμφυτες με την ανθρώπινη φύση από τη στιγμή που γεννιόμαστε. Στο χέρι μας είναι να συνεχίσουμε να τις καλλιεργούμε πάντα με σύνεση και σεβασμό, ώστε να απλώσουν ρίζες βαθιές στις καρδιές μας από σήμερα και για πάντα.

(Χειροκροτήματα)

Συνεχίζουμε με τη συνάδελφο κ. Σοφία Σακοράφα.

Κυρία Σακοράφα, έχετε τον λόγο.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, ολόκληρη η ανθρωπότητα σκύβει με οδύνη και σεβασμό το κεφάλι στη μνήμη των θυμάτων του Ολοκαυτώματος. Είναι δύσκολο να πιστέψει κανείς ότι αυτή είναι μια πραγματικότητα της ανθρώπινης ιστορίας και μάλιστα, μέσα στον 20ό αιώνα. Και, όμως, αυτό το μαζικό, μεθοδικό έγκλημα μιας κρατικής εξουσίας είναι μια παρανοϊκή αλήθεια.

Τα εκατομμύρια των αθώων θυμάτων αυτού του αδιανόητου διωγμού θα βαραίνουν για πάντα τη συνείδηση του ανθρώπινου γένους. Ο φυσικός αυτουργός του εγκλήματος ήταν βέβαια το ναζιστικό καθεστώς, όμως, κανείς δεν μπορεί να παραβλέψει ότι οι ουσιαστικοί συνεργοί ήταν οι ηγεσίες των μεγάλων χωρών εκείνης της εποχής, οι οποίες δεν αντέδρασαν καθόλου απέναντι στις πολιτικές αυτές του Χίτλερ που άρχισαν με συγκεκριμένα καταδιωκτικά μέτρα από το 1933.

Μια άλλη σημαντική παράμετρος είναι η στάση της κοινωνίας, η στάση των υπόλοιπων πολιτών τους καιρούς που υλοποιούνταν τα πογκρόμ εξόντωσης, τόσο για τη Γερμανία, όσο και για τις άλλες χώρες που τελούσαν υπό γερμανική κατοχή.

Υπάρχει μια περίφημη φράση που λέει: «Δεν ήταν ο Χίτλερ ή ο Χίμλερ που με απήγαγε, με χτύπησε και πυροβόλησε την οικογένειά μου. Ήταν ο τσαγκάρης, ο γαλατάς, ο γείτονας που πήρε μια στολή και στη συνέχεια πίστεψε πως είναι η κυρίαρχη φυλή. Την είπε ο Καρλ Στόικα, επιζών του Άουσβιτς, όχι Εβραίος, αλλά Ρομ από την Αυστρία, μέλος μιας φυλής που υπέστη και αυτός και αυτή η φυλή απηνή διωγμό από τους ναζί.

Υπήρχε, λοιπόν, και η συνενοχή. Η ενεργός συμμετοχή μιας μερίδας στις εγκληματικές δράσεις, πέρα από τα στελέχη του στρατού και των στρατοπέδων. Υπήρχε επίσης και μια άλλη μερίδα με τη στάση της λεγόμενης ουδετερότητας. Δυστυχώς, η σιωπή και η αδράνεια ήταν και αυτές αναμφισβήτητα μια μορφή συνέργειας στο έγκλημα.

Εμείς, κυρίες και κύριοι συνάδελφοι, έχουμε χρέος για μια ιδιαίτερη αναφορά για τους συμπατριώτες μας, τους Έλληνες Εβραίους. Πρόκειται για μεγάλες κοινότητες, εγκατεστημένες σε πόλεις διάσπαρτες σε όλη την Ελλάδα με πρώτη τη Θεσσαλονίκη που, πραγματικά, ξεκληρίστηκαν.

Εδώ όμως πρέπει να πούμε ότι τιμούν την ιστορία του λαού μας όλα τα συμβάντα της ενεργής συμπαράστασης, ατομικής, οικογενειακής ή και από μέλη του κρατικού μηχανισμού προς πολλούς από τους διωκόμενους όπως οι φιλοξενίες απόκρυψης, οι φυγαδεύσεις, οι πλαστές ταυτότητες. Σημαντικά είναι και όσα έγιναν στις εβραϊκές κοινότητες όπως στη Ζάκυνθο, την Κατερίνη, τον Βόλο αλλά και τη Χαλκίδα. Εκεί χάρη στις πρωτοβουλίες θεσμικών παραγόντων όπως οι ορθόδοξοι μητροπολίτες ή οι δήμαρχοι, με τη συνδρομή του ΕΑΜ αλλά και τη συμπαράσταση των τοπικών κοινωνιών, έγινε δυνατόν να ελαχιστοποιηθεί και σχεδόν εκμηδενιστεί, θα έλεγα, ο αριθμός των συλλήψεων και των θυμάτων των εβραϊκών κοινοτήτων.

Το μόνο ουσιαστικό που μπορούμε να πούμε σήμερα για το Oλοκαύτωμα πέρα από την αναγκαία ιστορική γνώση είναι δύο λέξεις μόνο. Ποτέ ξανά. Αλλά ποτέ ξανά σημαίνει εγρήγορση και ευαισθησία, σημαίνει συμπαράσταση και αλληλεγγύη προς τον διωκόμενο, σημαίνει δίωξη των εγκλημάτων και άρνηση της ουδετερότητας και της σιωπής. Και στη σύγχρονη ακόμα πραγματικότητα υπάρχουν διωγμοί, γενοκτονίες, προσφυγιά ακόμα και γκέτο. Υπάρχει, σήμερα, λοιπόν, συνάδελφοι, η Υεμένη, η Σομαλία, οι Κούρδοι και τόσες άλλες εστίες με ανάλογες πρακτικές. Απέναντι σ’ αυτά, λοιπόν, δοκιμαζόμαστε όλοι σήμερα για να μην είναι κενά περιεχομένου αλλά και χωρίς σημασία όσα αισθανόμαστε όλοι για το Ολοκαύτωμα.

Συγχωρέστε με, αλλά επειδή φέρω και την παλαιστινιακή ως δεύτερη τιμητική υπηκοότητα θα σας πω: στρέψτε τα μάτια σας σήμερα στην Παλαιστίνη. Εκεί σήμερα το επίσημο κράτος ασκεί επί δεκαετίες ανελέητο διωγμό ενός λαού επικαλούμενο και αυτό λόγους άμυνας και προστασίας της υπόστασής του. Το πρόβλημα δεν είναι μόνο οι αυτουργοί που συντηρούν τέτοιες πρακτικές παγκοσμίως στο διάβα της ανθρώπινης ιστορίας ακόμα και μέχρι σήμερα. Το μεγάλο πρόβλημα είναι ότι η αδιαφορία όλων μας που είτε με τη σιωπή μας, είτε με την ανοχή μας στις πολιτικές ηγεσίες επιτρέπει να συνεχίζεται αυτή η πρακτική. Έτσι όπως και τότε, όλοι ουδέτεροι και αδιάφοροι, είναι συνεργοί στο έγκλημα όσο και αυτοί που με οποιονδήποτε τρόπο το δικαιολογούν.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ ευχαριστώ.

Καλείται στο Βήμα από την Ελληνική Λύση η συνάδελφος, κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριοι συνάδελφοι, το Ολοκαύτωμα συνιστά τη συστηματική προγραμματική και κρατική πολιτική πρακτική διώξεων και εξόντωσης περίπου έξι εκατομμυρίων Εβραίων από το ναζιστικό καθεστώς και τους συνεργάτες του. Την απογερμανοποίηση των Εβραίων θα συνόδευε μια σειρά απαγορεύσεων, στερήσεων και περιορισμών και μια στοχευμένη πολιτική γκετοποίησης αλλά και περιορισμού τους σε πολύ κλειστά πεδία της κοινωνικής ζωής. Η πολιτική στιγματισμού των Εβραίων με κάθε δυνατό τρόπο οδηγούσε αναπόφευκτα σε μία μόνο λύση: στην εξόντωση τους και στην οριστική αποπομπή τους από την Ευρώπη.

Τη νύχτα της 9ης προς 10η Νοεμβρίου 1938 ξεκίνησε και επίσημα το πογκρόμ του ναζιστικού καθεστώτος εις βάρος των Εβραίων. Εκείνη η νύχτα καταγράφτηκε στην ιστορία ως Νύχτα των Κρυστάλλων. Η δολοφονία του γραμματέα της γερμανικής πρεσβείας στη Γαλλία από έναν Εβραιοπολωνό μετά την απέλαση δεκαεπτά χιλιάδων Εβραίων πολωνικής καταγωγής σε άθλιες συνθήκες στάθηκε η αφορμή να ξεκινήσουν τα αντίποινα.

Το Ολοκαύτωμα των Εβραίων είναι το μεγαλύτερο ομαδικό έγκλημα στην ιστορία της ανθρωπότητας και συγχρόνως το μεγαλύτερο έγκλημα του 20ού αιώνα. Η θλιβερή μοναδικότητα του στην ιστορία δεν προέρχεται μόνο από τον μεγάλο αριθμό των θυμάτων που αφανίστηκαν στο όνομα μιας παράφρονος φυλετικής ιδεολογίας. Η μοναδικότητά του στην παγκόσμια ιστορία έγκειται στη σύλληψη της ιδέας, την προμελέτη, τη μέθοδο, την εκτέλεση. Η τελική λύση του εβραϊκού ζητήματος ήταν ένα σχέδιο πλήρως οργανωμένο που εφαρμόστηκε με βάση τον ψυχρό υπολογισμό κατά τις διαταγές ενός επίσημου κράτους και από τα μέλη ενός λαού που αυτοανακηρύχθηκε το καθαρότερο φυλετικά έθνος στην ιστορία του πολιτισμού. Μέλη πρόθυμα να πιστέψουν και να δράσουν χωρίς να ρωτήσουν τίποτα, όπως δήλωσε χαρακτηριστικά ο Πρίμο Λέβι. Υπολογίζεται ότι μόνο στα στρατόπεδα εξολόθρευσης οδηγήθηκαν στον θάνατο με τουφεκισμό, καταναγκαστική εργασία, απαγχονισμό και δηλητηριώδη αέρια, περίπου τρία εκατομμύρια Εβραίοι. Όμως, το σύνολο των Εβραίων που θανατώθηκαν από την άνοδο του ναζιστικού κόμματος στην εξουσία μέχρι την κατάρρευσή του ανέρχεται σε έξι περίπου εκατομμύρια.

Η πρακτική εξόντωσης των ναζί δεν εξαντλήθηκε μόνο στους Εβραίους. Θύματά τους που οδηγήθηκαν στα στρατόπεδα συγκέντρωσης υπήρξαν επίσης άτομα ψυχικά ασθενή και σωματικά ανάπηρα, διανοητές και πολιτικοί ακτιβιστές, άνθρωποι στιγματισμένοι ως εχθροί του κράτους και όλοι όσοι θεωρούνται αντικοινωνικά στοιχεία. Μεταξύ αυτών Σέρβοι, Πολωνοί, Ρώσοι, κομμουνιστές, ομοφυλόφιλοι, Ρομά, Aθίγγανοι.

Από το Ολοκαύτωμα δεν εξαιρέθηκαν οι Έλληνες. Η επίθεση του ναζιστικού στρατού κατά των αμάχων Ελλήνων γενικότερα εκδηλώθηκε από τις πρώτες κιόλας μέρες της κατοχής. Ομαδικές εκτελέσεις, βιασμοί, σφαγές, ξεκλήρισμα ολόκληρων χωριών. Ένας Γερμανός σκοτωμένος; Πενήντα Έλληνες. Δέκα Γερμανοί; Ένα χωριό. Χωρίς κανέναν ηθικό φραγμό έσφαζαν νήπια, εγκύους, μικρά παιδιά, ιερείς υπερήλικες. Απαγχόνιζαν, έκαιγαν ζωντανούς, εκτελούσαν με λιθοβολισμό, με τσεκούρι, με την ξιφολόγχη και με πυροβόλα όπλα. Όλεθρος σε όλη την Ελλάδα απ’ άκρη σε άκρη. Κάντανος, Κερδύλια, Δοξάτο, Δίστομο, Καλάβρυτα, Μεσοχώρι, Καλαμπάκα, Τρίκαλα, Κορινθία, Θεσσαλονίκη. Κι όμως αυτό το έγκλημα των ναζί και της Βέρμαχτ έμεινε ατιμώρητο. Εμείς ως Ελληνική Λύση πιστεύουμε ότι η Γερμανία οφείλει πολλά συγγνώμη στην Ελλάδα και όχι μόνο. Οφείλει τις γερμανικές επανορθώσεις και τις αποζημιώσεις που ποτέ δεν έδωσε στην Ελλάδα. Στην Ελλάδα είχαμε ένα από τα μεγαλύτερα ποσοστά απώλειας Εβραίων. Επέστρεψαν μόνο χίλιοι εννιακόσιοι πενήντα από τους περίπου σαράντα χιλιάδες.

Είναι διαπιστωμένο ότι σε κανένα άλλο σημείο της Ευρώπης δεν προσπάθησαν τόσο πολύ οι χριστιανοί πολίτες να αποτρέψουν τη μοίρα των Εβραίων αδερφών τους και να εμποδίσουν την αποστολή τους στα στρατόπεδα συγκέντρωσης. Ο τότε Αρχιεπίσκοπος Δαμασκηνός μίλησε υπέρ των Εβραίων ενώπιον των Γερμανών κατακτητών στην Ελλάδα πράξη που αποτελεί τιμή για την ελληνική Εκκλησία. Στις 27-1-1945 τα προελαύνοντα ρωσικά στρατεύματα απελευθέρωσαν το μεγαλύτερο Άουσβιτς - Μπιρκενάου. Άουσβιτς, κρεματόρια, θάλαμοι αερίων. Όσες διηγήσεις και να ακούσουμε, όσες μελέτες κι αν διαβάσουμε δεν θα αντιληφθούμε την έκταση αυτού του φρικιαστικού εγκλήματος που συντελέστηκε. Σήμερα βρισκόμαστε εδώ για να στηλιτεύσουμε ένα από τα πιο αποτρόπαια εγκλήματα της εποχής μας.

Σήμερα βρισκόμαστε εδώ για να στείλουμε ένα ηχηρό μήνυμα. Δεν θα επιτρέψουμε ναζιστικές ιδέες και συμπεριφορές που φανερώνουν βίαιο εξτρεμισμό να επικρατήσουν. Δεν ξεχνάμε αλλά θυμόμαστε. Διότι για να κερδίσουμε στη ζωή πρέπει να θυμόμαστε. Πρέπει να θυμόμαστε το δίδαγμα της ιστορίας και το καθήκον μας. Πρέπει να αντιληφθούμε ότι αυτό ξεκινά από εμάς. Όλοι μας έχουμε τη δύναμη και την ευθύνη να κάνουμε τη διαφορά. Η μαύρη επέτειος του Ολοκαυτώματος μας αφορά όλους. Αποτελεί καθήκον και υποχρέωση μας να διατηρήσουμε ζωντανή την ιστορική μνήμη στο πέρασμα των αιώνων. Η ανθρωπότητα είναι ζήτημα αν δοκίμασε άλλη τέτοια κτηνώδη βία, αν γνώρισε παρόμοια θηριωδία. Ο πρωτοφανής χαρακτήρας του Ολοκαυτώματος της μαζικής εξολόθρευσης των Εβραίων έχει παγκόσμιο αντίκτυπο για το μέλλον και τις νέες γενιές. Γι’ αυτό και πρέπει να διδάσκεται. Μόνο μαθαίνοντας γι’ αυτό και οι νέες γενιές θα αντιληφθούν και θα εμπεδώσουν ότι οι άνθρωποι σε κάθε πολιτισμένη κοινωνία έχουν την ευθύνη να προλαμβάνουν, να αντιδράσουν, να αποτρέψουν και να σταματήσουν κάθε γενοκτονία οπουδήποτε και αν γίνεται στον κόσμο.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα από το Κομμουνιστικό Κόμμα Ελλάδας ο συνάδελφος, ο κ. Ιωάννης Δελής.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κυρίες και κύριοι, ήταν τέτοιες μέρες, 27 Ιανουαρίου του 1945, όταν ο Κόκκινος Στρατός απελευθέρωνε το ναζιστικό στρατόπεδο συγκέντρωσης του Άουσβιτς στην Πολωνία. Αυτή η ημερομηνία καθιερώθηκε από τον ΟΗΕ ως ημέρα μνήμης για τα θύματα του ναζιστικού Ολοκαυτώματος αλλά και από την ελληνική Βουλή ως ημέρα μνήμης των Ελλήνων Εβραίων μαρτύρων και ηρώων του Ολοκαυτώματος.

Πρόκειται φυσικά για μια ημέρα τιμής, περισυλλογής, αλλά και διδαχής. Η μαζική εξόντωση εκατομμυρίων Εβραίων, αλλά και κομμουνιστών, σοβιετικών αιχμαλώτων, αντιφασιστών καθώς και Ρομά, ομοφυλόφιλων και άλλων, αποτελεί το πλέον αποτρόπαιο και φρικιαστικό από τα εγκλήματα των ναζί στον Β΄ Παγκόσμιο Πόλεμο.

Ταυτόχρονα, συνιστά μία κατηγορηματική όσο και τρομακτική υπενθύμιση της εγκληματικής φύσης του φασισμού και της βαρβαρότητας του καπιταλιστικού συστήματος που τον γεννά.

Δεν ξεχνάμε, όσο κι αν πασχίζουν κάποιοι -και δεν πρέπει να ξεχνάμε- ποιοι και γιατί χρηματοδότησαν τον Χίτλερ στο δρόμο του προς την εξουσία, ούτε ποιοι βγάλανε αμύθητα κέρδη από την εξοντωτική, καταναγκαστική εργασία των κρατουμένων στα στρατόπεδα συγκέντρωσης. Δεν ξεχνάμε, όμως, και ποιοι όρθωσαν ανάστημα, ποιοι πολέμησαν και ποιοι νίκησαν το φασισμό - ναζισμό.

Εδώ οφείλουμε μια ειδική μνεία για το ΕΑΜ και τον ΕΛΑΣ, που τότε πρωταγωνίστησαν στη χώρα μας, στη διάσωση όσο το δυνατόν περισσότερων από τον εβραϊκό πληθυσμό στη Θεσσαλονίκη, στον Βόλο, στην Κέρκυρα και αλλού, αλλά και στη δράση την οποία ανέπτυξαν οι κομμουνιστές, ανάμεσά τους και πολλοί Έλληνες, στα ίδια τα στρατόπεδα της φρίκης, στα στρατόπεδα συγκέντρωσης, όχι μόνο για την επιβίωση των κρατουμένων, αλλά και για τη συνέχεια της αντίστασης σε όλες τις συνθήκες, με σαμποτάζ στην καταναγκαστική παραγωγή των ναζί και τόσα άλλα.

Ιδιαίτερη μνεία, όμως, οφείλουμε και στη Σοβιετική Ένωση, η οποία σήκωσε τότε και το κύριο βάρος της συντριβής της ναζιστικής, της φασιστικής πολεμικής μηχανής στον Β΄ Παγκόσμιο Πόλεμο. Και όπως έγραψε ο μεγάλος λογοτέχνης, ο Έρνεστ Χέμινγουεϊ, πράγματι, κάθε άνθρωπος που αγαπά την ελευθερία χρωστά στον Κόκκινο Στρατό πολύ περισσότερα από ό,τι θα μπορούσε ποτέ να ξεπληρώσει.

Τέλος, μην ξεχνάμε ότι πολλοί αξιωματούχοι ναζί, στελέχωσαν τον κρατικό μηχανισμό του μεταπολεμικού γερμανικού καπιταλιστικού κράτους ή άλλοι βρήκαν ασφαλές καταφύγιο σε άλλα καπιταλιστικά κράτη, πρωτοστατώντας στην καταστολή της δράσης του εργατικού, του λαϊκού κινήματος.

Σήμερα, βεβαίως, επιχειρείται και με τις ευλογίες της Ευρωπαϊκής Ένωσης, μια κατάφωρη όσο και ξεδιάντροπη αναθεώρηση της ιστορίας, της ίδιας της ιστορικής μνήμης των λαών, με προμετωπίδα, φυσικά, αυτή την ανιστόρητη, την αντιδραστική, εξωφρενική εξίσωση φασισμού - κομμουνισμού, που επανήλθε μάλιστα στο προσκήνιο πρόσφατα με αφορμή την πρόταση της Κυβέρνησης για το κόμμα Κασιδιάρη, με τον αντικομμουνισμό, την παραχάραξη της ιστορίας, την αποσύνδεση του φασισμού από τον καπιταλισμό, από τη μήτρα, δηλαδή, που τον γεννά.

Επιχειρείται το ξέπλυμα της καπιταλιστικής εξουσίας και η ίδια η διαιώνιση αυτού του συστήματος εκμετάλλευσης που τόσα δεινά γέννησε και συνεχίζει να γεννά για τον εργαζόμενο άνθρωπο. Και είναι σε αυτή την κατεύθυνση που το έδαφος στρώνεται με διώξεις κομμουνιστών, με καταστολή των λαϊκών αγώνων και με ρατσισμό, τροφοδοτώντας έτσι και την άνοδο ακροδεξιών και φασιστικών δυνάμεων. Το Άουσβιτς, όμως, όπως και όλα τα «Άουσβιτς», στέκονται άσβεστη μαρτυρία της ιστορικής αλήθειας και εκθέτουν ανεπανόρθωτα όλους τους σύγχρονους απολογητές της βαρβαρότητας του καπιταλισμού και τους θιασώτες του αντικομμουνισμού. Εκθέτουν όλους εκείνους που ξεδιάντροπα εξισώνουν τους κομμουνιστές και τη Σοβιετική Ένωση, με την καθοριστική συμβολή που αυτοί είχαν για την απελευθέρωση όλης της Ευρώπης. Εξισώνουν το Άουσβιτς και τους κρατούμενους του με τους ναζί, που τους έστελναν στους φούρνους.

Σήμερα, τιμή στα θύματα του Άουσβιτς, σημαίνει ενίσχυση της πάλης ενάντια σε όλους αυτούς τους παράγοντες που οδήγησαν στη ναζιστική θηριωδία, παράγοντες που συνεχίζουν να θρέφουν το αυγό του φιδιού και στις μέρες μας. Προϋπόθεση της οριστικής και αμετάκλητης ήττας του φασισμού είναι η ανατροπή του μισάνθρωπου, εκμεταλλευτικού καπιταλιστικού συστήματος, που τον γεννά και τον τρέφει. Είναι η οικοδόμηση ενός άλλου κόσμου, πραγματικά ανθρώπινου, πραγματικά ελεύθερου, πραγματικά ειρηνικού, χωρίς διακρίσεις εξαιτίας του φύλου ή του έθνους ή του θρησκεύματος ή του σεξουαλικού προσανατολισμού, όπου ο εργαζόμενος λαός θα είναι ο κύριος της ζωής του και του τόπου του, ενός κόσμου σοσιαλιστικού.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο συνάδελφος από το ΠΑΣΟΚ - Κίνημα Αλλαγής κ. Δημήτρης Κωνσταντόπουλος, Βουλευτής Αιτωλοακαρνανίας.

Ορίστε, κύριε συνάδελφε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Σήμερα στη Βουλή, ημέρα μνήμης των Ελλήνων Εβραίων, των ηρώων του Ολοκαυτώματος. Μάλιστα, γυρίζοντας το χρόνο πίσω, ήταν 27η Ιανουαρίου 1945 όταν ο Κόκκινος Στρατός έφτασε στα ναζιστικά στρατόπεδα συγκέντρωσης στο Άουσβιτς και το Μπιρκενάου της Πολωνίας και απελευθέρωσε τους έγκλειστους, τους φρικτά βασανιζόμενος κρατούμενος του ναζιστικού καθεστώτος.

Το 2005, αγαπητοί συνάδελφοι, να θυμίσω ότι ο ΟΗΕ με ψήφισμά του καθιέρωσε την ημέρα αυτή ως διεθνή ημέρα μνήμης για τα θύματα του Ολοκαυτώματος. Το ψήφισμα αυτό, μάλιστα, καλεί όλα τα μέλη του ΟΗΕ να τιμούν τη μνήμη των θυμάτων του Ολοκαυτώματος και να ενθαρρύνουν την ανάπτυξη εκπαιδευτικών προγραμμάτων σχετικά με την ιστορία του Ολοκαυτώματος.

Στόχος είναι, να κατανοήσουν οι κοινωνίες τι σημαίνει γενοκτονία και φυσικά ποιος είναι ο αντίκτυπός της. Ουσιαστικά επιδιώκεται η διαρκής υπόμνηση στις μελλοντικές γενιές, τι μπορεί να γίνει αν σε μια κοινωνία κυριαρχήσουν προκαταλήψεις, μίσος και ρατσισμός.

Εδώ θα πρέπει να τονιστεί ότι σε όλη την Ευρώπη την περίοδο 1939 - 1944. έξι εκατομμύρια ευρωπαίοι Εβραίοι εξοντώθηκαν σε στρατόπεδα συγκέντρωσης. Μάλιστα, το 1945 τα 2/3 των Εβραίων είχαν εξοντωθεί. Στην Ελλάδα, οι οργανώσεις της Εθνικής Αντίστασης αλλά και η Εκκλησία κατάφεραν να σώσουν οκτώ έως δέκα χιλιάδες Εβραίους συμπολίτες μας. Είχαμε, όμως και την τραγική, την τεράστια απώλεια, περίπου εβδομήντα χιλιάδων ανθρώπων, που μετατράπηκαν σε αριθμούς στα ναζιστικά στρατόπεδα, στρατόπεδα από τα οποία και εξοντώθηκαν.

Σήμερα, λοιπόν, εβδομήντα επτά χρόνια μετά οφείλουμε να διατηρούμε τη μνήμη μας ζωντανή, όχι από οίκτο, αλλά με τη σκέψη ότι η αδιαφορία και η παθητικότητα μιας κοινωνίας απέναντι σε φαινόμενα μισαλλοδοξίας είναι γάγγραινα. Να θυμόμαστε ότι τα στρατόπεδα συγκεντρώσεως, το πρόγραμμα ευθανασίας, οι αντισημιτικές πολιτικές ήταν αποτέλεσμα του μίσους που καλλιεργήθηκε από τη ναζιστική Γερμανία, μια θύμηση που παραπέμπει για να μην ξαναζήσει η ανθρωπότητα τέτοιες τραγικές καταστάσεις.

Μόνο φυσικά, αγαπητοί συνάδελφοι, με επίγνωση όλων όσων οδήγησαν στο Ολοκαύτωμα μπορούμε να διαπαιδαγωγήσουμε τις σημερινές κοινωνίες, τη δική μας κοινωνία, ώστε να μην παρασύρονται σε αντιλήψεις, προκαταλήψεις και ιδεολογίες που βασίζονται στο μίσος.

Το Άουσβιτς, αγαπητοί συνάδελφοι, έχει γίνει το σύμβολο του Ολοκαυτώματος για τον εβραϊκό λαό. Έχει γίνει, όμως, σύμβολο και για το δικό μας λαό μέσα από το άσμα ασμάτων του Μίκη Θεοδωράκη και τη φωνή της Μαρίας Φαραντούρη, αλλά και μέσα από το μεγάλο έργο του Ιάκωβου Καμπανέλλη. Οφείλουμε, λοιπόν, να είμαστε σε εγρήγορση, να αντιμετωπίζουμε το καθετί εν τη γενέσει του και τα φαινόμενα, φυσικά, που πλήττουν τις αρχές και τις αξίες της κοινωνίας, αλλά και τα ανθρώπινα δικαιώματα.

Δεν μπορώ να φανταστώ, αγαπητοί συνάδελφοι, ότι στο ελληνικό Κοινοβούλιο θα ξαναζήσουμε στιγμές της παρουσίας ναζιστικών μορφωμάτων.

Δεν μπορώ να φανταστώ ότι στην κοινωνία μας θα αφήσουμε περιθώρια να αναπτυχθεί το εθνικιστικό μίσος, που υποθηκεύει το μέλλον των επόμενων γενιών.

Οφείλουμε τα διδάγματα της ιστορίας να τα ενσωματώσουμε στη συλλογική συνείδηση της κοινωνίας μας, μέσα από την καθημερινή μας στάση απέναντι στο ρατσιστικό μίσος και τις διακρίσεις, μέσα από τις διηγήσεις μας στα παιδιά και τα εγγόνια μας, ώστε να μεταλαμπαδεύσουμε αρχές και αξίες μέσα από την αντιμετώπιση της βίας που βλέπουμε να αυξάνεται σήμερα δραματικά, ακόμη και μέσα από την κοινωνία μας και μέσα από τα σχολεία μας. Οφείλουμε να σπάσουμε τη σιωπή, να εκθέτουμε τη βία στο φως, να δίνουμε θάρρος και δύναμη στο θύμα. Η βία και ο ρατσισμός αγαπητοί συνάδελφοι, πρέπει να είναι ηττημένοι στη δική μας καθημερινή μάχη ως άτομα και ως κοινωνία. Η δημοκρατία, η ελευθερία, η αλληλεγγύη και ο σεβασμός χρειάζεται να κυριαρχήσουν σε κάθε βήμα.

Αγαπητοί συνάδελφοι, αυτή είναι η ουσία της σημερινής ημέρας μνήμης, ότι θα πρέπει να είμαστε όλοι ενωμένοι απέναντι στο απάνθρωπο και σκοτεινό πρόσωπο της βίας, της μισαλλοδοξίας και του ρατσισμού. Στόχος μου, στόχος όλων μας ένας κόσμος αγάπης, ανθρωπιάς, αλληλεγγύης, που θα κυριαρχεί η κοινωνική δικαιοσύνη, η ισονομία, η ισοπολιτεία μεταξύ όλων των λαών της ανθρωπότητας.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Και τώρα καλείται στο Βήμα η συνάδελφος, κ. Χαρούλα Καφαντάρη, Βουλευτής Β2΄ Δυτικού Τομέα Αθηνών του ΣΥΡΙΖΑ.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, «Αν υπάρχει θεός, θα πρέπει να με παρακαλέσει να τον συγχωρήσω», έγραψε κάποιος ανώνυμος Εβραίος σε έναν τοίχο στο κολαστήριο του Άουσβιτς.

Η σημερινή συνεδρίαση της Βουλής δεν είναι μια απλή επετειακή συνεδρίαση. Είναι σοβαρά επίκαιρη, δεν είναι συνηθισμένη. Είναι μία εκδήλωση ουσιαστικά ιστορικής μνήμης. Είναι επίκαιρη όσο ποτέ, γιατί ο αγώνας ενάντια στον φασισμό και στον ναζισμό είναι διαρκής, γιατί διαρκής είναι και ο αγώνας διατήρησης της μνήμης, ο αγώνας κατά της λήθης, υπέρ της μνήμης.

Ζούμε σε μια προσπάθεια που γίνεται στην εποχή μας αναθεώρησης της ιστορίας. Προσπάθεια από κύκλους που προσπαθούν να αρνηθούν το Ολοκαύτωμα. Αυτό είναι ένα πολύ σοβαρό ζήτημα.

Στις 27 Ιανουαρίου λοιπόν, του 1945 η ημέρα που η ανθρωπότητα απελευθερώθηκε από τη ναζιστική βαρβαρότητα, η ημέρα που οι σοβιετικές δυνάμεις απελευθέρωσαν το ναζιστικό στρατόπεδο του Άουσβιτς, αντικρίζοντας με φρίκη τους ελάχιστους σκελετωμένους κρατούμενους που οι Γερμανοί δεν είχαν προλάβει να θανατώσουν. Είχαν μόλις ανακαλύψει το Ολοκαύτωμα που στοίχισε τη ζωή σε έξι εκατομμύρια περίπου Εβραίους, ανάμεσά τους και εξήντα τρεις, εξήντα τέσσερις χιλιάδες Έλληνες. Η παραπάνω ημερομηνία γι’ αυτόν τον λόγο καθιερώθηκε από τον ΟΗΕ ως Ημέρα Μνήμης Θυμάτων του Ολοκαυτώματος του εβραϊκού λαού και στην Ελλάδα με τον 3218/2004 ορίστηκε ως Ημέρα Μνήμης Ελλήνων Εβραίων Μαρτύρων και Ηρώων Ολοκαυτώματος.

Τα Ολοκαυτώματα και το Ολοκαύτωμα μάς αφορά όλους ως έγκλημα ενάντια στην ανθρωπότητα, που πρόσβαλε την ελευθερία και την αξιοπρέπεια του ανθρώπου έως και την αξία της ζωής. Ο τωρινός πόλεμος στην Ουκρανία, η κλιματική κρίση, η πανδημία μας απέδειξαν ότι η παγκόσμια μοίρα είναι κοινή και αλληλεξαρτώμενη. Ο σεβασμός μας προς τα θύματα και ο αγώνας ενάντια στις αντιδραστικές ιδέες και σε πολιτικές που υποθάλπουν το αυγό του φιδιού, πρέπει να είναι καθημερινός και διαρκής. Δεν πρέπει να εφησυχάζουμε. Υπάρχει πάντα ο κίνδυνος των νοσταλγών του ναζισμού και του φασισμού. Μας ανησυχεί η άνοδος της ακροδεξιάς σε ευρωπαϊκό και παγκόσμιο επίπεδο, που πατά στις υπάρχουσες μεγάλες ανισότητες και στην υποχώρηση του κοινωνικού κράτους, σε στρεβλές πολιτικές, την άγνοια και την ημιμάθεια.

Δυστυχώς από κάποιους αμφισβητείται ακόμα και η ιστορική πραγματικότητα της διάπραξης του εγκλήματος του Ολοκαυτώματος των Εβραίων από τους ναζί. Δυστυχώς επίσης, τα θύματα δεν τιμώνται πάντα όπως τους αξίζει. Μην ξεχνάμε τη βεβήλωση του εβραϊκού μνημείου εντός του ΑΠΘ και την πρόσφατη βεβήλωση της τοιχογραφίας για το Ολοκαύτωμα των Εβραίων στην ανατολική περίφραξη του Νέου Σιδηροδρομικού Σταθμού από ομάδα ακροδεξιών. Εδώ ταιριάζει, πραγματικά, η χαρακτηριστική φράση του Πρίμο Λέβι, επιζήσαντα του Άουσβιτς: «Τα τέρατα υπάρχουν, αλλά είναι λίγα για να είναι επικίνδυνα. Οι πιο επικίνδυνοι είναι οι απλοί υπάλληλοι, πρόθυμοι να πιστέψουν και να δράσουν χωρίς να ρωτήσουν κανέναν».

Τιμούμε σήμερα και όσους στάθηκαν άνθρωποι, δίπλα στους κατατρεγμένους, δίπλα σε όσους θεωρούσαν οι φασίστες υποδεέστερους, όπως τον πρόσφατα αποδημήσαντα Αντόλφο Καμίνσκι, τον φωτογράφο που έσωσε ζωές στην κατοχή, δίνοντας ψεύτικα χαρτιά σε χιλιάδες Εβραίους, τον Όσκαρ Σίντλερ, επιχειρηματία που έσωσε επίσης Εβραίους από βέβαιο θάνατο από τα χέρια των ναζί, όπως και πολλούς αφανείς ήρωες. Και βέβαια, εδώ δεν μπορώ να μην αναφέρω και τον Έλληνα, Εβραίο στο θρήσκευμα, Μαρδοχαίο Φριζή, τον πρώτο νεκρό συνταγματάρχη Έλληνα στο αλβανικό έπος.

Είναι αναγκαίο, λοιπόν, να οικοδομήσουμε μια κοινή πλανητική συνείδηση, βασισμένη στην ειρήνη, στη συνεργασία μεταξύ των εθνών και με αλληλεγγύη, να διατηρήσουμε την ιστορική μνήμη και να δεχθούμε από το παρελθόν το σεβασμό στην ετερότητα, με συνεχή αγώνα ενάντια σε προκαταλήψεις, βία, ενάντια σε κάθε διαφορετικό, να εκλείψουν οι συνθήκες που μπορεί να οδηγήσουν στην επανεμφάνιση ολοκληρωτικών ιδεολογιών. Χρέος μας είναι να μεταδώσουμε το μήνυμα στις επόμενες γενιές.

Και κλείνω με το εξής: στις 2 Μαΐου του 2019 έγιναν τα εγκαίνια ελληνικής έκθεσης στο Κρατικό Μουσείο του Άουσβιτς, εγκαίνια που καθυστέρησαν πάρα πολλά χρόνια. Η πατρίδα μας λοιπόν, ήταν παρούσα στην ιστορική μνήμη για τους Εβραίους, που εξοντώθηκαν στο εν λόγω στρατόπεδο και ειδικά και για τους Έλληνες Εβραίους. Επίσης, το 2018 εδώ στη Βουλή υπάρχει η στήλη για τους Έλληνες Βουλευτές, Εβραίους στο θρήσκευμα, οι οποίοι βρήκαν τραγικό θάνατο. Στις 29 Ιανουαρίου του 2018, ο Αλέξης Τσίπρας μαζί με τον Ρίβλιν θεμελίωσαν το Μουσείο του Ολοκαυτώματος, φυτεύοντας μία ελιά. Δυστυχώς, πέντε χρόνια τώρα εργασίες δεν έχουν ξεκινήσει και πιστεύουμε ότι κάποια στιγμή πρέπει να ολοκληρωθούν. Τέλος πάντων θα είναι μία τιμή για τους Έλληνες Εβραίους και της Θεσσαλονίκης αλλά και γενικότερα πανελλήνια.

Ευχαριστώ, κύριε Πρόεδρε.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Και κλείνουμε τις επετειακές αναφορές όσον αφορά τα κόμματα με τον συνάδελφο, κ. Τάσο Χατζηβασιλείου, Βουλευτή Σερρών από τη Νέα Δημοκρατία.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, αναλογιζόμενοι σήμερα το Ολοκαύτωμα, σκύβουμε όλοι μαζί το κεφάλι στη μνήμη των θυμάτων εκείνης της πρωτοφανούς θηριωδίας, εκείνων που εκτοπίστηκαν και εξοντώθηκαν στα κολαστήρια του Άουσβιτς - Μπίρκεναου του Νταχάου, του Σομπιμπόρ, της Τρεμπλίνκα και πολλών άλλων.

Σήμερα λοιπόν, η Βουλή των Ελλήνων αποτίει φόρο τιμής στους νεκρούς του ΣΟΑ, όπως λέγεται στα εβραϊκά «η καταστροφή». Και επιτρέψτε μου να αναφέρω ότι με πρωτοβουλία του Προέδρου μας, κ. Τασούλα, τη νύχτα της 26ης προς την 27η Ιανουαρίου η Βουλή των Ελλήνων τίμησε τα θύματα του Ολοκαυτώματος προβάλλοντας στην πρόσοψη του κτηρίου το σύνθημα «We Remember», δηλαδή «Θυμόμαστε», μαζί με φωτογραφίες κρατουμένων από τα ναζιστικά στρατόπεδα συγκέντρωσης.

Η ιστορία της ανθρωπότητας είναι γεμάτη από σφαγές, από γενοκτονίες και μαζικές διώξεις. Όμως καμμιά σελίδα της ανθρώπινης ιστορίας δεν είναι περισσότερο μελανή από εκείνη του Ολοκαυτώματος.

Τίποτα δεν συγκρίνεται με την αγριότητα της ιδέας για τον αφανισμό εκατομμυρίων Εβραίων από τη ναζιστική Γερμανία. Έξι εκατομμύρια άνθρωποι βασανίστηκαν και δολοφονήθηκαν στα κολαστήρια των ναζί.

Και στην Ελλάδα, όμως, η εβραϊκή κοινότητα πλήρωσε βαρύ φόρο αίματος. Οι εξήντα χιλιάδες αδελφοί μας Έλληνες Εβραίοι, που θυσιάστηκαν στο βάρβαρο βωμό του ναζισμού αποτέλεσαν την πέμπτη πολυπληθέστερη εθνική ομάδα στο Άουσβιτς. Η εβραϊκή κοινότητα, με μακραίωνη ιστορία και μεγάλη προσφορά στην κοινωνία μας, βίωσε σκληρότερα από όλους αυτό το έγκλημα κατά της ανθρωπότητας. Πάνω από σαράντα έξι χιλιάδες Εβραίοι της Θεσσαλονίκης στάλθηκαν το 1943 στο Άουσβιτς, δηλαδή το 96% του τότε εβραϊκού πληθυσμού της πόλης. Λιγότεροι από δύο χιλιάδες από εκείνους επέστρεψαν, ενώ και δύο χιλιάδες Εβραίοι από την Κέρκυρα, πεντακόσιοι από την πόλη μου, από τις Σέρρες και άλλοι τόσοι από την Ξάνθη, καθώς και πολλοί άλλοι από διάφορες πόλεις της Ελλάδας συνθέτουν τον τραγικό απολογισμό.

Ο Ελληνισμός βίωσε γενοκτονίες και διώξεις κυρίως στον Πόντο και την καθ’ ημάς Ανατολή, αλλά και στα χώματα μας, Δίστομο, Κομμένο, Κάνδανο, Καλάβρυτα, Νέα Κερδύλια και Κορμίστα Σερρών, σχεδόν σε κάθε γωνιά της Ελλάδας που αντιστάθηκε σθεναρά στο ναζισμό και τον φασισμό. Γι’ αυτό και ο λαός μας μπορεί να καταλάβει καλύτερα από τον καθένα τι σημαίνει δίωξη, σύλληψη, θανάτωση κι όλα αυτά χωρίς λόγο, χωρίς καμμία απολύτως αιτία. Πίσω από κάθε μανίκι ενός Εβραίου συλληφθέντα κρυβόταν ένας αριθμός και πίσω από κάθε αριθμό κρυβόταν μια ανθρώπινη τραγωδία, μια άνευ προηγουμένου θηριωδία.

Κι αναρωτιέμαι, κυρίες και κύριοι συνάδελφοι: Μπορούμε σήμερα να εφησυχάζουμε; Η απάντηση είναι όχι. Δεν μπορούμε και δεν πρέπει να εφησυχάζουμε. Είναι χρέος μας να μην ξανακούσουμε ποτέ τον αποτρόπαιο μεταλλικό θόρυβο των μακρινών τρένων, των «ζοντερτζούκε», των ειδικών τρένων στις ράγες της ανθρώπινης αξιοπρέπειας. Γιατί ειδικά τρένα υπάρχουν και σήμερα, δυστυχώς, παντού και είναι κρυμμένα στους σταθμούς νοσηρών αντιλήψεων που ξεχωρίζουν φυλή, χρώμα, ιδέες, φύλο και θρησκεία.

Είναι χρέος μας να αγωνιζόμαστε καθημερινά για την προάσπιση των θεμελιωδών αξιών της μεταπολεμικής Ευρώπης της ελευθερίας και του ανθρωπισμού. Δυστυχώς, σε πολλές χώρες της ηπείρου μας εμφανίζονται φορείς υπολειμμάτων της ναζιστικής ιδεολογίας. Το βλέπουμε καθημερινά αυτό ακόμα και στις εκλογικές αναμετρήσεις. Όλοι αυτοί οι φορείς πρέπει να πάρουν την απάντηση που τους αρμόζει. Και ποια είναι αυτή; Η απαρέγκλιτη εφαρμογή πολιτικών που υπερασπίζονται την αλληλεγγύη και την κοινωνική συνοχή, δηλαδή πολιτικές ανθρωπιάς. Διότι όλοι αυτοί οι επικίνδυνοι εθνολαϊκιστές επενδύουν στον δήθεν κίνδυνο ρήξης του κοινωνικού ιστού.

Είναι μονόδρομος, λοιπόν, για τις δημοκρατικές δυνάμεις να μάχονται για ειρήνη, αλληλεγγύη και δημοκρατία. Δυστυχώς, το «αυγό του φιδιού» εκκολάπτεται συνήθως σε ταραγμένες περιόδους όπου οι απογοητευμένοι πολίτες προσπαθούν να εξηγήσουν τα πάντα με έναν τρόπο επικίνδυνα απλοϊκό. Κι αν έχουμε να διδαχθούμε κάτι από το Ολοκαύτωμα είναι η σημασία της καταπολέμησης του αντισημιτισμού, του ρατσισμού, της μισαλλοδοξίας και φυσικά, να αντιταχθούμε σε κάθε μετάλλαξη του αντισημιτισμού, σε κάθε αρρωστημένη σκέψη μίσους.

Ειδικά σήμερα στην εποχή της μεταλήθειας, τα γεγονότα του παρελθόντος μπορούν να διασταυρωθούν σε χρόνο μηδέν. Είναι, λοιπόν, η στιγμή που οφείλουμε περισσότερο από κάθε άλλη φορά να διατηρήσουμε ζωντανή την ιστορική παρακαταθήκη του Ολοκαυτώματος και να μιλήσουμε στα παιδιά μας για τους Έλληνες Εβραίους, για την Εσθήρ Κοέν κι άλλους τόσους αγωνιστές.

Η διαφθορά κι ο ωχαδερφισμός, λοιπόν, δεν αποτελούν λύση. Έχουμε χρέος να υπερασπιζόμαστε χωρίς εκπτώσεις τα ανθρώπινα δικαιώματα και τις ατομικές ελευθερίες, χωρίς καμμία διάκριση και διαχωρισμό και φυσικά, να διδάσκουμε στις νεότερες γενιές την ιστορία αυτής της ανείπωτης τραγωδίας για να μείνει ζωντανή η μνήμη των θυμάτων. Σήμερα, λοιπόν, δεν τιμούμε τη μνήμη των νεκρών του Ολοκαυτώματος, αλλά επιβεβαιώνουμε ότι παραμένουμε σε επαγρύπνηση, υψώνοντας ανάστημα απέναντι σε κάθε μορφή ολοκληρωτισμού, απέναντι σε κάθε διάκριση.

Η Ευρώπη, δυστυχώς, βιώνει ξανά ημέρες πολέμου στην Ουκρανία, ημέρες που μας θυμίζουν τους πιο φρικτούς εφιάλτες του παρελθόντος. Γι’ αυτό, λοιπόν, κάθε μέρα πρέπει να αναλογιζόμενοι τη θηριωδία του Ολοκαυτώματος. Ναι, λοιπόν, θυμόμαστε και στο μυαλό μας κυριαρχούν δύο απλές λέξεις: Ποτέ ξανά!

Σας ευχαριστώ, κύριε Πρόεδρε.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Θα ολοκληρωθεί η επετειακή αναφορά με τον Αντιπρόεδρο της Κυβέρνησης, τον κ. Πικραμμένο.

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Κύριε Πρόεδρε, κυρίες και κύριοι Βουλευτές, εβδομήντα οκτώ χρόνια μετά από την απελευθέρωση του ναζιστικού στρατοπέδου του Άουσβιτς η ελληνική πολιτεία τιμά σήμερα τη Μνήμη των Ελλήνων Εβραίων Μαρτύρων και Ηρώων του Ολοκαυτώματος.

Κάθε τέτοια μέρα θυμόμαστε τα εγκλήματα κατά της ανθρωπότητας, που διαπράχθηκαν στο παρελθόν, αλλά κυρίως συνειδητοποιούμε και πρέπει να συνειδητοποιούμε ότι αυτό που πρέπει να κάνουμε είναι να μην σιωπούμε, ούτε τώρα ούτε στο μέλλον. Ενωμένοι μαχόμαστε κατά των φυλετικών διακρίσεων του ρατσισμού και της ξενοφοβίας και αποφασισμένοι στεκόμαστε απέναντι στους αρνητές του Ολοκαυτώματος, απέναντι στις θεωρίες συνομωσίας, στη διαδικτυακή παραπληροφόρηση και σε κάθε είδους βία που στοχεύει και αποκλείει τα μέλη διαφορετικών κοινοτήτων.

Τιμάμε τη μνήμη των θυμάτων του Ολοκαυτώματος, αν δεν ξεχάσουμε ποτέ, αν δεν εφησυχάζουμε ποτέ, εάν δεν γίνουμε ποτέ συνεργοί, εάν ποτέ δεν σιωπήσουμε και αποστρέψουμε το βλέμμα μας από αυτό που συμβαίνει δίπλα μας και αυτό που συμβαίνει στην πραγματικότητα. Η αντιμετώπιση των ανθρώπων, ανεξάρτητα από το χρώμα του δέρματος, τη θρησκεία και την εθνική καταγωγή, είναι κάτι το καθοριστικό. Η ανθρώπινη αντιμετώπιση, η ανεκτικότητα και ο σεβασμός είναι πιο σημαντικά παρά ποτέ για να μπορέσει η ανθρωπότητα να έχει μία ειρηνική συνύπαρξη.

Κυρίες και κύριοι Βουλευτές, η Κυβέρνηση της Νέας Δημοκρατίας έχει θέσει σε απόλυτη προτεραιότητα την ενημέρωση και ευαισθητοποίηση της νέας γενιάς, αλλά και κάθε πολίτη σχετικά με κάθε πτυχή της οδυνηρής ιστορικής αλήθειας που λέγεται Ολοκαύτωμα.

Θα ήθελα να θυμίσω ότι το 2020, μεσούσης της υγειονομικής πανδημίας, ο Πρωθυπουργός επισκέφθηκε το στρατόπεδο του Άουσβιτς και έκλεινε ευλαβικά το γόνυ στον εμβληματικό αυτό τόπο. Το 2021 η χώρα μας ανέλαβε την προεδρία της Διεθνούς Συμμαχίας για τη Μνήμη του Ολοκαυτώματος και για ένα έτος εστιάσαμε στο ρόλο της εκπαίδευσης και των μέσων κοινωνικής δικτύωσης στη διατήρηση της μνήμης του Ολοκαυτώματος και την εξάλειψη του αντισημιτισμού. Η αξιοποίηση των μέσων κοινωνικής δικτύωσης είναι ο ιδανικότερος τρόπος, να επικοινωνήσουμε και να κοινωνήσουμε στη νέα γενιά την ευθύνη της αέναης εγρήγορσης.

Τώρα να πω και δυο λόγια σχετικά με το Μουσείο Ολοκαυτώματος στο οποίο αναφερθήκατε. Η τωρινή Κυβέρνηση προχώρησε, πέραν των συμβολικών πράξεων, και σε συγκεκριμένες πράξεις. Κι επειδή μου έχει αναθέσει ο Πρωθυπουργός το συγκεκριμένο έργο, να σας πω ότι το πρώτο που κάναμε είναι ότι επιλύσαμε πολύ δύσκολα χωροταξικά και πολεοδομικά προβλήματα τα οποία υπήρχαν στον χώρο.

Αυτή τη στιγμή και επειδή όλοι οι εμπλεκόμενοι φορείς συνεργάζονται αρμονικά, έχουν προχωρήσει σε πολύ μεγάλο βαθμό τόσο οι κτηριολογικές όσο και οι αρχιτεκτονικές, όσο και οι μουσειολογικές μελέτες. Πάρα πολύ σημαντικό είναι τι όραμα και τι στόχο θα έχει αυτό το μουσείο και γι’ αυτό η κάθε ιδέα και η κάθε προσφορά ιδεών είναι απολύτως ωφέλιμη και θα την δεχθώ με χαρά.

Και ευελπιστούμε μέσα στην άνοιξη, δηλαδή, Μάρτιο περίπου, να έχουμε και την έκδοση των πρώτων αδειών προκειμένου να προχωρήσουμε στην υλοποίηση του έργου. Περιμένουμε από αυτό το μουσείο ότι θα δέχεται χιλιάδες Εβραίους επισκέπτες απ’ όλο τον κόσμο, γιατί θα είναι ένας τόπος και μαρτυρίας καθώς και διεθνές σύμβολο κατά του ρατσισμού και των διακρίσεων κάθε είδους.

Κύριε Πρόεδρε, κυρίες και κύριοι Βουλευτές, το μήνυμα που στέλνει σήμερα η ελληνική Κυβέρνηση μέσα από την εκδήλωση μνήμης προς κάθε κατεύθυνση είναι ότι έχουμε χρέος να καταπολεμήσουμε τον αντισημιτισμό και τον πάσης φύσεως ρατσισμό και κοινωνικό διχασμό, να πείσουμε όλους ότι η λύτρωση των αθώων και αδικοχαμένων ψυχών επιτυγχάνεται μέσα από ανοιχτές κοινωνίες, από ευημερούσες κοινωνίες, από κοινωνίες ισότητας και δικαιοσύνης. Όλοι οι άνθρωποι είναι ίσοι, είναι ισότιμοι και αξίζουν τον σεβασμό.

Δεν μπορούμε να ξεχάσουμε ό,τι έγινε στο παρελθόν, ούτε μπορούμε πλέον να το αλλάξουμε. Όμως αυτό δεν πρέπει να επαναληφθεί ποτέ.

Ποτέ ξανά, λοιπόν!

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Στο σημείο αυτό θα τηρήσουμε ενός λεπτού σιγή στη μνήμη των θυμάτων του Ολοκαυτώματος.

(Στο σημείο αυτό τηρείται στην Αίθουσα ενός λεπτού σιγή)

Αιωνία τους η μνήμη!

(Χειροκροτήματα)

Σας ευχαριστώ όλους.

Διακόπτουμε για δέκα (10΄) λεπτά, για να έρθει η αγαπητή κ. Σακοράφα και να ξεκινήσουν οι επίκαιρες ερωτήσεις.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν είναι οι εξής:

Η με αριθμό 349/20-1-2023 επίκαιρη ερώτηση, η οποία θα απαντηθεί από τον Υπουργό Υγείας κ. Αθανάσιο Πλεύρη.

Η με αριθμό 341/18-1-2023 επίκαιρη ερώτηση, η οποία θα απαντηθεί από τον Υπουργό Προστασίας του Πολίτη κ. Παναγιώτη Θεοδωρικάκο.

Η υπ’ αριθμόν 358/23-1-2023 επίκαιρη ερώτηση, η οποία θα απαντηθεί από τον Αναπληρωτή Υπουργό Εσωτερικών κ. Στυλιανό Πέτσα.

Η υπ’ αριθμόν 1358/9-12-2022 ερώτηση κατ’ άρθρο 130 παράγραφος 5 του Κανονισμού της Βουλής, η οποία θα απαντηθεί από τον Υφυπουργό Οικονομικών κ. Απόστολο Βεσυρόπουλο.

Η με αριθμό 354/23-1-2023 επίκαιρη ερώτηση, η οποία θα απαντηθεί από τον Υφυπουργό Εθνικής Άμυνας κ. Νικόλαο Χαρδαλιά.

Οι με αριθμό 351/23-1-2023 και 356/23-1-2023 επίκαιρες ερωτήσεις, οι οποίες θα απαντηθούν από τον Υφυπουργό Εργασίας και Κοινωνικών Υποθέσεων κ. Παναγιώτη Τσακλόγλου.

Η με αριθμό 969/53/21-11-2022 ερώτηση κατ’ άρθρο 130 παράγραφος 5 του Κανονισμού της Βουλής, η οποία θα απαντηθεί από τον Υφυπουργό Περιβάλλοντος και Ενέργειας κ. Νικόλαο Ταγαρά.

Η με αριθμό 361/23-1-2023 επίκαιρη ερώτηση και η με αριθμό 856/15-11-2022 ερώτηση κατ’ άρθρο 130 παράγραφος 5 του Κανονισμού της Βουλής, οι οποίες θα απαντηθούν από τον Υφυπουργό Περιβάλλοντος και Ενέργειας κ. Γεώργιο Αμυρά.

Η με αριθμό 972/21-11-2022 ερώτηση κατ’ άρθρο 130 παράγραφος 5 του Κανονισμού της Βουλής, η οποία θα απαντηθεί από τον Υφυπουργό Υποδομών και Μεταφορών κ. Γεώργιο Καραγιάννη.

Η με αριθμό 347/20-1-2023 επίκαιρη ερώτηση, η οποια θα απαντηθεί από τον Υφυπουργό Ναυτιλίας και Νησιωτικής Πολιτικής κ. Κωνσταντίνο Κατσαφάδο.

Επίσης, η με αριθμό 350/22-1-2023 επίκαιρη ερώτηση που απευθύνεται προς τον Υπουργό Δικαιοσύνης κ. Κωνσταντίνο Τσιάρα, δεν θα απαντηθεί λόγω αναρμοδιότητας.

Ξεκινάμε τη συζήτηση με την πέμπτη με αριθμό 1358/9-12-2022 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών με θέμα «Επαναφορά των εκατόν είκοσι δόσεων για τους σεισμόπληκτους του Νομού Ηρακλείου που έχασαν τη ρύθμισή τους». Στην ερώτηση θα απαντήσει ο Υφυπουργός Οικονομικών κ. Βεσυρόπουλος.

Κύριε συνάδελφε, έχετε τον λόγο για δύο λεπτά για να αναπτύξετε την ερώτηση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κυρία Πρόεδρε.

Κύριε Υπουργέ, γνωρίζετε πάρα πολύ καλά από τις επανειλημμένες παρεμβάσεις μας ότι η κατάσταση που βιώνουν στις σεισμόπληκτες περιοχές του Ηρακλείου, αλλά και στις άλλες περιοχές που επλήγησαν από φυσικές καταστροφές είναι πάρα πολύ δύσκολη. Ιδιαίτερα για τη σεισμόπληκτη περιοχή τα πράγματα βαδίζουν πάρα πολύ αργά ως προς την οικιστική αποκατάσταση. Θα κρατήσει σημαντικό διάστημα απ’ ό,τι φαίνεται η γραφειοκρατική διαδικασία και μόνο μέχρι να φτάσει η πολυπόθητη ώρα που θα πάρουν την έγκριση του αρμόδιου τομέα για να προχωρήσουν στις επισκευές και στην ανακατασκευή των σπιτιών και των καταστημάτων τους.

Σε σχέση με το ερώτημά μας και το πρόβλημα που έχει προκύψει με τις οφειλές στο δημόσιο και στα ασφαλιστικά ταμεία, υπήρξε μια άμεση απόφαση της Κυβέρνησης την επαύριο κιόλας του σεισμού για πάγωμα και αναστολή των δόσεων που αφορούσαν τους σεισμόπληκτους. Η μετάθεση αυτή των υποχρεώσεων κατά εξάμηνο και ταυτόχρονα το γονάτισμα της περιοχής από πλευράς οικονομικής και κοινωνικής είχε ως αποτέλεσμα τη συσσώρευση των υποχρεώσεων και την αδυναμία των οφειλετών να ανταποκριθούν στις ρυθμίσεις στις οποίες είχαν. Πολλοί από αυτούς είχαν ρύθμιση των εκατόν είκοσι δόσεων, την οποία απώλεσαν.

Το ερώτημά μας είναι εάν σήμερα, που συνεχίζουν οι δυσμενείς επιπτώσεις στους σεισμόπληκτους, έχετε την πρόθεση να δώσετε τη δυνατότητα επανένταξης των ανθρώπων που έχασαν τη ρύθμιση των εκατόν είκοσι δόσεων στο ίδιο καθεστώς. Και βέβαια εάν έχετε αυτή την πρόθεση, με ποιες προϋποθέσεις.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κυρία Πρόεδρε.

Κύριε συνάδελφε, στο πλαίσιο του κοινοβουλευτικού ελέγχου έχουμε συζητήσει αρκετές φορές αναφορικά με τα μέτρα στήριξης των πολιτών που επλήγησαν από τον σεισμό της 27ης Σεπτεμβρίου 2021 στην Κρήτη. Είμαι βέβαιος ότι αναγνωρίζετε από την πλευρά σας το γεγονός ότι η Κυβέρνηση του Κυριάκου Μητσοτάκη ενεργοποιήθηκε άμεσα, επιδεικνύοντας αντανακλαστικά και ενεργοποιώντας ουσιαστικά μέτρα στήριξης.

Σας αναφέρω χαρακτηριστικά τη χορήγηση πρώτης αρωγής έναντι στεγαστικής συνδρομής σε ιδιοκτήτες κτηρίων που επλήγησαν από τον σεισμό ανάλογα με τη σοβαρότητα των εκτιμώμενων ζημιών, αποζημιώσεις οικοσκευής σε φυσικά πρόσωπα ανάλογα με τη σοβαρότητα των ζημιών στην κατοικία και επιχορήγησης για την αποκατάσταση ζημιών σε εξοπλισμό και μέσα παραγωγής των επιχειρήσεων και μη κερδοσκοπικού χαρακτήρα φορέων που επλήγησαν συμπεριλαμβανομένων των αγροτικών εκμεταλλεύσεων. Όλες αυτές οι ενισχύσεις ήταν αφορολόγητες, ανεκχώρητες και ακατάσχετες.

Υπενθυμίζω, επίσης, ότι με τον ν.4797/2021 για την κρατική αρωγή προβλέπεται η επιχορήγηση για την αντιμετώπιση ζημιών από θεομηνίες σε επιχειρήσεις και μη κερδοσκοπικού χαρακτήρα φορείς που έχουν πληγεί ίση με ποσοστό της εκτιμηθείσας ζημιάς. Η επιχορήγηση αυτή καλύπτει υλικές ζημιές που προκλήθηκαν από τη θεομηνία σε στοιχεία ενεργητικού, όπως εξοπλισμός, πρώτες ύλες, εμπορεύματα, φορτηγά αυτοκίνητα δημόσιας χρήσης και ιδιωτικής χρήσης καθώς και αυτοκίνητα επαγγελματικής χρήσης, μέσα παραγωγής συμπεριλαμβανομένου και του εγγείου κεφαλαίου και των αποθηκευμένων προϊόντων τα οποία καταγράφηκαν ως κατεστραμμένα.

Ειδικά για την Κρήτη έχει παρασχεθεί προκαταβολή έναντι της επιχορήγησης σε ποσοστό 25% επί της εκτιμηθείσης ζημιάς αφαιρουμένου του ποσού της πρώτης αρωγής ανάλογα με την πορεία ολοκλήρωσης των εκτιμήσεων και της καταγραφής των ζημιών από τις αρμόδιες επιτροπές κρατικής αρωγής και την αποστολή επιμέρους καταστάσεων στο Υπουργείο Οικονομικών από την περιφέρεια.

Συγκεκριμένα, έχουν εκδοθεί οι εξής αποφάσεις για την παροχή ενίσχυσης με τη μορφή προκαταβολής: Πρώτον, η υπ’ αριθμόν 12377 απόφαση μέσω της οποίας καταβλήθηκε συνολικό ποσό 127.525,47 ευρώ σε είκοσι τρεις δικαιούχους. Δεύτερον, η υπ’ αριθμόν 48229 απόφαση μέσω της οποίας καταβλήθηκε συνολικό ποσό 99.932 ευρώ σε σαράντα επτά δικαιούχους. Τρίτον, η υπ’ αριθμόν 71102 απόφαση μέσω της οποίας καταβλήθηκε συνολικά ποσό 188.313 ευρώ σε εβδομήντα δύο δικαιούχους.

Παράλληλα, για την αποκατάσταση ζημιών σε κτήρια που έχουν πληγεί από θεομηνίες έχει εκδοθεί απόφαση με την οποία παρέχεται στεγαστική συνδρομή, η οποία συνίσταται σε 80% δωρεάν κρατική αρωγή με επιβάρυνση του Προγράμματος Δημοσίων Επενδύσεων και 20% άτοκο δάνειο.

Στη δευτερολογία μου θα αναφερθώ και σε μια σειρά πρόσθετων σχετικών δράσεων καθώς και στο ερώτημά σας για τις ρυθμίσεις οφειλών.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε Υπουργέ.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κύριε Υπουργέ, η πραγματικότητα απέχει πολύ από την εικόνα που έχει η Κυβέρνηση. Αυτό το συμπέρασμα συνάγεται όχι τόσο από τη σημερινή σας τοποθέτηση, αλλά από τις τοποθετήσεις γενικότερα των Υπουργών, ακόμη και πιο αρμοδίων από εσάς, σε σχέση με τα προβλήματα τα οποία εμείς αναφέρουμε, οι ίδιοι οι πολίτες αναφέρουν και γι’ αυτό και διεκδικούν λύσεις. Οι απαντήσεις της Κυβέρνησης απέχουν πολύ από τις πραγματικές ανάγκες.

Έχουμε πει πολλές φορές ότι, ναι, δόθηκαν οι προκαταβολές. Οι προκαταβολές είναι δώρον άδωρον από τη στιγμή που σήμερα, δεκαέξι μήνες μετά, έχουν δοθεί πέντε μόνο εγκρίσεις σε αντίστοιχους φακέλους για την ανοικοδόμηση. Αν, δηλαδή, δεν είχαν δοθεί οι προκαταβολές και δίνονταν τώρα με την έγκριση του φακέλου, ποια θα ήταν η διαφορά; Καμμία. Άρα, το μείζον είναι να προχωρήσει η διαδικασία. Βεβαίως, δεν είναι αρμοδιότητα δικιά σας. Είναι του Υπουργείου Υποδομών η διαδικασία. Έχουμε τη δέκατη τέταρτη ερώτηση σήμερα γι’ αυτό το θέμα. Είναι δώρον άδωρον οι προκαταβολές. Πρέπει να γίνει κατανοητό. Κι όσο τα λέτε και τα ξαναλέτε, τόσο αυξάνει ο προβληματισμός των πολιτών σε σχέση με την αποτελεσματικότητα των αρμοδίων Υπουργείων. Και το ξεκαθαρίζω ποιοι είναι αρμόδιοι και ποιοι δεν είναι.

Έχουμε, λοιπόν, προβλήματα με τις επιχειρήσεις και έρχεστε και λέτε: Σας στηρίξαμε, δώδεκα τη μια, σαράντα οκτώ την άλλη, εβδομήντα δύο την άλλη. Ε, λοιπόν, δεν περιλαμβάνονται οι επιχειρήσεις από όλη τη σεισμόπληκτη περιοχή. Παρανομείτε, όταν οι ίδιοι έχετε εκδώσει αποφάσεις που έχετε οριοθετήσει μια περιοχή και μετά στις αποφάσεις στήριξης των επιχειρήσεων το περιορίζετε μόνο σε ορισμένες δημοτικές ενότητες. Αυτό είναι παραβίαση των ίδιων των αποφάσεών σας.

Δύο μέτρα και δύο σταθμά. Στις πυρόπληκτες περιοχές η επιστρεπτέα προκαταβολή για τις πυρόπληκτες επιχειρήσεις διαγράφηκε. Στις σεισμόπληκτες γιατί όχι; Δεν είναι αυτό μια δυο μέτρα και δύο σταθμά; Γιατί η Κυβέρνηση του Κυριάκου Μητσοτάκη, που τονίζετε κάθε φορά, δεν το βλέπει και αυτό το θέμα μέσα σε ένα ενιαίο ρυθμιστικό πλαίσιο; Δεν γίνεται, αφού φυσικές καταστροφές είναι όλες, να έχουμε άλλη αντιμετώπιση στη μια περίπτωση κι άλλη στην άλλη. Ακόμη και στην περίπτωση του θανάτου, για μεν τους θανάτους στις πυρόπληκτες περιοχές υπήρξε μέριμνα στήριξης της οικογένειας και σε σχέση με την αποκατάσταση στο δημόσιο, ενώ για το θάνατο στη σεισμόπληκτη περιοχή δεν έχουμε καμμία ευθύνη. Μα, έγινε σεισμός στο κτήριο ανταπαντούμε εμείς.

Άρα είναι πάρα πολλά αυτά που δεν έχουν γίνει και είναι λάθος το να αναφέρονται στη συνέχεια αυτά τα οποία έχουν γίνει, τα οποία είναι κατανοητά αλλά δεν μπορούν να λειτουργήσουν. Και αυτό θα έχει πολιτικό αντίκτυπο, να ξέρετε. Πολιτικό αντίκτυπο θα έχει, γιατί επιμένετε σε πράγματα τα οποία δεν βοηθούν τον κόσμο.

Και ξαναλέω για το ερώτημά μου σε σχέση με τη σημερινή ερώτηση. Εκατόν είκοσι δόσεις για τους σεισμόπληκτους. Τουλάχιστον, όσοι ήταν μέσα στη ρύθμιση και την έχασαν λόγω των επιπτώσεων του σεισμού, να μπορούν να επανενταχθούν στις εκατόν είκοσι δόσεις. Η ευχή θα ήταν να δείτε και ένα ευρύτερο πλαίσιο, για όσες περιοχές πλήττονται από φυσικές καταστροφές να μπορεί να λειτουργήσει το σύστημα των εκατόν είκοσι δόσεων, ανεξάρτητα αν ήταν πριν σε αυτό, και οι συσσωρευμένες οφειλές να μπορούν να ενταχθούν και να διευκολυνθούν οι άνθρωποι. Άρα είναι ένα ζητούμενο μια γενικότερη ρύθμιση για τις εκατόν είκοσι δόσεις μετά από φυσική καταστροφή, ανεξάρτητα αν πριν ήταν ή δεν ήταν.

Εγώ ζητάω εδώ το έλασσον που είναι για όσους ήταν ήδη μέσα σε μια τέτοια ρύθμιση να μπορούν να επανενταχθούν. Κάντε κάτι. Δεν γίνεται.

Και σας λέω ειλικρινά γι’ αυτό το πράγμα που γίνεται συνεχώς -και δεν αφορά εσάς μόνο-, να μη λύνονται ζητήματα, να υπάρχει τεράστια γραφειοκρατία και να επιμένετε στην ανάγνωση και στην ανακοίνωση των προκαταβολών που έχουν δοθεί: Ε, έχουν δοθεί, OK! Δεν μπορούν να χρησιμοποιηθούν! Είναι δώρο άδωρον από τη στιγμή που δεν υπάρχουν εγκρίσεις σε φακέλους για την ανοικοδόμηση των σπιτιών.

Έκκληση, λοιπόν, να δείτε το θέμα των εκατόν είκοσι δόσεων για τους σεισμόπληκτους.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, σε περιπτώσεις φυσικών καταστροφών το Υπουργείο Οικονομικών έχει τη δυνατότητα να προχωρήσει σε λήψη μέτρων, όπως: Πρώτον, η αναστολή είσπραξης των ληξιπρόθεσμων χρεών προς το δημόσιο και των ληξιπρόθεσμων οφειλών προς τρίτους, η είσπραξη των οποίων έχει ανατεθεί στις Δημόσιες Οικονομικές Υπηρεσίες, δηλαδή στις ΔΟΥ, για χρονικό διάστημα μέχρι έξι μήνες. Δεύτερον, η ρύθμιση καταβολής των χρεών αυτών σε είκοσι τέσσερις μηνιαίες δόσεις με μερική ή ολική απαλλαγή από τις προσαυξήσεις εκπρόθεσμης καταβολής. Τρίτον, η παράταση, όπως είπατε και εσείς στην πρωτολογία σας, μέχρι έξι μήνες των προθεσμιών καταβολής οφειλών προς το δημόσιο και τρίτους που εισπράττονται από τις Δημόσιες Οικονομικές Υπηρεσίες, καθώς και των προθεσμιών καταβολής των δόσεων νομοθετικών ρυθμίσεων τμηματικής καταβολής βεβαιωμένων οφειλών στη φορολογική διοίκηση και μετά το πέρας του προγράμματος ρύθμισης.

Όπως γνωρίζετε, για τον Δήμο Μινώα Πεδιάδας αλλά και για τις τοπικές κοινότητες του Δήμου Αρχανών - Αστερουσίων της Περιφερειακής Ενότητας Ηρακλείου προβλέφθηκε μια σειρά διευκολύνσεων που περιλαμβάνουν: Πρώτον, τη χρονική παράταση καταβολής βεβαιωμένων και ληξιπρόθεσμων οφειλών των πληγέντων στις ΔΟΥ και τα ελεγκτικά κέντρα οφειλών μέχρι και τις 28 Μαρτίου του 2022. Δεύτερον, την αναστολή είσπραξης των βεβαιωμένων ληξιπρόθεσμων οφειλών των φυσικών και νομικών προσώπων και νομικών οντοτήτων με κύρια κατοικία ή έδρα ή εγκατάσταση στις ως άνω περιοχές μέχρι και στις 28 Μαρτίου του 2022. Αυτήν τη στιγμή, για να απαντήσω στην ουσία του ερωτήματός σας, υπάρχει δυνατότητα υπαγωγής των βεβαιωμένων οφειλών σε πρόγραμμα ρύθμισης μηνιαίων δόσεων από δύο έως είκοσι τέσσερις ή σαράντα οκτώ μηνιαίες δόσεις κατά περίπτωση.

Η Κυβέρνηση του Κυριάκου Μητσοτάκη σε κάθε περίπτωση, από την αρχή της θητείας της έχει λάβει σειρά μέτρων που αφορούν σε ρυθμίσεις οφειλών τα οποία συνοψίζονται ως εξής:

Πρώτον, παρατάσεις καταβολής και αναστολής είσπραξης βεβαιωμένων οφειλών στη φορολογική διοίκηση λόγω πανδημίας. Κατά τη διάρκεια της πανδημίας προβλέφθηκε η παράταση της καταβολής των βεβαιωμένων οφειλών στις ΔΟΥ και τα ελεγκτικά κέντρα, προκειμένου τα φυσικά και τα νομικά πρόσωπα να αντιμετωπίσουν τις δυσμενείς οικονομικές συνέπειες. Παράλληλα, ανεστάλη και η είσπραξη αυτών μέσω μέτρων αναγκαστικής εκτέλεσης (κατασχέσεις, πλειστηριασμοί και άλλα). Στην περίπτωση που οι πολίτες δεν έκαναν χρήση της παράτασης που κατέβαλαν τις οφειλές τους και όσο αυτή διαρκούσε, προβλέφθηκε έκπτωση στα καταβλητέα ποσά ύψους 25%.

Δεύτερον, ρύθμιση οφειλών για τις οποίες έχει χορηγηθεί παράταση προθεσμίας καταβολής ή και αναστολής είσπραξης λόγω πανδημίας. Ειδικότερα, δόθηκε η δυνατότητα ρύθμισης οφειλών βεβαιωμένων στις Δημόσιες Οικονομικές Υπηρεσίες και τα ελεγκτικά κέντρα, που δεν τελούσαν σε καθεστώς ρύθμισης και βεβαιώθηκαν κατά το διάστημα από 1η Μαρτίου του 2020 έως και 31 Μαρτίου 2021, να υπαχθούν σε ρύθμιση τμηματικής καταβολής έως και εβδομήντα δύο μηνιαίες δόσεις. Παράλληλα, δόθηκε η δυνατότητα μεταφοράς δόσεων ρυθμίσεων για τους πληγέντες από την πανδημία του κορωνοϊού. Συγκεκριμένα, παρασχέθηκε η δυνατότητα καταβολής της πρώτης δόσης της ρύθμισης από εκείνες για τις οποίες χορηγήθηκε παράταση καταβολής και αναστολής είσπραξης την τελευταία εργάσιμη ημέρα του επόμενου μήνα της τελευταίας δόσης του προγράμματος ρύθμισης τμηματικής καταβολής. Η καταβολή των επόμενων παραταθεισών δόσεων προβλέφθηκε ως την τελευταία εργάσιμη ημέρα των επόμενων μηνών από την καταληκτική ημερομηνία καταβολής της πρώτης παραταθείσας.

Τρίτον, αναβίωση και μάλιστα δύο φορές ευεργετικών ρυθμίσεων των εκατόν είκοσι δόσεων και του εξωδικαστικού μηχανισμού, μέσω της οποίας δόθηκε η δυνατότητα επανένταξης των πληγέντων από την πανδημία του κορωνοϊού στις ρυθμίσεις με όλα τα ευεργετήματα αυτής των άρθρων 98 έως 109 του ν.4611/2019, που είναι η ρύθμιση των εκατόν είκοσι δόσεων, και του ν.4469/2017, που είναι η ρύθμιση εξωδικαστικού μηχανισμού.

Η παροχή των αναγκαίων διευκολύνσεων σε όλους όσους έχουν ανάγκη παραμένει προτεραιότητα όλων μας. Στο πλαίσιο αυτό το Υπουργείο Οικονομικών και η Κυβέρνηση εξετάζουν κάθε φορά κατά περίπτωση και ανάλογα με τις δημοσιονομικές δυνατότητες της χώρας επιπλέον παρεμβάσεις όπου απαιτηθεί.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Συνεχίζουμε τώρα με την δέκατη τέταρτη με αριθμό 347/ 20-01-2023 επίκαιρη ερώτηση δεύτερου κύκλου του Βουλευτή Κέρκυρας του Συνασπισμού Ριζοσπαστικής Αριστεράς, κ. Αλέξανδρου - Χρήστου Αυλωνίτη προς τον Υπουργό Ναυτιλίας και Νησιωτικής Πολιτικής, με θέμα: «Τραγική απώλεια εξηντάχρονης γυναίκας από τους Παξούς και αδυναμία έγκαιρης μεταφοράς της λόγω δυσμενών καιρικών συνθηκών στην Ηγουμενίτσα με σκάφος του Λιμενικού Σώματος».

Θα απαντήσει ο Υφυπουργός Ναυτιλίας και Νησιωτικής Πολιτικής, κ. Κωνσταντίνος Κατσαφάδος.

Κύριε συνάδελφε έχετε τον λόγο για δύο λεπτά.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κυρία Πρόεδρε.

Κύριε Υφυπουργέ, διαβάσατε την ερώτησή μου, η οποία συνοδεύεται και από μία μηνυτήρια αναφορά, την οποία υπέβαλα στον Εισαγγελέα Πλημμελειοδικών της Κέρκυρας. Στις 10 του Δεκέμβρη του 2022 συνέβη αυτό το γεγονός που περιγράφω στην επίκαιρη ερώτηση. Μία γυναίκα υπέστη σοβαρό εγκεφαλικό επεισόδιο στους Παξούς και το πλωτό ασθενοφόρο του Λιμενικού αρνήθηκε να πάει λόγω των καιρικών συνθηκών και ούτε από αέρος δόθηκε αντίστοιχη βοήθεια, με αποτέλεσμα ένα μικρό ταχύπλοο σκάφος ιδιωτικό να μεταφέρει αυτή τη γυναίκα στην απέναντι ακτή, μετά από τρεις ώρες περίπου, με αποτέλεσμα να αποβιώσει.

Όσον αφορά το αποτέλεσμα, θα παρακαλούσα να μη θεωρηθεί ότι υπάρχει σχέση αιτίας και αποτελέσματος. Αυτό θα διαπιστωθεί από την ιατροδικαστική έκθεση και αν θα μπορούσε στον αναγκαίο χρόνο αυτή η γυναίκα να διασωθεί ή να της παρασχεθούν οι αναγκαίες ιατρικές υπηρεσίες, για να διασωθεί.

Στις 22-11-2021 ο κ. Πλακιωτάκης είχε έρθει να εγκαινιάσει –ω του θαύματος!- ένα πλωτό ασθενοφόρο που εντάσσεται στη δύναμη του Λιμενικού Σώματος, το οποίο κάνει και περιπολίες και πομπωδώς αναφέρθηκε ότι αυτό το πλωτό έχει πολλές δυνατότητες, έτσι ώστε να εξυπηρετήσει τους Παξούς, τα Διαπόντια νησιά και το νησί μας, αλλά και σε περιπτώσεις θαλασσίων ατυχημάτων να εξυπηρετήσει την περιοχή μας.

Οι καιρικές συνθήκες, ανάμεσα από τους Παξούς και την Κέρκυρα ή την Κέρκυρα και τα Διαπόντια νησιά, στο μέγιστο ποσοστό τους είναι αποτρεπτικές, διότι όταν πνέουν άνεμοι εκεί, πνέουν πάνω από 6 μποφόρ.

Αρνήθηκε το πλωτό, λοιπόν, επειδή εκείνη την ώρα έπνεαν άνεμοι 7 μποφόρ να πάει να διασώσει αυτήν τη γυναίκα. Το πλωτό το ιδιωτικό που ήταν πέντε μέτρα, τα κατάφερε. Ταυτόχρονα, όμως, στο Λιμενικό Σώμα που εδρεύει στην Κέρκυρα, υπάρχει ναυαγοσωστικό πλοίο, το οποίο υπό οποιεσδήποτε καιρικές συνθήκες θα μπορούσε να προστρέξει. Ένα αυτό.

Δεύτερον, δεν πήγε ένα ελικόπτερο παντός καιρού. Σε κάθε περίπτωση, κανένας δεν μας έχει πει, εάν μπορούσε ένα ελικόπτερο να πάει να βοηθήσει αυτή τη γυναίκα.

Επειδή μέσα σε τρία λεπτά δεν έχω αντικειμενικά τη δυνατότητα να σας πω το τι ακριβώς συμβαίνει στην Κέρκυρα, ρωτάμε, λοιπόν, το εξής: Γιατί δεν προσέτρεξε η πολιτεία, βοηθώντας αυτή τη γυναίκα, είτε από θάλασσα είτε από στεριά;

Η επόμενη ερώτηση είναι η εξής: Είναι αληθής η πληροφορία περί απόσπασης του περιπολικού σκάφους και του πληρώματός του, που παραχωρήθηκε στο Λιμεναρχείο Ηγουμενίτσας από την προηγούμενη κυβέρνηση; Και αν ναι, γιατί δεν σχεδιάστηκε η έγκυρη αντικατάστασή του;

Θέλω να συμπληρώσω το εξής: Πριν από μερικές ημέρες, δύο ανήλικα παιδιά χρειάστηκαν διακομιδή από θάλασσα και από αέρα. Για να έρθουν από την Κέρκυρα στην Αθήνα, χρειάστηκαν και στις δύο περιπτώσεις οκτώ ώρες!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιπλέον -και τελειώνω, κυρία Πρόεδρε-, οι εργαζόμενοι του Λιμενικού Σώματος με τους εργαζόμενους του ΕΚΑΒ διαρρηγνύουν αμφότεροι τα ιμάτιά τους, θεωρώντας ότι δεν είναι αρμόδιο το ΕΚΑΒ και είναι αρμόδιο το Λιμενικό Σώμα και οι εργαζόμενοι του Λιμενικού Σώματος λένε ότι είναι αρμόδιο το ΕΚΑΒ.

Πείτε μου, λοιπόν, εμείς που έχουμε αποκλειστεί κιόλας στην Κέρκυρα, λόγω της κατασκευής του διαδρόμου προσγείωσης του αεροδρομίου, μπορούμε να νιώθουμε ασφαλείς κάτω από καιρικές έντονες συνθήκες ότι μπορεί κάποιος, ο οποίος έχει ανάγκη, να πάει από τους Παξούς στα Γιάννενα ή στην Αθήνα, από τα Διαπόντια στα Γιάννενα ή στην Αθήνα και από την Κέρκυρα στα Γιάννενα ή στην Αθήνα;

Αυτό είναι το περιεχόμενο της ερώτησής μου και παρακαλώ να μου απαντήσετε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Σας ευχαριστώ, κυρία Πρόεδρε.

Επιτρέψτε μου, κατ’ αρχάς, να εκφράσω τα ειλικρινή μου συλλυπητήρια στην οικογένεια της άτυχης εξηντάχρονης, η οποία έχασε τη ζωή της στους Παξούς, αλλά και να ευχηθώ να έχει αίσια κατάληξη το αεροπορικό δυστύχημα, το οποίο συνέβη σήμερα με την αναζήτηση των δύο Ελλήνων αξιωματικών της Πολεμικής Αεροπορίας.

Με αφορμή αυτό σήμερα και την επιχείρηση αναζήτησης και διάσωσης των δύο αξιωματικών της Πολεμικής Αεροπορίας, θα ήθελα, κύριοι συνάδελφοι, να σας κοιτάξω στα μάτια και να σας καταθέσω με απόλυτη ειλικρίνεια, το εξής: Όλα τα στελέχη των Ενόπλων Δυνάμεων και των Σωμάτων Ασφαλείας και κυρίως του Λιμενικού Σώματος, το οποίο έχω την τιμή να γνωρίζω από κοντά, μέσω της παρουσίας μου στο Υπουργείο Ναυτιλίας και Νησιωτικής Πολιτικής, έχουν υψηλό αίσθημα του καθήκοντος και βρίσκονται πάντοτε στην πρώτη γραμμή είκοσι τέσσερις ώρες το εικοσιτετράωρο, τριακόσιες εξήντα πέντε ημέρες το χρόνο, για να υπηρετήσουν το κοινωνικό σύνολο και τον πολίτη. Και αυτό έχει να κάνει με αυτό το οποίο είπατε, πιστεύω εν τη ρύμη του λόγου σας, ότι τα στελέχη του πλωτού ασθενοφόρου αρνήθηκαν να πάνε και να βοηθήσουν την άτυχη γυναίκα.

Δεν αρνήθηκαν κύριε συνάδελφε, δεν μπορούν να αρνηθούν! Αν οι καιρικές συνθήκες είναι τέτοιες, ούτως ώστε το ταξίδι να είναι απαγορευτικό όχι μόνο για να μπορεί με ασφάλεια το πλήρωμα να κάνει αυτό το ταξίδι, αλλά και για την υγεία του ασθενούς, επαναλαμβάνω -γιατί, όπως ξέρετε, συνοδεύεται από γιατρό- αν επαναλαμβάνω είναι απαγορευτικό, δεν μπορεί να γίνει το ταξίδι.

Τώρα, να σας ενημερώσω, κύριε συνάδελφε, ότι από αυτά τα στελέχη που λέτε -και όλα τα στελέχη του Λιμενικού Σώματος- μόνο για το 2022 έχουν γίνει χίλιες επτακόσιες ογδόντα μίαδιακομιδές. Χίλιοι επτακόσιοι ογδόντα ένας άνθρωποι μετακινήθηκαν μέσα από το ΚΕΠΙΧ του Υπουργείου Ναυτιλίας και Νησιωτικής Πολιτικής και του Αρχηγείου του Λιμενικού Σώματος με πλωτά μέσα ή με συντονισμό από το Λιμενικό. Μετακινήθηκαν χίλιοι επτακόσιοι ογδόντα ένας συμπολίτες μας σε νοσοκομεία ή σε νοσοκομειακές δομές της Ηπειρωτικής Ελλάδας, για να μπορέσουν να έχουν μια καλύτερη αντιμετώπιση.

Στην συγκεκριμένη περιοχή που ανήκει στην 3η Περιφέρεια και διοίκηση του Λιμενικού Σώματος, για την οποία μιλάμε τον Οκτώβρη, τον Νοέμβρη και τον Δεκέμβρη έγιναν τριάντα πέντε διακομιδές. Τριάντα πέντε, εκ των οποίων, μόνο μία δεν έγινε με πλωτά μέσα του Λιμενικού Σώματος. Από τις τριάντα πέντε, λοιπόν, έγιναν οι τριάντα τέσσερις από το Λιμενικό Σώμα.

Εκείνη την ημέρα, δυστυχώς, πρέπει να ενημερώσω την Ολομέλεια, ότι δυστυχώς έπνεαν νότιοι άνεμοι οκτώ και εννέα μποφόρ. Και δυστυχώς, αν κάποιος, κύριε συνάδελφε, παίρνει την ευθύνη και την πρωτοβουλία -ένας ιδιώτης- να βάλει μέσα στο σκάφος έναν ασθενή, έναν οποιονδήποτε άνθρωπο και να φύγει -να μετακινηθεί- αυτός θα αναλάβει και τις συνέπειες μετά, αν «κούφια η ώρα και η στιγμή» -ο μη γένοιτο!- υπάρξει ένα ναυάγιο ή υπάρξει μία αρνητική, τέλος πάντων, εξέλιξη της κατάστασης.

Να σας ενημερώσω ότι το συγκεκριμένο ιδιωτικό πλωτό σκάφος το οποίο μετέφερε την άτυχη γυναίκα, δεν μπόρεσε καν να γυρίσει πίσω, λόγω των καιρικών συνθηκών. Και αυτή τη στιγμή είναι προς διερεύνηση, όπως πολύ σωστά είπατε, αν ακόμα κι αυτή η μεταφορά δυστυχώς επηρέασε την εξέλιξη της πορείας της υγείας της συγκεκριμένης γυναίκας, γιατί, όπως λένε οι γιατροί, μία μετακίνηση η οποία θα γινόταν σε μία ώρα, δυστυχώς, λόγω αυτών των καιρικών συνθηκών, έγινε σε πάνω από δύο ώρες. Οπότε, υπάρχουν κάποια συγκεκριμένα στάνταρ και υπάρχει και μία συγκεκριμένη διαδικασία μέσα από την οποία γίνονται αυτές οι διακομιδές.

Εγώ θέλω, λοιπόν, να σας πω ότι, δυστυχώς, δεν ήταν δυνατό, παρά τις προσπάθειες και όπως πολύ σωστά είπατε υπάρχει και ναυαγοσωστικό στην περιοχή. Υπάρχουν έντεκα πλωτά μέσα, τα οποία λειτουργούν επιχειρησιακά στη συγκεκριμένη περιοχή. Από τα έντεκα, τα δέκα είναι σε καθημερινή λειτουργία εκεί, γιατί το ένα για υπηρεσιακές ανάγκες και υπηρεσιακούς σκοπούς έχει μετακινηθεί στο Ανατολικό Αιγαίο, χωρίς να επηρεάζει σε καμμία περίπτωση τις επιχειρησιακές δυνατότητες τις οποίες έχει το Λιμενικό Σώμα σε εκείνη την περιοχή. Ούτως ή άλλως, τις ίδιες δυνατότητες έχουν αυτά τα σκάφη.

Όπως λοιπόν γνωρίζετε, το πλωτό του ασθενοφόρου, αλλά ακόμη και το ναυαγοσωστικό, το οποίο κλήθηκε για να συνδράμει στη διακομιδή της άτυχης αυτής γυναίκας, λόγω των καιρικών συνθηκών, δεν μπόρεσε να επιχειρήσει και να συνδράμει.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Λυπάμαι, αλλά θα διαψεύσω τον κύριο Υφυπουργό, διότι για να μιλάει σήμερα σε μία επίκαιρη ερώτησή μου, απαντώντας ότι οι καιρικές συνθήκες κατά τη στιγμή της οφειλόμενης διακομιδής ήταν οκτώ και εννέα μποφόρ, φρόντισα να έχω στοιχεία από τα οποία προκύπτει ότι εκείνη τη χρονική στιγμή τα μποφόρ στη θαλάσσια περιοχή ήταν επτά, ούτε οκτώ, ούτε εννέα. Το μικρό αυτό ασθενοφόρο -πλωτό μέσο- που είναι στη δύναμη του Λιμενικού Σώματος μπορεί να επιχειρήσει μέχρι έξι μποφόρ. Δέχθηκε ο κύριος Υφυπουργός ότι στο Λιμενικό Σώμα υπάρχει ναυαγοσωστικό. Απέναντί μας ακριβώς είναι η Ηγουμενίτσα, πιο κάτω είναι το Άκτιο που εγκαινιάστηκε τον Μάιο του 2019 η βάση αεροδιακομιδών του Ακτίου.

Ερωτώ, λοιπόν: Υπό συνθήκες επτά μποφόρ στη θαλάσσια αυτή περιοχή να μην προστρέξει ούτε το ναυαγοσωστικό -αφού δεν μπορούσε με επτά μποφόρ το πλωτό ασθενοφόρο- ούτε το ναυαγοσωστικό που έχει φύγει από την Ηγουμενίτσα, ούτε ένα ελικόπτερο παντός καιρού είτε από την Αθήνα είτε από οποιοδήποτε άλλο σημείο, εν προκειμένω από το Άκτιο και να έχουμε -το τονίζω ιδιαίτερα αυτό- αυτή την αντιδικία μεταξύ Λιμενικού Σώματος και ΕΚΑΒ κάποιος είναι αρμόδιος για να δώσει εντολή να φύγει το ναυαγοσωστικό, είτε από τη μια μεριά, είτε από την άλλη, είτε από την Κέρκυρα, είτε από την Ηγουμενίτσα, είτε να σηκωθεί ένα ελικόπτερο; Άρα, λοιπόν, επτά μποφόρ έπνεαν και αυτά τα μποφόρ είναι συνήθη στις θαλάσσιες περιοχές.

Σας είπα, κύριε Υφυπουργέ -και μιλάτε με δικηγόρο-, δεν μπορώ να ισχυριστώ ότι υπάρχει αιτιώδης συνάφεια μεταξύ της παράλειψης της πολιτείας να μεταφέρει αυτή την ασθενή απέναντι και του επελθόντος αποτελέσματος του θανάτου της. Όμως, πέστε μου σας παρακαλώ, τι θα πρέπει να πάω να πω εγώ ή να πείτε εσείς εις τον δήμαρχο του νησιού, τον κ. Βλαχόπουλο, ο οποίος είναι έξαλλος για τον τρόπο που αντιμετώπισαν αυτή την γυναίκα οι δημόσιες υπηρεσίες, όταν ένα μικρό σκαφάκι ταχύπλοο κατάφερε να περάσει στην Πλαταριά χωρίς κανένα πρόβλημα; Καλώς ή κακώς δεν το ελέγχω, δεν το ξέρω.

Έρχεστε και μου λέτε τώρα ότι έχουν κάνει χίλιες επτακόσιες ογδόντα ένα διακομιδές; Βεβαίως κι είμαστε υπερήφανοι ως Έλληνες πολίτες ότι το Λιμενικό Σώμα και εν πάση περιπτώσει όλο το σύστημα προστασίας των Ελλήνων πολιτών λειτουργεί σε πολύ μεγάλο βαθμό. Αλλά σήμερα ήρθατε εδώ ως συνεπεία μιας επίκαιρης ερώτησης για να απαντήσετε στην επίκαιρη ερώτηση. Και φυσικά τιμάω τις Ένοπλες Δυνάμεις και φυσικά τιμάω τους εργαζόμενους στο ΕΚΑΒ και φυσικά και τους ανθρώπους που δουλεύουν πανάξια εις το Λιμενικό Σώμα της Κέρκυρας και γενικότερα στο Λιμενικό Σώμα, όμως εμένα προσωπικά δεν με πείσατε και είμαι σίγουρος ότι δεν πείσατε, ούτε τους Παξινούς ούτε τους Διαπόντιους ούτε την Κέρκυρα που σήμερα -σας είπα- τσακωνόμαστε ποιος είναι εκείνος ο οποίος έχει την υποχρέωση εκ του νόμου να κάνει τις διακομιδές είτε από θάλασσα είτε από τον αέρα.

Αν μου πείτε στη δευτερομιλία σας ότι αυτά τα οποία λέω είναι αβάσιμα, θα σας παρακαλούσα πάρα πολύ να μου αποδείξετε ότι είναι αβάσιμα. Κυρίως, όμως, να μου απαντήσετε στο εξής: Το ναυαγοσωστικό απέναντι από την Ηγουμενίτσα που ήταν, πού πήγε και γιατί έφυγε από εκεί; Γιατί δεν σηκώθηκε ένα ελικόπτερο -να επικοινωνήσετε με τον αρμόδιο Υπουργό- από τη βάση του Ακτίου ή από την Αθήνα; Δεν μπορούσε με επτά μποφόρ ένα Super Puma να πάει να σώσει αυτή τη γυναίκα ή εν πάση περιπτώσει να εκδηλωθεί με ακαριαίο τρόπο η θέληση, η επιθυμία, η υποχρέωση του κράτους να μεταφέρει αυτή τη γυναίκα;

Και σας είπα, το επαναλαμβάνω, δύο παιδιά ανήλικα, μικρά παιδιά, που χρειάστηκε να πάνε στην Αθήνα, οκτώ ώρες; Πέστε μου, σας παρακαλώ, αν αυτά που λέω είναι ψέματα; Έχετε πληροφόρηση; Με αυτά τα γεγονότα που σας περιέγραψα πρέπει να αισθανόμαστε ασφαλείς;

Θα παρακαλούσα -αν είναι δυνατόν- να μου απαντήσετε ιδίως σε αυτό το αδιάψευστο αποδεικτικό στοιχείο ότι έπνεαν άνεμοι επτά μποφόρ και όχι οκτώ ή εννέα μποφόρ που είπατε εσείς.

(Στο σημείο αυτό ο Βουλευτής κ. Αλέξανδρος - Χρήστος Αυλωνίτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Κύριε συνάδελφε, θα πρέπει να γνωρίζετε ότι η ένταση των ανέμων μεταβάλλεται από ώρα σε ώρα. Εσείς λέτε, λοιπόν, ότι είχε επτά μποφόρ. Εμείς μέσα από το Κέντρο Επιχειρήσεων του Λιμενικού Σώματος, διαπιστωμένα καταγράψαμε ότι κατά τις 14.33΄ όπου έγινε η πρώτη προσπάθεια για να γίνει διακομιδή, έπνεαν στη θαλάσσια περιοχή οκτώ και εννέα μποφόρ. Στις 18.15΄ όταν είχε ξεκινήσει και γινόταν η διακομιδή και το ΕΚΑΒ ξαναζήτησε διακομιδή από το Κέντρο Επιχειρήσεων του Λιμενικού Σώματος, το Κέντρο Επιχειρήσεων του Λιμενικού Σώματος ενημέρωσε ότι η ασθενής ήδη έχει ξεκινήσει με ιδιωτικό πλωτό μέσο, όπου δυστυχώς πέρασε και όλη αυτή την οδύσσεια και όλη αυτή την πολύωρη ταλαιπωρία όπως σας είπα. Δεν αμφισβητείται, κύριε συνάδελφε, ότι την ώρα που έπρεπε να δράσει το Λιμενικό Σώμα οι άνεμοι που έπνεαν στη θαλάσσια περιοχή ήταν οκτώ και εννέα μποφόρ νότιοι.

Από τη μια μου λέτε, όμως, ότι αναγνωρίζετε, σέβεστε και τιμάτε όλη αυτή την προσπάθεια η οποία γίνεται από τα στελέχη του Λιμενικού Σώματος και από τις υπόλοιπες δημόσιες υπηρεσίες και από την άλλη τούς καταγγέλλετε, γιατί αυτοί αρνήθηκαν, κύριε συνάδελφε, να πάνε. Και δεν αρνήθηκαν, κύριε συνάδελφε, να πάνε επειδή δεν ήθελαν, αλλά επειδή δεν γινόταν, επειδή δεν μπορούσαν. Γι’ αυτό σας λέμε ότι ακόμα και κατά την περίοδο εκείνη, δηλαδή τους τελευταίους τρεις μήνες από Οκτώβρη, Νοέμβρη και Δεκέμβρη, τριανταπέντε επιχειρήσεις γίνανε από τους ίδιους ανθρώπους. Δεν μπορεί, λοιπόν, να μας λέτε ότι σέβεστε και αναγνωρίζετε την προσπάθεια! Ο Υπουργός έδωσε εντολή να μην πάει το σκάφος; Ο αρχηγός του Λιμενικού έδωσε εντολή να μην πάει το σκάφος; Ποιος έδωσε εντολή να μην πάει το σκάφος; Οι ίδιοι άνθρωποι, μελετώντας τα στοιχεία εκείνη την ώρα, έκριναν ότι ήταν αδύνατο να γίνει η επιχείρηση, αλλά κατά τα άλλα τους σέβεστε!

Αν ψάχνετε, κύριε συνάδελφε, ελλείψεις του κράτους, καλό είναι να κάνετε μία βόλτα και να πάτε μέχρι τα δικαστήρια εδώ πιο πέρα που γίνεται η δίκη για το Μάτι να ακούσετε αυτούς τους ανθρώπους, για να σας πουν εάν υπήρχε ή δεν υπήρχε κράτος.

Εμείς δεν μηδενίζουμε μια προσπάθεια η οποία έχει γίνει και θα σας εξηγήσω τι θέλω να πω. Κατά την περίοδο της δικής σας διακυβέρνησης με χρήματα της Ευρωπαϊκής Ένωσης ξεκινήσατε μια προσπάθεια για να πάρετε κάποια πλωτά ασθενοφόρα. Δεν τα παραλάβατε. Είπατε για ένα μικρό σκάφος -κάτι τέτοιο είπατε- για τα πλωτά του Λιμενικού, για τα πλωτά ασθενοφόρα. Οι προδιαγραφές οι δικές σας ήταν, που είχατε ορίσει εσείς! Ξεκινήσατε μια διαδικασία. Δεν την ολοκληρώσατε. Όταν ήρθε η Κυβέρνηση του Κυριάκου Μητσοτάκη, όχι μόνο πήρε αυτά τα τρία πλωτά ασθενοφόρα, τα οποία ήταν χρήσιμα για τις νησιωτικές περιοχές της χώρας μας και γι’ αυτό ολοκληρώσαμε τη διαδικασία, αλλά καταφέραμε και από τρία τα κάναμε οκτώ. Αυτή τη στιγμή στα νερά του Αιγαίου, στα νερά του Ιονίου έχουμε οκτώ και γι’ αυτό υπάρχει πλωτό ασθενοφόρο στην Κέρκυρα, γιατί με τα χρήματα της Ευρωπαϊκής Ένωσης αυτά τα τρία πλωτά ασθενοφόρα που ήταν για τα νησιά του Ανατολικού Αιγαίου και των Δωδεκανήσων, έγιναν οκτώ. Προσθέτως μέσα από το πρόγραμμα επιδότησης των μεταφορών έχουμε παραγγείλει άλλα δέκα για να μπορέσουμε να στηρίξουμε τη νησιωτικότητα, για να μπορέσουμε να στηρίξουμε τους ακρίτες, τους νησιώτες μας οι οποίοι πρέπει να έχουν μια ποιοτική, μια ασφαλή και μια ταχύτερη μετάβαση σε πιο αξιόπιστα συστήματα υγείας.

Κλείνοντας, λοιπόν, αυτό το οποίο θέλω να πω είναι ότι τα στελέχη του Λιμενικού Σώματος, κύριε συνάδελφε, θα συνεχίσουν με αυταπάρνηση και με υψηλό αίσθημα καθήκοντος να επιτελούν αυτό το λειτούργημα. Γιατί το Λιμενικό δεν είναι μόνο για να φυλάει τα θαλάσσια σύνορα της Ελλάδας, αλλά είναι και για να προστατεύει ανθρώπινες ζωές, είναι και για να κάνει αυτές τις διακομιδές οι οποίες είναι πολύτιμες. Σας είπα το νούμερο.

Από εκεί και πέρα δυστυχώς -και το λέω με απόλυτη ειλικρίνεια, αλλά και με απόλυτη θλίψη- με τον Θεό δεν μπορεί να τα βάλει κανείς. Εκείνη τη στιγμή, λοιπόν, αυτό το οποίο εκρίθη, είναι ότι με οκτώ και εννέα μποφόρ δεν μπορούσε να γίνει διακομιδή με κανένα από τα δέκα. Γιατί σας είπα ότι υπάρχουν έντεκα πλωτά μέσα του Λιμενικού, εκ των οποίων καθημερινά επιχειρούν δέκα. Κανένα από τα δέκα σκάφη δεν μπορούσε να κάνει αυτή τη διακομιδή.

Σε ό,τι έχει να κάνει με την αεροδιακομιδή, το Λιμενικό δεν έχει καμμία σχέση, για να τα ξεκαθαρίσουμε αυτά. Εφόσον δεν μπορεί να καταστεί εφικτή η διακομιδή διά θαλάσσης, το ΕΚΑΒ επικοινωνεί και ζητάει εναέρια μέσα ούτως ώστε να γίνει αυτή η διακομιδή. Μην τα μπλέκουμε όλα εδώ.

Αυτό, λοιπόν, για το οποίο θέλω να ενημερώσω, εκφράζοντας ξανά για μία ακόμα φορά τα ειλικρινή μου συλλυπητήρια στην οικογένεια της άτυχης εξηντάχρονης, είναι ότι όλοι οι νησιώτες μπορούν να αισθάνονται ασφαλείς, είτε είναι στο Ιόνιο είτε στο Αιγαίο, και μέσα από την προσπάθεια ενίσχυσης που κάνουμε με άλλα δέκα πλωτά ασθενοφόρα, μπορούν να αισθάνονται ακόμη πιο ασφαλείς και να εμπιστεύονται τα στελέχη του Λιμενικού Σώματος.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Προχωρούμε στην πρώτη με αριθμό 341/18-01-2023 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Προστασίας του Πολίτη με θέμα: «Προγραμματισμός της ΕΛ.ΑΣ. για την αποκατάσταση της τάξης στην πλατεία Πέτρουλα στον Κολωνό».

Θα απαντήσει ο Υπουργός Προστασίας του Πολίτη κ. Παναγιώτης Θεοδωρικάκος.

Κυρία συνάδελφε, έχετε τον λόγο για δυο λεπτά.

**ΦΩΤΕΙΝΗ ΠΙΠΙΛΗ:** Κύριε Υπουργέ, πρώτα απ’ όλα, θα ήθελα να σας ευχαριστήσω προσωπικά, γιατί σε σύντομο χρονικό διάστημα, μετά από μια απλή τηλεφωνική επικοινωνία που είχαμε, δώσατε τις ανάλογες εντολές, οι οποίες και υλοποιούνται εδώ και περίπου δύο μήνες με την επίβλεψη του Αρχηγού της ΕΛ.ΑΣ., του κ. Σκούμα. Το λέω αυτό δημόσια, για να καταλαβαίνει ο κόσμος ότι η κινητικότητα υπάρχει, αρκεί να υπάρχει και η αποδοχή των αιτημάτων της κοινωνίας, κάτι που συμβαίνει στη δική σας περίπτωση.

Το θέμα μας είναι, λοιπόν, ο προγραμματισμός της ΕΛ.ΑΣ. για την αποκατάσταση της τάξης στην πλατεία Σωτήρη Πέτρουλα στον Κολωνό. Έγινα κοινωνός της διαμαρτυρίας πολλών κατοίκων της περιοχής Κολωνού, που είναι η καρδιά του Δήμου Αθηναίων.

Όπως μου έχει περιγραφεί, αλλά και όπως η ίδια διαπίστωσα με προσωπικές μου επισκέψεις τις βραδινές ώρες, αλλά και τα ξημερώματα, το τελευταίο χρονικό διάστημα η κατάσταση που επικρατεί εκεί πραγματικά είναι απαράδεκτη, διότι ειδικά η κεντρική πλατεία του Κολωνού, η πλατεία Σωτήρη Πέτρουλα, έχει καταληφθεί από πάσης φύσεως παραβατικά στοιχεία με πάρα πολύ έντονες και βίαιες συμπεριφορές σε καθημερινό επίπεδο, όπου οι κάτοικοι, εκτός της φοβίας που είναι λογικό να τους επηρεάζει στην καθημερινότητά τους, αντιμετωπίζουν τη φρικαλέα ηχορύπανση έως τις έξι το πρωί, όταν ακούγονται δυνατές μουσικές και τραγούδια από τα ηχεία των αυτοκινήτων που σταθμεύουν εκεί.

Το χειρότερο όλων είναι ότι υπάρχουν φυσικά και λόγοι δημόσιας υγείας, γιατί είναι απίστευτος ο βανδαλισμός που σημειώνεται καθημερινά στην πλατεία, με αποτέλεσμα ο Δήμος Αθηναίων να επιβαρύνεται καθημερινά με δύο ειδικές βάρδιες από συνεργεία, για να καθαρίσουν και να απολυμάνουν την πλατεία.

Άρα η ερώτησή μου είναι η εξής: Θα υπάρξει από την πλευρά σας αυτός ο σχεδιασμός εις το διηνεκές με την καθημερινή επίβλεψη από την Αστυνομία της πλατείας Πέτρουλα στον Κολωνό;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ευχαριστώ, κυρία Πρόεδρε.

Είναι προφανές ότι η ενίσχυση της παρουσίας της Αστυνομίας και των ειδικών δράσεων, για να υπάρχει ηρεμία, τάξη και περιβάλλον ασφάλειας για όλους τους πολίτες συνδέεται με την συνολική δράση της Ελληνικής Αστυνομίας. Στην Αττική αυτή τη στιγμή περιπολούν καθημερινά τρεις χιλιάδες τριακόσιοι αστυνομικοί όλων των μονάδων, ενώ τις νύχτες έχουμε φτάσει πλέον στις εκατόν πενήντα περιπολίες.

Τα νέα, αγαπητοί συνάδελφοι, είναι ότι από τις 20 Ιανουαρίου έχουν τοποθετηθεί εξακόσιοι νέοι ειδικοί φρουροί στα αστυνομικά τμήματα της Αττικής και ανάμεσα σε αυτούς εκατόν εξήντα επτά έχουν κατευθυνθεί στα αστυνομικά τμήματα των γειτονιών του Δήμου Αθηναίων. Μέσα από όλο αυτό αντλούμε και τη δυνατότητα να βελτιωθεί η κατάσταση και στην περιοχή ευθύνης του Αστυνομικού Τμήματος του Κολωνού και ακόμα πιο συγκεκριμένα, στην περιοχή στην οποία αναφέρεστε και στη συγκεκριμένη πλατεία.

Οι αρμόδιες Υπηρεσίες Τάξης, Ασφάλειας και Τροχαίας της Γενικής Αστυνομικής Διεύθυνσης Αθηνών διαθέτουν καθημερινά τις δυνάμεις τους σε εικοσιτετράωρη βάση, ανάλογα με τις ανάγκες που διαμορφώνονται.

Στην περιοχή του Αστυνομικού Τμήματος Κολωνού διατίθενται πλέον τρία περιπολικά και τρεις ομάδες με δώδεκα αστυνομικούς καθώς και μία ομάδα για τη νυχτερινή περιπολία από τη μία έως τις επτά το πρωί. Τη χρονική περίοδο όλου του 2022 στην πλατεία Πέτρουλα έχουν πραγματοποιηθεί εκατόν σαράντα τρεις δράσεις με πεντακόσιους σαράντα τρεις ελέγχους ατόμων και επτά ελέγχους οχημάτων, με εκατόν είκοσι τρεις παραβάσεις, οι περισσότερες του Κώδικα Οδικής Κυκλοφορίας. Μια σειρά από αυτές ήταν για διάφορα άλλα αδικήματα τα οποία έχουν συμβεί. Η πρόθεση που υπάρχει μετά τις κρίσεις της Ελληνικής Αστυνομίας και την ανάληψη καθηκόντων από τον νέο Γενικό Αστυνομικό Διευθυντή Αθηνών είναι να επιμείνουμε στην εφαρμογή σχεδίων σε γειτονιές όπως η συγκεκριμένη για τα θέματα στα οποία έχετε αναφερθεί. Πιστεύω ότι το επόμενο διάστημα θα είναι ένα διάστημα με πολύ καλύτερα αποτελέσματα.

Εκεί αναφέρεται και το θέμα των παραβάσεων. Η τροχαία που έχει βεβαιώσει τριάντα εννέα παραβάσεις οι οποίες αφορούν στην έλλειψη αποτελεσματικού σιγαστήρα για τη μείωση του θορύβου του κινητήρα στο οποίο αντιλαμβάνομαι ότι αναφερθήκατε. Άλλες δεκαεννέα παραβάσεις αφορούσαν πρόκληση θορύβου από τη χρήση ηχοσυστημάτων.

Πιστεύω, κυρία Πιπιλή, ότι πρέπει ακόμα πιο πολύ να ενισχύσουμε τη συνεργασία μας με το Δήμο Αθηναίων, όπως το κάνουμε. Η συνεργασία της Ελληνικής Αστυνομίας με τη Δημοτική Αστυνομία για τέτοιου είδους παραβάσεις μπορεί να δουλέψει πάρα πολύ αποτελεσματικά. Σε κάθε περίπτωση είναι ένα θέμα στο κέντρο της προσοχής της ΓΑΔΑ προκειμένου να έχουμε αποτελέσματα.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κυρία συνάδελφε, έχετε τον λόγο.

**ΦΩΤΕΙΝΗ ΠΙΠΙΛΗ:** Θέλω να τονίσω ότι ο Κολωνός είναι μία από τις πλέον ιστορικές και με βαρύ παρελθόν περιοχές της Αθήνας. Είναι μόλις πέντε λεπτά, κυριολεκτικά, από την Ομόνοια. Μην ξεχνάμε ότι στο λόφο Κολωνού εμείς οι παλιότεροι θυμόμαστε καθώς επισκεπτόμαστε για περπάτημα συχνά ότι υπάρχουν επιτύμβιες μαρμάρινες στήλες του περίφημου Γάλλου αρχαιολόγου του Λενορμάν, όπως είναι το σωστό του όνομα. Από εκεί ονοματίστηκε και έγινε η λεωφόρος Λένορμαν που την ξέρουν οι πάντες λόγω κυκλοφοριακού. Επίσης, του Γερμανού αρχαιολόγου και λόγιου, του Μίλερ.

Κουβαλάνε πάρα πολλές μνήμες αυτοί οι κάτοικοι που τους θαυμάζω που επιμένουν να μένουν στη γειτονιά τους και γι’ αυτό δείχνω και ιδιαίτερη ευαισθησία. Κύριε Υπουργέ, η Αθήνα σιγά σιγά ερημώνει από ανάλογα φαινόμενα. Δεν ήταν η κρίση μόνο, τα μνημόνια και όλα αυτά. Τώρα βλέπουμε ότι υπάρχει μία τάση πολλών, ειδικά των νεότερων γενεών, να επιστρέψουν στα πατρικά ή μητρικά σπίτια που έχουν σε αυτές τις περιοχές κάτι που σας το είχα πει και σε άλλη επίκαιρη ερώτηση, όπου με βοηθήσατε για το Αστυνομικό Τμήμα Κυψέλης και την ενδυνάμωση. Ήδη συμβαίνει στην Κυψέλη που είχε και αυτή εγκαταλειφθεί.

Άρα δεν είναι μόνο να επανέλθει η τάξη και η ασφάλεια των κατοίκων. Είναι να βοηθήσει το Υπουργείο στις βίαιες περιπτώσεις σε συνεργασία, πολύ σωστά, με το Δήμο Αθηναίων, όπως είπατε, να οργανωθεί ξανά η γειτονιά στην Αθήνα, να επιστρέψουν. Μην ξεχνάμε ότι έχουμε τώρα ήδη δύο προγράμματα σε εξέλιξη. Το ένα ανακοινώθηκε από τον κ. Χατζηδάκη. Το άλλο είναι του κ. Σκέρτσου. Τα προγράμματα αφορούν στη δανειοδότηση νέων οικογενειών ως 40 ετών που θέλουν να μεγαλώσουν τα παιδιά τους, όπως μεγάλωσα για παράδειγμα εγώ, σε κάποια γειτονιά της τότε αστικής Αθήνας.

Άρα, λοιπόν, δεν είναι μόνο για να ησυχάσουν οι άνθρωποι. Είναι να μπορέσουμε να δημιουργήσουμε το πλαίσιο να ξανακατοικηθεί το κέντρο της Αθήνας και οι ιστορικές πληγωμένες έως σήμερα γειτονιές. Εκεί θα πρέπει να τονίσουμε ότι υπάρχει πολύ σοβαρό πρόβλημα διακίνησης ναρκωτικών. Γιατί ξέρετε πολύ καλά ότι όπου συγκεντρώνονται πολλά παραβατικά στοιχεία εκτός από την ηχορύπανση, τις απειλές, τον εκφοβισμό κατοίκων, δημιουργείται αμέσως ο φυσικός χώρος της ζούγκλας των ναρκωτικών.

Άρα, λοιπόν, θεωρώ δεδομένο ότι θα οργανωθεί στο διηνεκές η προσπάθεια που ήδη έχει ξεκινήσει από την Αστυνομία, για να μπορέσουμε να αποκτήσουμε και πάλι τον Κολωνό που ξέραμε εμείς οι παλιότεροι.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Θα συμφωνήσω απολύτως με την κυρία συνάδελφο. Είναι πολύ θετικό, πιστεύω, να υπάρχει το όραμα της αναγέννησης και της επαναφοράς των ταυτοτήτων στις παλιές ιστορικές και όμορφες και παραδοσιακές γειτονιές και στο Δήμο της Αθήνας, αλλά και σε ολόκληρη τη χώρα. Και είναι και αυτή μία διάσταση της πολιτικής ασφαλείας που οφείλουμε να κάνουμε, έχοντας πλήρη συνείδηση ότι, ασφαλώς εργαζόμαστε για την ασφάλεια των ανθρώπων και να αντιμετωπιστούν τα προβλήματα τάξης, αλλά όλο αυτό έχει ως θετικό αντίκτυπο καθοριστικό στο να μπορέσει η γειτονιά να ξαναζήσει όπως θέλουν οι κάτοικοι και να προχωρήσει μπροστά αναβιώνοντας τη ζωή και την ταυτότητά της.

Θα συνεχίσουμε να συνεργαζόμαστε, κυρία συνάδελφε, από κοντά, με τις θετικές και αρνητικές παρατηρήσεις, πάντα, γιατί κάθε σχέδιο για να δουλέψει θέλει επιβράβευση όταν προχωράει καλά και όπου βλέπουμε ότι κάτι δεν δουλεύει να το επαναφέρουμε ξανά.

Ευχαριστώ για την ερώτηση και για τη συζήτηση.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υπουργέ.

Τώρα θα συζητηθεί η έβδομη, με αριθμό 358/23-1-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εσωτερικών,με θέμα: «Άμεση αντιμετώπιση των προβλημάτων στέγασης που υπάρχουν στις σχολικές μονάδες του Δήμου Μινώα Πεδιάδας που επλήγη από το σεισμό της 27ης Σεπτεμβρίου 2021».

Στην επίκαιρη ερώτηση θα απαντήσει ο Αναπληρωτής Υπουργός Εσωτερικών, κ. Στυλιανός Πέτσας.

Ορίστε, κύριε συνάδελφε, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κυρία Πρόεδρε.

Κύριε Υπουργέ, δεκαέξι μήνες μετά τον καταστροφικό σεισμό του Σεπτεμβρίου του 2021, με επίκεντρο το Δήμο Μινώα Πεδιάδας, δυστυχώς, τα προβλήματα παραμένουν χωρίς λύσεις.

Και σήμερα επικεντρώνουμε τη συζήτηση με την ερώτησή μας αυτή για τη σχολική στέγη και συγκεκριμένα για τη στέγαση των σχολικών μονάδων 1ο Δημοτικό Σχολείο Αρκαλοχωρίου, Γυμνάσιο Αρκαλοχωρίου, αλλά και το παραδοσιακό διατηρητέο κτήριο του Δημοτικού Σχολείου Θραψανού.

Έχουμε τρία σχολεία που κάνουν μάθημα σε κοντέινερ. Έχουμε τρία σχολεία που δεν έχει ξεκαθαριστεί σήμερα, ακόμα, τι θα γίνει με αυτά. Και ιδιαίτερα για τα μη διατηρητέα θα πρέπει να εκδοθούν οι αποφάσεις εάν θα κατεδαφιστούν ή όχι, θα πρέπει να ακουστεί η τοπική κοινωνία για τον τόπο που θα γίνουν τα νέα σχολεία, μιας και υπάρχει πρόταση, με βάση τη ρήση του Πρωθυπουργού «να κάνουμε τον τόπο καλύτερο» να μετακινηθεί το ένα από τα δύο σχολεία προκειμένου να γίνει μέσα στην πόλη πνεύμονας πρασίνου και κοινωνικών και δημόσιων διεργασιών και δράσεων.

Και το ερώτημα μου είναι: Ποια λύση προκρίνετε, τελικά, για το 1ο Δημοτικό Σχολείο Αρκαλοχωρίου, καθώς και για το Γυμνάσιο Αρκαλοχωρίου, της επισκευής ή της ανέγερσης νέων κτηρίων και σε ποιο στάδιο βρίσκεται αυτή η διαδικασία για την αποκατάσταση του ιστορικού διατηρητέου κτηρίου του Δημοτικού Σχολείου Θραψανού.

Το δεύτερο ερώτημα είναι: Από ποια χρηματοδοτικά προγράμματα θα υλοποιηθούν τα παραπάνω έργα και ποιος είναι ο επισπεύδων φορέας. Είναι το Υπουργείο Εσωτερικών, είναι το Υπουργείο Υποδομών, είναι ο δήμος, η περιφέρεια; Γιατί ο καθένας μεταφέρει τις ευθύνες σε άλλον. Είχα υποβάλει την ερώτηση στο Υπουργείο Υποδομών και μου είπε ότι είναι αναρμόδιο.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ και τον κ. Κεγκέρογλου για την ερώτηση.

Επανερχόμαστε σε ένα θέμα μετά από αρκετούς μήνες. Τον Απρίλιο -νομίζω- του 2022 είχαμε συζητήσει το θέμα αυτό.

Με ξένισε, οφείλω να πω, κύριε Υπουργέ -θα σας προσφωνήσω έτσι γιατί έχετε περάσει από υπουργική θέση- η ρήση σας ότι «δεν υπάρχουν λύσεις δεκαέξι μήνες μετά». Και θα ήθελα να αναφερθώ λίγο σε αυτό, πριν μπω στην ουσία της απάντησής μου.

Έχουν διατεθεί 300 εκατομμύρια ευρώ από πολλά συναρμόδια Υπουργεία για την αντιμετώπιση της καταστροφικής ζημιάς που προκάλεσε ο σεισμός.

Επομένως, νομίζω ότι λύσεις δίνονται σε διάφορα επίπεδα από την αντιμετώπιση των ζημιών στις πληγείσες επιχειρήσεις, μέχρι φυσικά τις οικοσκευές και τις αποζημιώσεις κοινωνικής προστασίας για τους πληγέντες ως φυσικά πρόσωπα και φυσικά έργα υποδομών από πάρα πολλά Υπουργεία.

Έρχομαι τώρα στο θέμα του τι κάνει ακριβώς το Υπουργείο Εσωτερικών για τα θέματα τα οποία αναφέρατε στην ερώτηση σας. Το ένα βασικό είναι ότι έχουμε χρηματοδοτήσει για αποκαταστάσεις ζημιών τον Δήμο Μινώα Πεδιάδας με το ποσό των 4,7 εκατομμυρίων ευρώ. Την προηγούμενη φορά που είχαμε συζητήσει το θέμα η χρηματοδότηση ήταν στο ύψος των 2,6 εκατομμυρίων ευρώ. Και φυσικά σε αυτό το ποσό περιλαμβάνεται και η πρόσθετη χρηματοδότηση που χορηγήθηκε από την έκτακτη απόδοση των κεντρικών αυτών τριών πόρων στο δήμο, ύψους 400 χιλιάδων ευρώ πριν από λίγες εβδομάδες.

Υπάρχει σχέδιο στήριξης του δήμου, ξεδιπλώνεται όλο αυτό το χρονικό διάστημα και υπάρχουν πιστεύουμε ορατά αποτελέσματα για τους πολίτες. Φυσικά υπάρχουν θέματα, τα οποία παραμένουν ανοιχτά. Ένα από τα θέματα που παραμένει ανοιχτό είναι το θέμα της σχολικής στέγης. Όσον αφορά τα συγκεκριμένα σχολεία, το 1ο  Δημοτικό Σχολείο και Γυμνάσιο Αρκαλοχωρίου, ο δήμος με την υπ’ αριθμόν 44/2022 απόφαση του δημοτικού συμβουλίου αποφάσισε ομόφωνα την κατεδάφιση των σχολικών κτηρίων και την κατασκευή νέων σχολικών κτηρίων στη θέση αυτών και έχει αποστείλει σχετική επιστολή προς κτηριακές υποδομές για την ανάληψη του έργου της κατεδάφισης.

Πολλές φορές έχουμε πει και σε αυτή την Αίθουσα ότι το θέμα της σχολικής στέγης ανήκει στην αρμοδιότητα των ΟΤΑ Α΄ βαθμού σύμφωνα με το άρθρο 75 του ν.3463/2006 και εμείς συνδράμουμε την αυτοδιοίκηση στον ρόλο της αυτόν με εργαλεία όταν αυτό απαιτείται.

Σε ό,τι αφορά στο Δημοτικό Σχολείο Θραψανού ο δήμος έχει εγκρίνει με την υπ’ αριθμόν 182/2022 απόφαση της Οικονομικής Επιτροπής τη σύναψη προγραμματικής σύμβασης μεταξύ του Υπουργείου Πολιτισμού και Αθλητισμού της περιφέρειας Κρήτης, του Δήμου Μινώα Πεδιάδας και του Πολυτεχνείου Κρήτης. Γνωρίζω πως η προγραμματική σύμβαση βρίσκεται το στάδιο της υπογραφής από τους εμπλεκόμενους φορείς.

Επομένως και για τα δύο σχολικά συγκροτήματα που ρωτάτε ο δήμος έχει προβεί σε απαραίτητες ενέργειες, έχει λάβει σχετικές αποφάσεις των συλλογικών του οργάνων και έχει απευθυνθεί στα συναρμόδια Υπουργεία.

Εμείς πέρα από τη χρηματοδότηση την οποία έχουμε δώσει μέχρι τώρα σε συνεννόηση με τον κ. Τριαντόπουλο που συντονίζει το επίπεδο αυτό ως Υφυπουργός στον Πρωθυπουργό τον δήμο και τις «ΚΤΙΡΙΑΚΕΣ ΥΠΟΔΟΜΕΣ», πρόκειται να συνεχίσουμε να στηρίζουμε τον δήμο για την υλοποίηση και των επιπλέον έργων που σχετίζονται με τα δύο σχολικά συγκροτήματα. Σας ενημερώνω μάλιστα πως εντός των επόμενων ημερών πρόκειται να προχωρήσουμε σε νέα ενίσχυση χρηματοδοτική του δήμου με το ποσό των 400 χιλιάδων ευρώ και θα είμαστε εδώ να συνεργαστούμε ειδικά με τις «ΚΤΙΡΙΑΚΕΣ ΥΠΟΔΟΜΕΣ» για τα θέματα της ανέγερσης σχολικών μονάδων, τα οποία θίξατε στην ερώτησή σας.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε Υπουργέ.

Κύριε συνάδελφε, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κύριε Υπουργέ, είναι γεγονός ότι στις ανακοινώσεις της Κυβέρνησης αναφέρονται πολλά εκατομμύρια. Στην πραγματικότητα όμως, στο πεδίο δεν υπάρχει έργο και πρέπει να το δείτε αυτό. Αναφερθήκατε σε 400 χιλιάδες που αφορούν την επιχορήγηση από κεντρικούς αυτοτελείς πόρους για την απώλεια εσόδων από τη διαγραφή τελών και φόρων των σεισμοπλήκτων. Αυτή η διαγραφή δεν έχει γίνει ακόμα. Έχετε δώσει τη χρηματοδότηση για διαγραφές που δεν έχουν γίνει.

Να πω μια κουβέντα ακόμα για τις προκαταβολές. Έχουν δοθεί οι προκαταβολές. Είναι δώρον άδωρον. Από τους χίλιους τετρακόσιους φακέλους που έχουν υποβληθεί για την ανοικοδόμηση, είναι αρμοδιότητα του Υπουργείου Υποδομών, έχουν εγκριθεί μόνο πέντε. Τι κι αν έχουν δοθεί οι προκαταβολές; Δεν έχει κανένα νόημα. Η διαδικασία πρέπει να προχωρήσει.

Ερχόμαστε στα σχολεία. Δεκαέξι μήνες μετά, μου λέτε ότι είναι στο στάδιο υπογραφής η προγραμματική σύμβαση; Εγώ δεν λέω ότι είναι αρμοδιότητα δικιά σας. Ο Γενικός Γραμματέας της Κυβέρνησης με παρέπεμψε σε σας. Εγώ λέω ότι είναι αρμοδιότητα των υποδομών που έχει την ΚΤΥΠ. Να ξεκαθαρίσετε τις αρμοδιότητες. Δεκαέξι μήνες μετά μου λέτε ότι είναι κατεδαφιστέα. Αν αυτό είναι να το πάρουμε δεδομένο, είναι θετικό. Αν είναι η τελική απόφαση είναι ένα θετικό βήμα. Αν δηλαδή ισχύει η απόφαση του δημοτικού συμβουλίου που ζητάει να κριθούν κατεδαφιστέα τα κτήρια. Αυτό θα είναι ένα θετικό βήμα εάν ξεκαθαριστεί σήμερα. Διότι αυτό το ερώτημα υπάρχει ακόμα.

Το δεύτερο ερώτημα είναι όμως αν είναι κατεδαφιστέα από ποια χρηματοδότηση θα οικοδομηθούν και όχι ποιος θα το κάνει. Το ποιος θα το κάνει είναι εύκολο. Κάποιος εργολάβος θα το αναλάβει. Ποιος είναι ο επισπεύδων; Ο δήμος, το Υπουργείο Εσωτερικών, το Υπουργείο Υποδομών;

Θέλω, δηλαδή, κύριε Υπουργέ, πιο συγκεκριμένα πράγματα διότι οι πολίτες ζητούν απαντήσεις και πρέπει να τις δίνουμε. Εάν ο δήμος έχει κάνει τη δουλειά του, όπως είπατε πολύ σωστά -και την έχει κάνει- κάποιο Υπουργείο δεν την έχει κάνει. Ποιο είναι αυτό; Είναι το Υπουργείο Υποδομών ή το Εσωτερικών; Ποιος θα δώσει τη χρηματοδότηση από τα δύο Υπουργεία;

Το ερώτημα που σας έθεσα, από τη στιγμή που υπάρχει πρόταση να οικοδομηθεί σε άλλο χώρο το 1ο Δημοτικό Σχολείο προκειμένου ο χώρος αυτός στα πλαίσια της ανάπλασης της σεισμόπληκτης περιοχής να γίνει χώρος δημόσιος, χώρος πρασίνου, είναι γιατί ζητάει η ΚΤΥΠ να της παραχωρήσουμε το συγκεκριμένο οικόπεδο. Γιατί το ζητάει;

Θέλουμε πιο συγκεκριμένα πράγματα, κύριε Υπουργέ. Και πραγματικά αυτό θα εκτιμηθεί από τους μαθητές, από τους γονείς τους, από τους εκπαιδευτικούς, από τους ανθρώπους. Σήμερα, όμως, δεν υπάρχει αυτή η εκτίμηση γιατί όπως σας είπα πολλοί μήνες έχουν περάσει, δεν υπάρχει πρόοδος στο έργο και δυστυχώς, οι μαθητές που είναι ακόμα στην Α΄ δημοτικού του 1ου Δημοτικού Σχολείου Αρκαλοχωρίου βλέπουν ότι ενδέχεται να φτάσουν και στο τέλος του σχολικού βίου και να μην γίνει κάτι αν συνεχιστεί με τον ίδιο ρυθμό. Το απευχόμαστε όλοι.

Θέλουμε, λοιπόν, ανταπόκριση της Κυβέρνησης στις αποφάσεις που έχουν ληφθεί από την πλευρά του δήμου. Ο σύλλογος γονέων και κηδεμόνων του δημοτικού σχολείου έχει καταθέσει επιστολή την οποία σας έχω διαβιβάσει με τις προτάσεις του για ένα σύγχρονο σχολικό συγκρότημα που θα περιλαμβάνει και τις ανάγκες που πρέπει να καλύπτονται από την ζώνη δημιουργικής απασχόλησης, αλλά και από το διευρυμένο ωράριο με τους μαθητές να μένουν για διάβασμα και για μεσημεριανό στο σχολείο. Κι όλα αυτά πρέπει να γίνουν στο άμεσο, προσεχές μέλλον και όχι στο απώτερο και με βάση έναν συγκεκριμένο σχεδιασμό ο οποίος, δυστυχώς, δεν υπάρχει σήμερα.

Πρέπει να ξαναδείτε τα ζητήματα αυτά σε συνεργασία, βεβαίως, με τον δήμο ο οποίος είναι αρμόδιος όπως είπατε για τη σχολική στέγη, αλλά δεν έχει την οικονομική δυνατότητα να τα κάνει. Αποφάσισε μεν ότι είναι κατεδαφιστέα, αλλά για να ανοικοδομηθούν χρειάζονται χρήματα. Θα δώσει τα χρήματα το Υπουργείο Εσωτερικών; Θα αποταθούμε στο ΠΕΠ; Θα δώσει τα χρήματα ο κ. Σχοινάς που υποσχέθηκε ότι ένα σχολείο θα το φτιάξει η Ευρωπαϊκή Επιτροπή; Θα γίνει ένα σχολείο, όπως έγινε στο Δαμάσι, από την «ΤΕΡΝΑ», που μάλιστα κατασκευάζει το αεροδρόμιο δίπλα; Όλα αυτά πρέπει να απαντηθούν. Πόσοι μήνες πρέπει να περάσουν ακόμη για να πάρουμε απαντήσεις;

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κυρία Πρόεδρε.

Φυσικά, κύριε Κεγκέρογλου, ξέρετε το θέμα πάρα πολύ καλά λόγω και εντοπιότητας και της δράσης σας καθημερινά εκεί. Όμως, αυτό που εγώ έχω να πω είναι πως είναι δεδομένο ότι όποια χρηματοδότηση χρειαστεί, θα δοθεί. Δεν έχει σημασία αν θα δοθεί από το Υπουργείο Εσωτερικών ή από το Υπουργείο Υποδομών, όπως είπατε. Σημασία έχει αν θα κατασκευαστεί από τις «ΚΤΙΡΙΑΚΕΣ ΥΠΟΔΟΜΕΣ» ή όχι. Αυτό ήταν το μόνο ζήτημα το οποίο καθυστέρησε το ζήτημα της ανέγερσης νέου σχολικού συγκροτήματος.

Νομίζω ότι είμαστε στο τέλος αυτής της διαδρομής. Η χρηματοδότηση θα υπάρξει από οποιονδήποτε αποφασιστεί τελικά. Είμαστε, όμως, στην οριστική διευθέτηση του ζητήματος για τις νέες σχολικές μονάδες. Αυτό εγώ μπορώ να πω. Οι χρηματικές ενισχύσεις που έχουν δοθεί στον δήμο απλώς αποδεικνύουν τη βούλησή μας να θεραπεύσουμε το πρόβλημα της σχολικής στέγης.

Το ζήτημα για τα άλλα σχολεία είχε προχωρήσει. Σε αυτά τα δύο νομίζω ότι είμαστε σε φάση να ολοκληρώσουμε κι εκεί την επέμβασή μας. Βέβαια, δεν πρέπει να παραγνωρίζουμε ότι οι «ΚΤΙΡΙΑΚΕΣ ΥΠΟΔΟΜΕΣ» πρόσφεραν, έστω και με τα προσωρινά μέτρα, τη στέγαση των μαθητών, κάτι που πολλές φορές στο παρελθόν δεν ήταν αυτονόητο.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Πάμε τώρα στη δέκατη πέμπτη με αριθμό 349/20-1-2023 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Υγείας, με θέμα: «Έλλειψη ιατρικού προσωπικού στο Κέντρο Υγείας Λαυρίου».

Στην ερώτηση θα απαντήσει ο Υπουργός Υγείας κ. Πλεύρης.

Κύριε συνάδελφε, έχετε τον λόγο για δύο λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κυρία Πρόεδρε.

Κύριε Υπουργέ, στις 10 Ιανουαρίου του 2023 ο συντονιστής του Κέντρου Υγείας Λαυρίου, ο κ. Παπασταυρόπουλος, σε επιστολή που απηύθυνε προς τους Βουλευτές της ανατολικής Αττικής, τον δήμαρχο Λαυρεωτικής, τη διοίκηση της 1ης Υγειονομικής Περιφέρειας, τονίζει τη δραματική έλλειψη προσωπικού.

Αναφέρεται ειδικότερα στην έλλειψη ιατρών γενικής ιατρικής και επισημαίνει ότι πλέον το συγκεκριμένο κέντρο υγείας αδυνατεί να παράσχει στους πολίτες της Λαυρεωτικής εικοσιτετράωρη λειτουργία.

Στην ίδια επιστολή ο συντονιστής του Κέντρου Υγείας Λαυρίου τονίζει πως έχει ήδη ζητήσει από την 1η ΥΠΕ να τοποθετήσει γιατρούς γενικής ιατρικής στην εν λόγω πρωτοβάθμια μονάδα υγείας, αλλά μέχρι σήμερα δεν έχει γίνει καμμία ενέργεια. Ως αποτέλεσμα η παροχή υγειονομικών υπηρεσιών έχει πλήρως υποβαθμιστεί αφού οι γιατροί αδυνατούν πλέον να παρέχουν την απαραίτητη εικοσιτετράωρη υγειονομική κάλυψη.

Τονίζουμε πως είναι η πολλοστή φορά που καταθέτουμε επίκαιρη ερώτηση προς το Υπουργείο Υγείας σχετικά με την λειτουργία των κέντρων υγείας ανατολικής Αττικής. Κάθε φορά λαμβάνουμε διαβεβαιώσεις διά του Υπουργού Υγείας πως η κατάσταση θα βελτιωθεί άμεσα.

Δυστυχώς, όμως, αν και βρισκόμαστε εν μέσω νέας έξαρσης του COVID-19, της εποχιακής γρίπης και της έλλειψης φαρμάκων, η πολιτική ηγεσία του Υπουργείου αντί να ενισχύσει τις πρωτοβάθμιες μονάδες υγείας της ανατολικής Αττικής, τις οδηγεί σε καταστάσεις υπολειτουργίας αφού δεν μπορούν να καλύψουν την εικοσιτετράωρη λειτουργία τους. Γυρίζει τον χρόνο τουλάχιστον οκτώ χρόνια πίσω, τότε που ήταν ξανά κυβέρνηση η Νέα Δημοκρατία και τα κέντρα υγείας της ανατολικής Αττικής έκλειναν στις δύο το μεσημέρι λόγω υποστελέχωσης.

Με βάση τα παραπάνω, ερωτάσθε, κύριε Υπουργέ:

Είναι στις προθέσεις του Υπουργείου Υγείας να στηρίξει τις πρωτοβάθμιες μονάδες υγείας και πιο συγκεκριμένα το Κέντρο Υγείας Λαυρίου ή προσπαθεί να το απαξιώσει πλήρως ώστε να οδηγήσει τους πολίτες της περιοχής στα ιδιωτικά ιατρεία;

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει ο κύριος Υπουργός.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Βουλευτά, πάμε να δούμε πρώτα απ’ όλα για το συγκεκριμένο κέντρο υγείας και την στελέχωσή του για να δούμε εάν το υποβαθμίζουμε ή προσπαθούμε να το βοηθήσουμε να παρέχει την καλύτερη δυνατή φροντίδα στους είκοσι πέντε χιλιάδες περίπου κατοίκους που εξυπηρετεί το Κέντρο Υγείας Λαυρίου με εικοσιτετράωρη εφημέρευση και λειτουργούν επιπλέον και τρία ιατρεία Κερατέας, Περιγιαλιού και Λεγρενών.

Σύμφωνα με την καταγραφή του Ιανουαρίου όσον αφορά το ιατρικό προσωπικό υπάρχει πλήρη κάλυψη. Υπηρετούν είκοσι δύο ιατροί διαφόρων ειδικοτήτων σε δεκαεπτά οργανικές θέσεις. Είναι έξι μόνιμοι, δεκατέσσερις επικουρικοί, δύο ιδιώτες. Το νοσηλευτικό προσωπικό έχει κάλυψη 158%. Απαρτίζεται από είκοσι επτά άτομα σε δεκαεπτά οργανικές θέσεις, ενώ και το λοιπό επικουρικό προσωπικό που υπηρετεί ανέρχεται σε είκοσι δύο άτομα εκ των οποίων οι δεκαπέντε είναι μόνιμοι. Αυτό λοιπόν δείχνει σε μία πρώτη φάση ότι η στελέχωση του κέντρου υγείας είναι πάνω από τις οργανικές θέσεις τις οποίες έχει.

Προκειμένου το κέντρο υγείας να λειτουργήσει σε εικοσιτετράωρη βάση απαιτούνται από εξήντα έως εξήντα δύο βάρδιες ιατρών, δηλαδή, δύο γιατροί τη φορά. Για την κάλυψη των εφημεριών υπηρετούν στο κέντρο υγείας δύο ειδικευόμενοι ιατροί ειδικότητας γενικής ιατρικής αποκλειστικά και μόνο για την κάλυψη των εφημεριών που έχουν διατεθεί απ’ άλλους φορείς της 1η ΥΠΕ.

Για το πρόβλημα που αναφέρατε τον Ιανουάριο για το Κέντρο Υγείας Λαυρίου -και τελικά συνέχισε να λειτουργεί- ενισχύθηκε από τις 25 Ιανουαρίου με έναν ειδικευόμενο γιατρό. Και επιπλέον κατόπιν επικοινωνίας που έγινε με την αναπληρώτρια επιστημονική υπεύθυνη με την ΥΠΕ αντιστοίχως έγιναν οι εσωτερικές μετακινήσεις που ήταν απαραίτητες προκειμένου να ενισχυθεί και να συνεχίσει τη λειτουργία του. Και μάλιστα για την ακρίβεια οι σαράντα δύο ήταν καλυμμένες και έπρεπε να καλυφθούν είκοσι κενά για τις ημερομηνίες 15-1 έως 31-1. Και σας έχω εδώ τον πίνακα που καλύφθηκαν πλήρως από μετακινήσεις βεβαίως που έγιναν από την ίδια την ΥΠΕ προκειμένου να παρέχεται πλήρως η εξυπηρέτηση στους πολίτες.

Παράλληλα, βρίσκονται στη διαδικασία έγκρισης τέσσερις προσλήψεις θέσεων επιμελητή Β΄ γενικής ιατρικής, επιμελητή Β΄ πνευμονολογίας και δύο θέσεις επιμελητών Β΄ γενικής ιατρικής ή παθολογίας, ενώ έχει διασφαλιστεί πλήρως και με εκδήλωση ενδιαφέροντος για ιδιώτες γιατρούς η πλήρης λειτουργία μέχρι τις 31 Μαρτίου.

Αυτό λοιπόν -αναφέρθηκα μόνο για το Κέντρο Υγείας Λαυρίου, στην δευτερολογία μου θα αναφερθώ γενικώς, συνολικά για τα κέντρα υγείας- τι δείχνει; Δείχνει αφ’ ενός ότι έχουμε μία στελέχωση πολύ υψηλότερη από τη στελέχωση που παραλάβαμε το 2019 με περισσότερες και από τις οργανικές θέσεις να καλύπτονται από γιατρούς, νοσηλευτές και λοιπό προσωπικό.

Επειδή είναι ένα κέντρο υγείας υψηλής έντασης γιατί έχει καθημερινή εικοσιτετράωρη εφημερία, όταν υπάρχει πρόβλημα λόγω της ειδικότητας της γενικής ιατρικής γίνονται οι μετακινήσεις από άλλα σημεία που δεν διαταράσσεται καθόλου η λειτουργία των άλλων κέντρων υγείας.

Το πρόβλημα το οποίο αναφέρεται στην επιστολή είναι στις 10 Ιανουαρίου. Να δούμε τι έγινε. Σήμερα έχουμε τέλος Ιανουαρίου πια. Στο τέλος Ιανουαρίου λοιπόν έγιναν όλες οι απαιτούμενες ενέργειες από την ΥΠΕ και παρέμεινε κανονικά στη λειτουργία του το κέντρο υγείας, εξυπηρετώντας τους συμπολίτες σας στην περιοχή της Λαυρεωτικής.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κυρία Πρόεδρε.

Κύριε Υπουργέ, θα σας συμβούλευα να στείλετε τους συνεργάτες, που σας έδωσαν αυτά τα στοιχεία που μας διαβάσατε, να κατέβουν λίγο στο Λαύριο, να κάνουν μια αυτοψία στο κέντρο υγείας και να βγουν και να συζητήσουν με την κοινωνία του Λαυρίου, να δούμε τι θα σας πουν. Γιατί μας είπατε πράγματα ανύπαρκτα. Μας παρουσιάσατε έναν ωραίο κόσμο που δεν υπάρχει.

Συνεχίσατε, λοιπόν, την προσφιλή σας μέθοδο τάξατε, τάξατε, τάξατε. Ο διοικητής της 1ης ΥΠΕ, που είναι διορισμένος από τη Νέα Δημοκρατία, δεσμεύτηκε ότι δεν θα ανασταλεί σε καμμία περίπτωση η εικοσιτετράωρη λειτουργία του Λαυρίου, ότι έχει ξεκινήσει τη διαδικασία μέχρι την προκήρυξη των εκλογών. Έρχεστε τέσσερα χρόνια σχεδόν μετά από την ανάληψη της εξουσίας από εσάς να μας πείτε «τώρα θα διερευνήσουμε, να ξεκινήσουμε, να φέρουμε μόνιμους γιατρούς».

«Θα υπάρξει κατά προτεραιότητα πρόσληψη γιατρού στο κέντρο υγείας», λέτε, «και θα γίνει έγγραφο στον ιατρικό σύλλογο για αναζήτηση ιδιωτών γιατρών που διαμένουν στην περιοχή». Δηλαδή, θα μπουν ιδιώτες στο ΕΣΥ! Γιατί αποφεύγετε τις προσλήψεις όπως ο διάβολος το λιβάνι; Γιατί δεν θέλετε ένα βιώσιμο κέντρο υγείας στο Λαύριο;

Ο μόνιμος γιατρός ή ο νοσηλευτής που θα έρθει στο Λαύριο θα εγκατασταθεί, θα οργανώσει τη ζωή του, την οικογένειά του και θα είναι εκεί όποτε το χρειάζεται η κοινωνία. Οι άλλες λύσεις είναι στάχτη στα μάτια. Λέτε ότι προς το παρόν έχουν καλυφθεί όλες οι εφημερίες έως το τέλος του Ιανουαρίου και στο τέλος του μήνα θα σταλεί ένας ειδικευόμενος γιατρός. Ρωτάμε ξανά: Γιατί όχι μόνιμος;

Σε ό,τι αφορά στις εφημερίες του Φεβρουαρίου αυτές θα καλύπτονται, μας είπατε, από ιατρούς των όμορων ιατρικών δομών, από τα ήδη υποστελεχωμένα κέντρα υγείας δηλαδή της πολύπαθης υγειονομικά ανατολικής Αττικής. Ξέρετε πόσοι είναι οι μόνιμοι γιατροί σήμερα; Κατεβείτε κάτω. Σας προκαλώ να κατεβείτε κάτω. Τρεις είναι και κάνουν πρωινή και απογευματινή βάρδια! Λέτε ψέματα ότι καλύπτεται η εφημερία. Ούτε ο προσωπικός γιατρός -το νέο σας επικοινωνιακό τρικ- αποκρίνεται. Από το κέντρο υγείας φεύγουν οι άνθρωποι, αφού δεν μπορούν να εξυπηρετηθούν, πάνε στον προσωπικό γιατρό και τους λέει: «ελάτε σε ενάμιση μήνα να σας κάνω συνταγογράφηση». Αυτό είναι καταγγελία από συγκεκριμένο κάτοικο της Λαυρεωτικής που σας φέρνω σήμερα εδώ. Αυτή είναι η μέριμνα που δείχνετε δηλαδή στην υγεία των κατοίκων της περιοχής;

Κύριε Υπουργέ, τον Σεπτέμβριο του 2021 σας είχαμε τονίσει σε προηγούμενη επίκαιρη ερώτησή μου σε αυτή την Αίθουσα πως η εν λόγω μονάδα υγείας υπολειτουργούσε. Τότε είχατε πρωτοαναλάβει τα καθήκοντά σας ως Υπουργός και μας είχατε τονίσει πως θα δείξετε την απαραίτητη μέριμνα για την αναβάθμιση και λειτουργία του κέντρου υγείας. Υποσχεθήκατε τότε πως θα τακτοποιήσετε τα πάντα, τον ουρανό με τ’ άστρα μας τάξατε. Τι κάνατε όμως τελικά; Απολύτως τίποτα. Αφήσατε το Κέντρο Υγείας Λαυρίου να καταρρέει έως ότου έφτασε στο αμήν, κλείνει. Εγώ ήμουνα εκεί που έβλεπα το χαρτί που έλεγε ποιες μέρες δεν θα έχει εφημερία μία - δυο μέρες την εβδομάδα, τρεις - τέσσερις, καμμία, απολύτως τίποτα έως ότου βρέθηκε, όπως είπα, στο τσακ να κλείσει. Πού ήσασταν τόσο καιρό;

Έπρεπε να ξεσηκωθούν οι πολίτες του Λαυρίου, να γίνουν διαμαρτυρίες με όλο τον κόσμο του Λαυρίου έξω από το κέντρο υγείας και αλλού, για να έρθετε χαμογελαστοί πάλι να υποσχεθείτε ξανά τι; Να υποσχεθείτε τον ουρανό με τ’ άστρα ξανά τώρα, δύο μήνες πριν τις εκλογές; Τώρα που φτάσαμε; Περίπου δύο χρόνια μετά, με το κέντρο υγείας να μην έχει το απαραίτητο υγειονομικό προσωπικό, να σταματάει, όπως προείπα, την εικοσιτετράωρη λειτουργία του;

Η κυβέρνηση του ΣΥΡΙΖΑ και ο προηγούμενος συντονιστής του κέντρου υγείας κ. Νίκος Βλαχογιάννης -και σας προκαλώ να το ξαναδούν, να μην σας βάζουν να λέτε αναλήθειες εδώ πέρα οι συνεργάτες σας- παρέδωσαν το κέντρο υγείας σε πλήρη λειτουργία, με όλες τις ειδικότητες, με παράλληλη λειτουργία δύο περιφερειακών ιατρείων, που η κυβέρνηση του ΣΥΡΙΖΑ τα οργάνωσε στην περιοχή. Και εσείς σήμερα, λίγο πριν παραδώσετε την κυβέρνηση, το αφήνετε να λειτουργεί ως μονάδα - φάντασμα και δεν ακούτε την κραυγή αγωνίας των κατοίκων;

Οι απαντήσεις σας, κύριε Υπουργέ, δυστυχώς αυξάνουν αντί να ελαττώνουν τα αισθήματα ανασφάλειας που έχουν δημιουργηθεί στους κατοίκους της Λαυρεωτικής για την εύρυθμη λειτουργία του κέντρου υγείας τους. Και είναι τεράστια ευθύνη σας, κύριε Υπουργέ, που οφείλεται τόσο στην ιδεολογική σας αποστροφή σε κάθε τι δημόσιο και κοινωνικά δίκαιο και βιώσιμο για τις τοπικές κοινωνίες, όσο και στη συστηματικά αντιφατική μικροπολιτική σας στόχευση. Αλήθεια, μέσα από όλα από όσα μας είπατε, πού είναι η ανθρωπιστική και η διοικητική σας ευθύνη ως Υπουργείο Υγείας απέναντι στους δεκάδες χιλιάδες κατοίκους της Λαυρεωτικής;

Επανέρχομαι. Κατεβείτε κάτω και κάντε αυτοψία μόνος σας. Σας βάζουν και λέτε αναλήθειες.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Σκουρολιάκο, το θέμα είναι ότι από την ερώτησή σας ολοκληρώθηκε ο Ιανουάριος. Στην ερώτησή σας εσείς λέγατε ότι δεν θα λειτουργήσει εικοσιτετράωρο και αναφέρεστε και στο χαρτί το οποίο βγήκε. Λειτούργησε τελικά όλο τον Ιανουάριο σε εικοσιτετράωρη βάση το κέντρο υγείας; Λειτούργησε από 16 Ιανουαρίου.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Όχι! Αυτά σας είπαν.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Από 16 Ιανουαρίου λειτούργησε με μεταφορά γενικού γιατρού από Κέντρο Υγείας Πλατείας Αττικής, 17 από Κέντρο Υγείας Ηλιούπολης, 18 από Κέντρο Υγείας Πλατείας Αττικής, 19 από Κεραμεικό, 20 από Κεραμεικό, 21 από Ηλιούπολη, 22 από Καλλιθέα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Και πού είναι όλοι αυτοί;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Αυτά που σας λέω έχουν υλοποιηθεί. Όχι πού είναι.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Τότε γιατί δεν λειτουργεί;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** 23 από Πλατεία Αττικής, 24 από Ζωγράφου, από Νέο Κόσμο, από Κεραμεικό, 25 από Κεραμεικό, 26 από Ηλιούπολη, 27 από Κεραμεικό, 28 από Πλατεία Αττικής, 29 από Πλατεία Αττικής και 30 από Ζωγράφου.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Εκτίθεστε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Γιατί το λέω αυτό; Διότι είπατε κιόλας ότι μεταφέραμε από τις άλλες δομές της Ανατολικής Αττικής. Όλοι οι γιατροί που μεταφέρθηκαν ήταν από δομές εκτός της Ανατολικής Αττικής.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Και λοιπόν; Άλλοι θα το πληρώσουν. Δεν θα το πληρώσουν στην Ανατολική Αττική, θα το πληρώσουν στην Ηλιούπολη.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τώρα θα με ακούσετε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, μισό λεπτό.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Άρα, πρώτον, λειτούργησε στην εικοσιτετράωρη εφημέρευση. Δεύτερον, ειδικά για την περιοχή που σας ενδιαφέρει, οι μεταφορές γίνανε από άλλες περιοχές οι οποίες μπορούσαν να καλύψουν. Συνεπώς, δεν διαταράχθηκε καθόλου η λειτουργία των άλλων κέντρων υγείας που λέτε.

Παράλληλα, δεν σας είπα τι θα κάνουμε. Σας έδωσα αριθμούς. Οι αριθμοί είναι αμείλικτοι. Το ότι αυτή τη στιγμή έχουμε παραπάνω γιατρούς από τις οργανικές θέσεις και παραπάνω νοσηλευτές είναι μια πραγματικότητα. Και παράλληλα, και η μεταφορά του ειδικευόμενου έγινε και λειτουργεί και έχει διασφαλιστεί μέχρι 31 Μαρτίου.

Όσο για τους ιδιώτες που λέτε, εσείς δεν είχατε ιδιώτες; Το καθεστώς με το μπλοκάκι υπάρχει από το 2012 και το διατηρήσετε μια χαρά και στα κέντρα υγείας συνολικά εξυπηρετούνται πολίτες και από ιδιώτες γιατρούς με μπλοκάκι. Δεν είναι κάτι που μπήκε τώρα. Τώρα, στο τελευταίο νομοσχέδιο μπήκε το κομμάτι της μερικής απασχόλησης πιο οργανωμένα. Το μπλοκάκι ήταν κάτι που το τηρήσατε και ιδιώτες γιατροί υπάρχουν στο Κέντρο Υγείας Λαυρίου από την εποχή του κ. Ξανθού και του κ. Πολάκη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Εν μέσω μνημονίων που μας παραδώσατε. Όταν δεν μπορούσαμε να κάνουμε προσλήψεις, γιατί εσείς το είχατε φροντίσει.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πάμε, λοιπόν, παρακάτω τώρα.

Εμείς αυτό το οποίο έχουμε καταφέρει -και καταλαβαίνω ότι σας ενοχλεί- είναι ότι, ενώ μιλάτε για υποβάθμιση της δημόσιας υγείας, εκατόν πενήντα επτά κέντρα υγείας μεταξύ των οποίων και τα κέντρα υγείας της Ανατολικής Αττικής έχουν ενταχθεί στο Ταμείο Ανάκαμψης με συνολικά ποσά που φτάνουν τα 300 εκατομμύρια ευρώ και περίπου αντιστοιχούν στα ενάμισι με δύο εκατομμύρια ευρώ σε κάθε κέντρο υγείας, προκειμένου να υπάρξει ενίσχυσή τους και σε υλικοτεχνική υποδομή και σε κτηριακές εγκαταστάσεις όπου χρειάζεται.

Ο δε θεσμός του προσωπικού γιατρού στον οποίο αναφερθήκατε, πέρα από τις λειτουργίες στις οποίες αναφέρεστε, παραδώσατε εσείς το θεσμό του οικογενειακού γιατρού με χίλιους γιατρούς εγγεγραμμένους και ένα εκατομμύριο πεντακόσιες χιλιάδες πολίτες και αυτή τη στιγμή προσεγγίζουμε τα πέντε εκατομμύρια πολίτες σε εγγραφές, έχουν γίνει ένα εκατομμύριο διακόσιες χιλιάδες ραντεβού και αυτή τη στιγμή εξυπηρετούνται καθημερινά τετρακόσιες πενήντα χιλιάδες πολίτες.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Και δεν δουλεύουν! Σου λένε «έλα σε ενάμιση μήνα»!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Προφανώς, υπάρχουν περιοχές που υπάρχουν και δυσλειτουργίες, αλλά υπάρχει ένα συγκριτικό στοιχείο. Το συγκριτικό στοιχείο δεν είναι ότι ο θεσμός του προσωπικού γιατρού έγινε το πρώτον, υπήρχε ο οικογενειακός γιατρός ο δικός σας, ο οποίος βάλτωσε με μόλις ενάμιση εκατομμύριο εγγραφές και χίλιους γιατρούς. Και εγκαλείτε μία κυβέρνηση, που ενώ εσείς σε τέσσερα χρόνια είχατε ενάμιση εκατομμύριο εγγραφές και χίλιους γιατρούς, εμείς σε έξι μήνες έχουμε τέσσερα εκατομμύρια οκτακόσιους πολίτες και τρεις χιλιάδες τρακόσιους γιατρούς. Προφανώς, θα υπάρχουν και προβλήματα, αλλά υπάρχει ένα συγκριτικό στοιχείο. Και εσείς τους είχατε βάλει όλους αυτούς στη διαδικασία του οικογενειακού γιατρού, αλλά με μία βασική διαφορά. Δεν τους πληρώνατε. Αυτοί οι άνθρωποι που μπαίνουν σαν γενικοί γιατροί από τα κέντρα υγείας παίρνουν σχεδόν 50% παραπάνω από τον μισθό τους. Παίρνουν 800 ευρώ το μήνα για να είναι προσωπικοί γιατροί. Ενώ εσείς, που υποτίθεται ότι σέβεστε τον γιατρό του δημοσίου, τους βάζατε χωρίς να τους δίνετε ένα σεντς παραπάνω.

Συνεπώς, το Κέντρο Υγείας Λαυρίου θα παραμείνει στη λειτουργία του και ενισχύεται. Η δυσλειτουργία, η οποία υπήρχε στα μέσα Ιανουαρίου, καλύφθηκε πλήρως και το κέντρο υγείας συνέχισε να εξυπηρετεί σε εικοσιτετράωρη βάση τους πολίτες και θα συνεχίσει να τους εξυπηρετεί χωρίς κανένα πρόβλημα από εδώ και πέρα με τις ενέργειες που έχουν γίνει.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υπουργέ.

Θα συνεχίσουμε με τη δωδέκατη με αριθμό 354/23-1-2023 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικόλαου Καραθανασόπουλου προς τον Υπουργό Εθνικής Άμυνας, με θέμα: «Για την παραχώρηση του πρώην «409 Στρατιωτικού Νοσοκομείου» στην Πάτρα σε ιδιώτες επενδυτές».

Θα απαντήσει ο Υφυπουργός Εθνικής Άμυνας κ. Χαρδαλιάς.

Ο συνάδελφος κ. Καραθανασόπουλος έχει τον λόγο για δύο λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κυρία Πρόεδρε.

Κύριε Υπουργέ, είναι βεβαίως μία δύσκολη μέρα σήμερα για τις Ένοπλες Δυνάμεις με την απώλεια του Φάντομ της 338ης Μοίρας, 113 Πτέρυγα Μάχης της Πολεμικής Αεροπορίας στην Ανδραβίδα, ελπίζοντας να είναι θετικά τα μηνύματα για τους δύο χειριστές, στη δύσκολη προσπάθεια που γίνεται για την ανεύρεσή τους και για τους ίδιους αλλά και για τις οικογένειές τους.

Να προχωρήσω τώρα στην ερώτηση, κύριε Υπουργέ. Το Κομμουνιστικό Κόμμα Ελλάδας επανέρχεται στο συγκεκριμένο ζήτημα και επανερχόμαστε όχι γιατί έχουμε καμμία ιδεοληψία, αλλά γιατί πρέπει να αντιμετωπιστούν πολύ συγκεκριμένες ανάγκες τόσο των στελεχών των Ενόπλων Δυνάμεων αλλά και συνολικότερα του λαού της ευρύτερης περιοχής της Πάτρας.

Το νοσοκομείο αυτό λειτουργούσε μέχρι το 2017, στην αρχή ως στρατιωτικό νοσοκομείο απ’ όπου έμεινε και το όνομά του και μετά ως τμήμα του «Αγίου Ανδρέα» της Πάτρας, όπου στέγαζε συγκεκριμένες κλινικές, την Οφθαλμολογική, την Ουρολογική, τη Μαιευτική - Γυναικολογική και την Εντατική Νεογνών.

Το 2017 έκλεισε και μεταφέρθηκαν οι κλινικές στον «Άγιο Ανδρέα», με απόφαση του τότε Υπουργού Άμυνας, του κ. Καμμένου, στη συγκυβέρνηση ΣΥΡΙΖΑ - ΑΝΕΛ.

Σήμερα, εσείς προχωράτε ένα βήμα περαιτέρω. Στις 22 Φλεβάρη, με βάση επίσημη ανακοίνωση, θα γίνει διαγωνισμός από την Υπηρεσία Αξιοποίησης Ακίνητης Περιουσίας των Ενόπλων Δυνάμεων, για το συγκεκριμένο ακίνητο, για να προχωρήσει σε εμπορική και επαγγελματική χρήση.

Όλο αυτό, καταλαβαίνετε ότι έχει ξεσηκώσει. Είναι αλλεπάλληλες οι ανακοινώσεις –πρώτα και κύρια- του ίδιου του Σωματείου των Εργαζόμενων στο Υπουργείο Εθνικής Άμυνας της περιοχής, αλλά και δεκάδων άλλων φορέων της περιοχής.

Πρόσφατα έγινε συνάντηση με ευθύνη και πρωτοβουλία της Δημοτικής Αρχής Πάτρας, όπου συμμετείχαν σωματεία των υγειονομικών, δημοσίου και ιδιωτικού τομέα, ιατρικός σύλλογος, το σωματείο των εργαζομένων στο Υπουργείο Εθνικής Άμυνας και πήραν αποφάσεις, πολύ συγκεκριμένες, για την ανάγκη να μην εκποιηθεί το συγκεκριμένο ακίνητο και να μην παραχωρηθεί σε ιδιώτη, αλλά να αξιοποιηθεί για να καλύψει ανάγκες και υγειονομικού χαρακτήρα –πρώτα και κύρια υγειονομικού χαρακτήρα- γιατί υπάρχουν σοβαρές ελλείψεις στην περιοχή, μετά το κλείσιμο των δύο νοσοκομείων και την υπολειτουργία του «Καραμανδάνειου Νοσοκομείου Παίδων».

Εσείς, αντί να προχωρήσετε σε μια συζήτηση με τους συγκεκριμένους φορείς και με το Υπουργείο Υγείας –που, μάλιστα, εξέταζε τη χρήση του για υγειονομικούς σκοπούς, τότε με τον COVID, των συγκεκριμένων κτηριακών υποδομών- προχωράτε στην ιδιωτικοποίηση του.

Γνωρίζουμε, πολύ καλά, ότι υπάρχουν διάφορα «γεράκια», τα οποία θέλουν να το εκμεταλλευτούν, στον τομέα της ιδιωτικής υγείας είτε σχετίζεται με την τεχνική αναπαραγωγή, είτε με ζητήματα αισθητικής.

Αντί, λοιπόν, να αναπτυχθούν οι δημόσιες δομές και να καλυφθούν σημαντικές ανάγκες, εσείς προχωράτε για ένα μικρό αντίτιμο στην εκποίησή του. Αντί δηλαδή να καλύψετε και να ικανοποιήσετε τις ανάγκες των Ενόπλων Δυνάμεων και των στελεχών τους και του λαού της Πάτρας, προχωράτε στην ιδιωτικοποίησή του με ένα αντίτιμο το οποίο ελάχιστα θα συνεισφέρει στον προϋπολογισμό των Ενόπλων Δυνάμεων, ο οποίος, βεβαίως, στη συντριπτική του πλειοψηφία πάει για τις ανάγκες του ΝΑΤΟ και εξοπλισμών άσχετων με την αμυντική θωράκιση της χώρας μας.

Απέναντι σε αυτά, λοιπόν, κύριε Υπουργέ, είναι συγκεκριμένες οι ερωτήσεις που θέτουμε στην επίκαιρη ερώτηση και θέλουμε συγκεκριμένη απάντηση από εσάς.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Κυρία Πρόεδρε, κύριοι Βουλευτές, θα έχουμε μια εξαιρετικά δύσκολη ημέρα για την οικογένεια των Ενόπλων Δυνάμεων και για όλη τη χώρα. Εξελίσσεται μια γιγαντιαία επιχείρηση έρευνας και διάσωσης σε όλη την περιοχή.

Νομίζω οι σκέψεις μας, οι ευχές μας και κυρίως οι προσευχές μας, είναι με τους πιλότους μας, με τις οικογένειές τους και ελπίζουμε σύντομα οι έρευνες να ολοκληρωθούν με θετική έκβαση.

Σε σχέση με την ερώτηση θα είμαι αρκετά σύντομος, διότι, όπως αναφέρατε, έχει αναλυθεί εκτενώς στο πλαίσιο του κοινοβουλευτικού ελέγχου με ερωτήσεις που έχουν κατατεθεί από όλες τις Κοινοβουλευτικές Ομάδες.

Εν συντομία, λοιπόν, το Ταμείο Εθνικής Άμυνας, το ΤΕΘΑ, ήδη από το 2018 παρέλαβε από το Υπουργείο Υγείας το εν λόγω ακίνητο, το οποίο είχε παραχωρηθεί κατά χρήση, καθώς έπαψε η ανάγκη χρησιμοποίησής του από την 6η Υγειονομική Περιφέρεια Πελοποννήσου, Ιονίων Νήσων, Ηπείρου και Δυτικής Ελλάδας. Το Υπουργείο Υγείας το παραδίδει αυτό, λέει «δεν το χρειάζομαι». Επιπλέον, η υπ’ όψιν Υγειονομική Περιφέρεια του 2021 και εν μέσω της παγκόσμιας οικονομικής κρίσης ενημέρωσε το ΤΕΘΑ με το υπ’ αριθμόν 58352/1-10-2021 έγγραφό της ότι δεν προτίθεται να χρησιμοποιήσει το εν λόγω ακίνητο για την κάλυψη των αναγκών της.

Ειδικότερα, όπως σας είχε ήδη ενημερώσει το Υπουργείο Υγείας σε πρόσφατο κοινοβουλευτικό έλεγχο, η προαναφερθείσα υγειονομική περιφέρεια είχε αρχικώς αιτηθεί τη διάθεση του πρώην «409 Στρατιωτικού Νοσοκομείου» του ΤΕΘΑ, προκειμένου να εξετάσει τη δυνατότητα χρησιμοποίησής του για νοσηλεία ασθενών COVID-19 σε περίπτωση που η πανδημία λάμβανε ανεξέλεγκτες διαστάσεις.

Στο πλαίσιο αυτό, κλιμάκιο της Τεχνικής Υπηρεσίας της 6ης Υγειονομικής Περιφέρειας πραγματοποίησε τρεις φορές επιτόπια αυτοψία, όπου διαπίστωσε την κάκιστη κατάσταση των υποδομών αλλά και το τεράστιο κόστος που απαιτείτο για τη στοιχειώδη αναμόρφωση του πρώην στρατιωτικού νοσοκομείου.

Το Γενικό Επιτελείο Στρατού είχε αποφασίσει από το 2018 ότι η επαναλειτουργία του «409 Στρατιωτικού Νοσοκομείου» δεν ήταν στις προθέσεις του, καθόσον καλύπτονταν οι ανάγκες του με τις ήδη υπάρχουσες δομές υγείας του στρατού ξηράς. Άρα και με το Υπουργείο Υγείας συζητάμε και οι Ένοπλες Δυνάμεις σε εσωτερικό επίπεδο διεξάγουν αυτή τη συζήτηση.

Για τον λόγο αυτό, λοιπόν, το Γενικό Επιτελείο Στρατού από το 2018 έως και σήμερα συμπεριλαμβάνει το υπ’ όψιν ακίνητο στους πίνακες ακινήτων που δεν χρησιμοποιούνται για στρατιωτικούς σκοπούς, ενώ παράλληλα το ΤΕΘΑ έχει διαβιβάσει στην αρμόδια Υπηρεσία Αξιοποίησης Ακίνητης Περιουσίας Ενόπλων Δυνάμεων τον επικαιροποιημένο πίνακα ακινήτων που δεν χρησιμοποιούνται για στρατιωτικούς σκοπούς, στον οποίο περιλαμβάνεται και το υπ’ όψιν ακίνητο, προκειμένου, βεβαίως, αυτή να προβεί στην αξιοποίησή του, σύμφωνα πάντα με τις διατάξεις της κείμενης νομοθεσίας.

Σας υπενθυμίζω και έχει ιδιαίτερη αξία ότι η ΥΠΑΑΠΕΔ επιλέγει ακίνητα προς αξιοποίηση από εκείνα που έχουν διατεθεί σε αυτήν από το ΤΕΘΑ, το Μετοχικό Ταμείο Στρατού, το Ταμείο Εθνικού Στόλου, το Μετοχικό Ταμείο Ναυτικού του Ταμείου Αεροπορικής Άμυνας και το Μετοχικό Ταμείο Αεροπορίας και προβαίνει στις προβλεπόμενες διαδικασίες για την εκμίσθωσή τους, σύμφωνα με τα άρθρα 10, 11 και 13 του ν.4407/2016.

Επιτρέψτε μου σε αυτό το σημείο να τονίσω ότι από τα έσοδα της αποτελεσματικής εκμετάλλευσης της ακίνητης περιουσίας από την ΥΠΑΑΠΕΔ, οι Ένοπλες Δυνάμεις δύνανται να στηρίζουν την εξαιρετικά σημαντική αποστολή τους. Αυτή δεν είναι άλλη από την επαύξηση των επιχειρησιακών τους δυνατοτήτων, ώστε να αντιμετωπίζουν αποτελεσματικά τις σύγχρονες προκλήσεις ασφαλείας και τη διασφάλιση ακεραιότητας των εθνικών συμφερόντων της πατρίδας μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Επιπρόσθετα, όμως, όλοι αντιλαμβανόμαστε ότι το έργο της ΥΠΑΑΠΕΔ για προσέλκυση επενδύσεων για τα ακίνητα του χαρτοφυλακίου της έχει μεν ως βασικό στόχο την αξιοποίησή τους και την ενίσχυση των εσόδων των Ενόπλων Δυνάμεων, αλλά ταυτόχρονα αντιστρέφονται και οι συνέπειες της πολυετούς εγκατάλειψης, στην οποία ενδεχομένως είχαν περιέλθει τα ακίνητα προς όφελος των Ενόπλων Δυνάμεων.

Επιπλέον, η αξιοποίηση αυτή αποδίδει και στις τοπικές κοινωνίες, γιατί βλέπουν τις συγκεκριμένες εγκαταστάσεις επιτέλους να αναγεννούνται και να δημιουργούνται νέες θέσεις εργασίας με τη σύμπραξη –ναι, γιατί όχι;- του ιδιωτικού τομέα και όχι να ρημάζουν και να απαξιώνονται.

Ως εκ τούτου, επωφελούνται και οι τοπικοί πληθυσμοί από τέτοιες δράσεις, που οδηγούν από την ερήμωση στην ανάπτυξη και μια ανάπτυξη, πιστέψτε με, με μετρήσιμα αποτελέσματα.

Κλείνω αυτή την παρένθεση και συνοψίζοντας σας ενημερώνω ότι στην παρούσα φάση, κατόπιν σχετικής εισήγησης της ΥΠΑΑΠΕΔ, εγκρίθηκε από το Συμβούλιο Άμυνας η αξιοποίηση του εν λόγω ακινήτου μέσω μακροχρόνιας μίσθωσης για χρήση επαγγελματική ή εμπορική, εντός του πλαισίου της συγκεκριμένης πολεοδομικής μελέτης και σύμφωνα πάντα με το ΦΕΚ Δ 527/1992, που επιτρέπει τη δημιουργία - λειτουργία δομής υγείας κατόπιν δημοσίου ηλεκτρονικού πλειοδοτικού διαγωνισμού. Ο διαγωνισμός πρόκειται να διενεργηθεί σε χώρο που επιλέγεται από την ΥΠΑΑΠΕΔ, τυγχάνει της απαιτούμενης δημοσιότητας με την ανάρτηση του στην ιστοσελίδα του προγράμματος «ΔΙΑΥΓΕΙΑ», με όρους και προϋποθέσεις όπως αυτοί εξειδικεύονται στη σχετική προκήρυξη και έχουν εγκριθεί αρμοδίως -ομόφωνα θα σας πω- από το Συμβούλιο Άμυνας.

Σε κάθε περίπτωση, σκοπός της εκάστοτε πρόσκλησης επενδυτικού ενδιαφέροντος είναι η αξιοποίηση της ακίνητης περιουσίας των Ενόπλων Δυνάμεων με τον βέλτιστο δυνατό τρόπο, προκειμένου να ενισχυθούν με τα έσοδα οι υπόλοιπες δραστηριότητες που είναι συνδεδεμένες με την αποστολή τους, πολλώ δε μάλλον κατά την παρούσα περίοδο που βρίσκεται σε εξέλιξη μια πρωτοφανής εξοπλιστική προσπάθεια για την αμυντική θωράκιση της χώρας, παράλληλα με μια σειρά μέτρων μέριμνας για το προσωπικό των Ενόπλων Δυνάμεων.

Για τον λόγο αυτό -κλείνοντας- είμαστε απολύτως ανοιχτοί σε προτάσεις για την αξιοποίηση της ακίνητης περιουσίας των Ενόπλων Δυνάμεων. Προς επίρρωση αυτού, κατά καιρούς συζητάμε με τους αρμόδιους φορείς της τοπικής αυτοδιοίκησης και αναζητούμε από κοινού τις βέλτιστες λύσεις.

Κατά τα λοιπά θα μου επιτρέψετε να σας ενημερώσω κατά τη δευτερολογία μου, εφόσον προκύψει.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κύριε συνάδελφε, έχετε τον λόγο για τρία λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, απαντήσατε γενικά στην ερώτησή μου. Βεβαίως, η αξιοποίηση της ακίνητης περιουσίας των Ενόπλων Δυνάμεων χρειάζεται να σχεδιαστεί και να αντιμετωπιστεί πρώτα με κυρίαρχο στόχο την κάλυψη των αναγκών του ίδιου του προσωπικού, ένστολου και πολιτικού, των Ενόπλων Δυνάμεων και των στρατεύσιμων.

Τέτοια προτεραιότητα, όμως, δεν υπάρχει, γιατί στις προτάσεις που έκανε το σωματείο για το συγκεκριμένο ακίνητο υπάρχουν και τέτοιου είδους δράσεις, που δεν είναι μόνο υγειονομικού χαρακτήρα. Είναι και για δημιουργία κατοικιών, για να μπορούν να εγκατασταθούν εκεί τα στελέχη των Ενόπλων Δυνάμεων, να μην αναγκάζονται να πηγαίνουν στο ενοίκιο, παιδικών σταθμών για τους εργαζόμενους στις Ένοπλες Δυνάμεις και στα Σώματα Ασφαλείας και μια σειρά άλλες χρήσεις παράλληλες με τη λειτουργία τους σαν μονάδα υγειονομικού χαρακτήρα και ενδιαφέροντος.

Το λέμε αυτό, γιατί κατ’ αρχάς στη συγκεκριμένη περίπτωση αυτό το ακίνητο περιήλθε στις Ένοπλες Δυνάμεις από διαθήκη και ο διαθέτης του ακινήτου το διέθεσε στις Ένοπλες Δυνάμεις με σκοπό τη δημιουργία στρατιωτικού νοσοκομείου. Ούτε καν τη διάθεση του διαθέτη δεν σκέφτεστε, γιατί βεβαίως τα οποία έσοδα εισπραχθούν από αυτό το ακίνητο, θα πάνε σε αλλοτινούς σκοπούς -το είπατε και εσείς-, να χρηματοδοτήσουν δηλαδή τις δραστηριότητες των Ενόπλων Δυνάμεων –ποιες;- σε ιμπεριαλιστικές επεμβάσεις, όπου συμμετέχουν οι ελληνικές Ένοπλες Δυνάμεις: Σε εκστρατείες στο εξωτερικό, σε οπλικά συστήματα τα οποία δεν σχετίζονται με τη θωράκιση της άμυνας και της εδαφικής ακεραιότητας της χώρας μας, αλλά περισσότερο εντάσσονται στους ιμπεριαλιστικούς σχεδιασμούς. Τέτοιες δαπάνες είναι τεράστιες που κάνει το ελληνικό δημόσιο, πληρώνοντάς τες ο ίδιος ο Έλληνας φορολογούμενος, ο λαός.

Αντί να συζητήσετε, λοιπόν, με τους αρμόδιους της περιοχής, δηλαδή με τα σωματεία των υγειονομικών, των Ενόπλων Δυνάμεων, των εργαζόμενων στις Ένοπλες Δυνάμεις προχωράτε αυθαίρετα σε αυτή, με βάση μια εκτίμηση του Υπουργείου Υγείας ότι είναι κακή η κατάσταση στο συγκεκριμένο κτήριο. Όχι κάκιστη, κακή. Εφόσον, λοιπόν, για το δημόσιο είναι κακή η κατάσταση -έχω την απάντηση- και δεν με ενδιαφέρει, μπορεί να ενδιαφερθεί ένας ιδιώτης για να το αξιοποιήσει; Δεν είναι αντίφαση αυτό το πράγμα; Άρα ούτε κακή είναι η κατάσταση και θα μπορούσε να αξιοποιηθεί.

Εδώ, όμως, σχετίζεται με την εξυπηρέτηση συγκεκριμένων συμφερόντων. Υπάρχουν συγκεκριμένες επιχειρήσεις στον τομέα της υγείας, οι οποίες έχουν δείξει το ενδιαφέρον τους -σας είπα και πριν-, τεχνητής αναπαραγωγής, αισθητικών παρεμβάσεων, σε αυτή την κατεύθυνση. Αντί να θωρακιστούν οι ανάγκες της προάσπισης της υγείας του λαού της περιοχής με απαραίτητες μονάδες, που θα μπορούσαν να λειτουργήσουν ως κλινικές, όπως η παιδιατρική, η ογκολογική, η γυναικολογική - μαιευτική. Εκεί γεννήθηκαν και τα τρία μου παιδιά, κύριε Υπουργέ. Στο 409 γεννήθηκαν. Υπήρχε εντατική νεογνών.

Από αυτή την άποψη, όλα αυτά δεν υπάρχουν πλέον. Και αντί να φροντίζει η Κυβέρνηση -και η σημερινή αλλά και οι προηγούμενες- στην αναβάθμιση της δημόσιας υγείας, εσείς τις υποβαθμίζεται αυτές τις δομές προς όφελος της ιδιωτικής υγείας. Συνεχίζετε, δηλαδή, τον δρόμο της προηγούμενης κυβέρνησης. Είναι ξεκάθαρο αυτό. Οπότε, από αυτή την άποψη, εμείς σας ζητάμε και πάλι να σταματήσετε αυτόν τον διαγωνισμό. Ελάτε σε συζήτηση με τα σωματεία της περιοχής, τον ιατρικό σύλλογο, τον φαρμακευτικό σύλλογο, τα σωματεία εργαζομένων στα νοσοκομεία της περιοχής, το σωματείο των εργαζομένων στις Ένοπλες Δυνάμεις της περιοχής, τον Δήμο Πατρέων. Και φτιάξτε ένα πλάνο αξιοποίησης του συγκεκριμένου ακινήτου προς όφελος και του προσωπικού των Ενόπλων Δυνάμεων και των Σωμάτων Ασφαλείας, αλλά και του λαού της Πάτρας, και όχι να δοθεί στα αρπακτικά της ιδιωτικής υγείας, που περιμένουν από πάνω σαν τα κοράκια για να ξεκοκαλίσουν το συγκεκριμένο ακίνητο, κύριε Υπουργέ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Ευχαριστώ, κυρία Πρόεδρε.

Κύριε Βουλευτά, ξέρετε την εκτίμηση και τον σεβασμό στο πρόσωπό σας. Όμως, ακούγοντας τη δευτερολογία σας, πραγματικά νομίζω ότι μας αδικείτε. Και μας αδικείτε διότι, προφανώς, υπάρχουν διαφορετικοί τρόποι, ακόμα και ιδεολογικής προσέγγισης του θέματος αυτού, το οποίο είναι αντιληπτό, αλλά υπάρχουν και στοιχεία της δευτερολογία σας τα οποία πραγματικά με εκπλήσσουν.

Το κτήριο είναι σε τραγική κατάσταση. Εσείς λέτε ότι είναι σε κακή κατάσταση. Εγώ λέω ότι είναι σε κάκιστη. Νομίζω ότι το έχετε επισκεφτεί. Είστε πολύ έμπειρος και άρα γνωρίζετε. Έχουν γίνει τρεις αυτοψίες εκεί από τις τεχνικές υπηρεσίες. Και μόνο το κόστος ανακατασκευής, σε σχέση με το κόστος κατασκευής νέων υποδομών, είναι η μέρα με τη νύχτα. Και ταυτόχρονα δεν μπορεί να λέτε: «γιατί θα είναι καλό για έναν ιδιώτη;», διότι ένας ιδιώτης θα επενδύσει στην αποκατάσταση, θα επενδύσει στις διορθώσεις που χρειάζονται και θα περιμένει να κάνει τη σχετική απόσβεση για να προσδοκά τα οποιαδήποτε έσοδα. Αυτή είναι η λογική της σύμπραξης ιδιωτικού ή μη των συμβάσεων παραχώρησης.

Ανεξαρτήτως, όμως, του ζητήματος και των διαφορετικών ίσως και ιδεολογικών μας προσεγγίσεων, νομίζω ότι συμφωνούμε σε αυτό, ότι είναι ιδιαίτερα κρίσιμη η εύρεση ενός αποτελεσματικού τρόπου ορθολογικής διαχείρισης της ανεκμετάλλευτης ακίνητης περιουσίας των Ενόπλων Δυνάμεων. Και, πιστέψτε με, είναι τεράστια η περιουσία των Ενόπλων Δυνάμεων. Είναι κρίμα να σαπίζουν όλα αυτά τα κτήρια.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Με διαφορετικές προτεραιότητες, κύριε Υπουργέ.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Να σας πω κάτι, το αντιλαμβάνομαι και καταλαβαίνω και πιστεύω ότι πραγματικά αγωνιάτε για το θέμα, αλλά δεν μπορεί να συζητάμε σήμερα -από το ’18 έχει εγκαταλειφθεί το κτήριο- και να λέμε να έρθουμε σε συνεννόηση με όλους τους φορείς και με όλους τους συλλόγους και με τον Δήμο Πατρέων. Αν ο Δήμος Πατρέων το 2019 με τη δημοτική αρχή είχε μια συγκεκριμένη πρόταση για το συγκεκριμένο, δεν θα έπρεπε πέντε χρόνια μετά να την έχει υποβάλει και να πει «είμαστε και εμείς εδώ, έχουμε συγκεκριμένο σχέδιο, συγκεκριμένο όραμα, διεκδικούμε αυτά, το καταθέτουμε και ελάτε να συζητήσουμε»;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Τους καλέσατε ποτέ;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Θέλει πρόσκληση…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν τους καλέσατε ποτέ.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Ο αγαπητός, κατά τα άλλα, αυτοδιοικητικός, εξαιρετικός φίλος, ο δήμαρχος, θέλει ιδιαίτερη πρόσκληση για να συμμετάσχει σε μια τέτοια διαδικασία; Είναι ένας άνθρωπος που και πρωτοβουλίες παίρνει και ξεκάθαρη εικόνα έχει και ξεκάθαρη, τέλος πάντων, βούληση για κάποια πράγματα.

Λοιπόν να λέμε αλήθειες μεταξύ μας. Αμφότεροι κατανοούμε τα ακίνητα αυτά, ιδιαιτέρως τα πλέον γερασμένα, τα οποία όταν αξιοποιηθούν εκσυγχρονίζονται και λειτουργούν με μειωμένο αποτύπωμα, αντί να μαραζώνουν και να καταλήγουν σε απαξίωση. Και για την επιτυχή έκβαση της προσπάθειας αυτής, για να είναι ουσιαστική και αποδοτική, είναι απαραίτητη η κοινή συνεισφορά και δραστηριοποίηση και των ιδιωτικών φορέων, προκειμένου να επιτευχθεί η αξιοποίηση και η απαιτούμενη αναβάθμιση των κτηριακών εγκαταστάσεων.

Και θέλω να το καταστήσω σαφές ότι ο ρόλος μας ως πολιτική ηγεσία του Υπουργείου Εθνικής Άμυνας δεν είναι σε καμμία περίπτωση να κάνουμε εμείς τους μεσίτες. Όμως, οφείλουμε να εντοπίζουμε τα πλέον κατάλληλα χρηματοοικονομικά εργαλεία και τις βέλτιστες λύσεις, διότι είναι αδύνατον να υφίσταται αναξιοποίητη ακίνητη περιουσία η οποία καταστρέφεται και απαξιώνεται μέρα με τη μέρα. Είναι και θέμα ευθύνης, είναι και θέμα συνέπειας όλων μας, τη στιγμή μάλιστα που έχουν ήδη αποδοθεί τα εν λόγω ακίνητα προς αξιοποίηση με θεσμοθετημένες διαδικασίες από τους αρμόδιους φορείς. Συνεπώς, το να ερωτάται η πολιτική ηγεσία του Υπουργείου Εθνικής Άμυνας για ποιον λόγο ακολουθεί διαδικασίες νόμιμες και θεσμοθετημένες, αναμφίβολα δεν θα πρέπει να αποτελεί αντικείμενο συζήτησης.

Κλείνοντας, θα ήθελα να επισημάνω για ακόμη μία φορά ότι το στρατιωτικό προσωπικό σε κάθε περίπτωση καλύπτεται σε θέματα ιατροφαρμακευτικής περίθαλψης από τις υφιστάμενες υγειονομικές δομές, σύμφωνα πάντα με το Γενικό Επιτελείο Στρατού. Νομίζω ότι δεν θα έρθει η πολιτική ηγεσία να επιβάλει άποψη ή επιχείρημα προτεραιότητες στα Γενικά Επιτελεία. Ξέρετε ότι με πολύ σεβασμό παρακολουθούμε και την εμπειρία τους και πολλές φορές τους συμβουλευόμαστε για τα ζητήματα αυτά. Όπως προανέφερα, σε περίπτωση που απαιτηθεί μελλοντικά οποιαδήποτε τροποποίηση της οργάνωσης της υγειονομικής υποστήριξης στις Ένοπλες Δυνάμεις, αυτό θα πραγματοποιηθεί κατόπιν σχετικής επιτελικής μελέτης των Διευθύνσεων Υγειονομικού των Γενικών Επιτελείων και, εν τέλει, υποβολή στοιχειοθετημένης πρότασης προς την πολιτική ηγεσία του Υπουργείου Εθνικής Άμυνας.

Θέλω να σας διαβεβαιώσω, κλείνοντας, ότι η παρούσα πολιτική και στρατιωτική ηγεσία έχουν αποδείξει εν τοις πράγμασι και την ευαισθησία και τον ζήλο τους για την αναβάθμιση των Ενόπλων Δυνάμεων. Και για τον στόχο αυτό επιδιώκουν την αξιοποίηση της ακίνητης περιουσίας τους, στο πλαίσιο της υποβολής προτάσεων στρατηγικών επενδύσεων. Ωστόσο, πρέπει να είμαστε προσεκτικοί, καθώς απαιτείται η διατήρηση μιας αποτελεσματικής, θα έλεγα, ισορροπίας ανάμεσα στην κοινωνική προσφορά και την κύρια αποστολή των Ενόπλων Δυνάμεων, η οποία είναι η διαφύλαξη των κυριαρχικών δικαιωμάτων της χώρας.

Εν κατακλείδι, στο ΥΠΕΘΑ θέλω να είστε σίγουρος, κύριε Βουλευτά, ότι πορευόμαστε με συνέπεια, με συνέχεια, με σταθερότητα, αταλάντευτοι στους τρεις πυλώνες που θέσαμε από την πρώτη στιγμή, δηλαδή την αναδιοργάνωση των Ενόπλων Δυνάμεων, με έμφαση στην ενίσχυση με έμψυχο δυναμικό, στην πρόσκτηση νέων οπλικών συστημάτων και την αναβάθμιση των υφισταμένων συστημάτων και, τέλος, στη θωράκιση της χώρας μας, μέσω της αμυντικής διπλωματίας.

Είμαστε εδώ για να είμαστε χρήσιμοι. Είμαστε εδώ για να ακούμε συγκεκριμένες προτάσεις. Είμαστε εδώ για να μπορούμε να διαβουλευόμαστε για όλα αυτά τα μεγάλα θέματα. Και σε κάθε περίπτωση να ξέρετε ότι κάνουμε το καλύτερο δυνατό για τις Ένοπλες Δυνάμεις, για τις τοπικές κοινωνίες. Το αποτέλεσμα είναι αυτό που έχει μετρήσιμα δεδομένα και αυτό θα μας κρίνει.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Συνεχίζουμε με την τέταρτη με αριθμό 969/53/21-11-2022 ερώτηση και αίτηση κατάθεσης εγγράφων του κύκλου των αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Η κυβέρνηση κρατά ομήρους χιλιάδες μικροϊδιοκτήτες σε εκτός σχεδίου περιοχές και καθυστερεί την ολοκλήρωση του πολεοδομικού σχεδιασμού».

Θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς.

Κύριε συνάδελφε, έχετε τον λόγο για δύο λεπτά.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ πολύ, κυρία Πρόεδρε. Να ευχηθώ καλή εβδομάδα και σε εσάς και στους Υφυπουργούς!

Κύριε Υφυπουργέ, γνωρίζετε το αντικείμενο της ερώτησης, είναι πολύ κρίσιμο. Αφορά τον πολεοδομικό σχεδιασμό και τις παρεκκλίσεις για την εκτός σχεδίου δόμηση. Πρακτικά, η Κυβέρνηση απαγόρευσε τις παρεκκλίσεις για την εκτός σχεδίου δόμηση με την ψεύτικη, εκατό τοις εκατό, υπόσχεση ότι θα γίνει πολεοδομικός σχεδιασμός. Το μόνο που θέλατε ως Κυβέρνηση ήταν να τακτοποιήσετε διάφορα «κοράκια» της αγοράς ακινήτων, οι οποίοι προφανώς τώρα εκμεταλλεύονται τη μικρή περιουσία των ιδιοκτητών που δεν έχουν άρτια οικόπεδα, ενώ οι παρεκκλίσεις και τα χατίρια στους μεγάλους της αγοράς συνεχίζονται. Και, βέβαια, τα αυθαίρετα τακτοποιούνται και νομιμοποιούνται, ακόμα και τα τελεσίδικα κατεδαφιστέα. Βέβαια θα μου πείτε ότι αυτό είναι η κλασική Δεξιά: ρουσφέτια και τακτοποιήσεις και αυθαίρετα!

Καταθέσαμε μία ερώτηση, όπως ανέφερε η κυρία Πρόεδρος, στις 21 Νοεμβρίου. Δεν πήραμε απάντηση, κυρία Πρόεδρε. Και δεν πήραμε ούτε τα έγγραφα. Και το πρώτο που θέλω να σας ρωτήσω, κύριε Υφυπουργέ, είναι: θα μας καταθέσετε τα έγγραφα για να δούμε πόσες μελέτες έχετε αναθέσει για τοπικά πολεοδομικά σχέδια και πότε θα τελειώσουν; Το ρωτώ γιατί προφανώς ξέρετε ότι δεν έχετε αναθέσει καμμία. Σας κάναμε και άλλη ερώτηση στις 21 Σεπτεμβρίου, αλλά δεν πήραμε απάντηση. Όλος ο τεχνικός κόσμος έχει τοποθετηθεί.

Ποια είναι η αλήθεια όμως; Η κυβέρνηση του ΣΥΡΙΖΑ δρομολόγησε τον πολεοδομικό σχεδιασμό για όλους τους δήμους της χώρας και εξασφάλισε χρηματοδότηση, και μάλιστα με μελέτη που είχε σύμβουλο τότε τον μετέπειτα Υφυπουργό -για να καταλάβετε την υποκρισία- τον κ. Οικονόμου. Σήμερα, τριάμισι χρόνια μετά, όλα είναι βραχυκυκλωμένα, όχι μόνο από ανεπάρκεια, η οποία είναι πρόδηλη, αλλά και από επιδιώξεις της Κυβέρνησής σας. Έχετε άλλη άποψη. Δεν θέλετε σχεδιασμό. Δεν θέλετε κράτος δικαίου. Θέλετε κανόνες «Φαρ Ουέστ» και στη δόμηση και στην πολεοδομία.

Τον Δεκέμβριο του ’20 ο κ. Χατζηδάκης και ο κ. Οικονόμου, εξήγγειλαν απολύτως υποκριτικά την κατάργηση εκτός σχεδίου δόμηση. Σας είχαμε προειδοποιήσει τότε ότι ο νόμος δυναμιτίζει και τον πολεοδομικό σχεδιασμό. Δεν είναι επιστημονικός. Δεν είναι διεπιστημονικός. Δεν περιλαμβάνει καμμιά συμμετοχή για κανέναν δημοκρατικό προγραμματισμό. Και εκτός από το αλαλούμ που έχετε δημιουργήσει, πρακτικά δημιουργεί νέες παρεκκλίσεις για τους μεγάλους, ενώ τους μικρούς τούς στοχεύει εκδικητικά και ταξικά, και πρακτικά απαλλοτριώνει τις περιουσίες τους διότι τις απαξιώνει. Καταργείτε, τάχατες, την εκτός σχεδίου δόμηση, δίνοντας πίεση για έκδοση αδειών για δύο χρόνια στις παρεκκλίσεις. Αυτό δεν είναι κατάργηση εκτός σχεδίου, αυτό είναι υποκρισία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κυρία Πρόεδρε.

Η κριτική μας σήμερα επιβεβαιώνεται εκατό τοις εκατό. Πολεοδομικά σχέδια δεν υπάρχουν. Οι μικροϊδιοκτήτες πλέον είναι εκτός προστασίας, δεν έχουν αρτιότητα ή δυνατότητα δόμησης, και δεν μπορούσαν να βγάλουν εδώ και δύο χρόνια και λόγω της οικονομικής στενότητας και του COVID. Και τελικά παραδεχθήκατε τα αδιέξοδα με μια εγκύκλιο, που βγάλατε δύο χρόνια μετά, για το τι θα γίνει τελικά με την υλοποίηση του ν.4759. Παραδεχθήκατε ότι το θέμα θα λήξει μόνο όταν γίνει σχεδιασμός. Σχεδιασμός δεν υπάρχει. Οι Βουλευτές σας διαμαρτύρονται. Εσείς τοποθετήστε ξεκάθαρα, το Τεχνικό Επιμελητήριο ξεκάθαρα κατά του νόμου της Κυβέρνησής σας, αλλά οι ιδιοκτήτες είναι εκτός προστασίας και δεν έχουν πλέον οι περιουσίες τους καμμία αξία. Και αυτό το έκανε η Κυβέρνηση Μητσοτάκη που υποκριτικά, τάχατες, έλεγε ότι θα τους βοηθήσει.

Και δώσατε μια παράταση τις τελευταίες ημέρες, στις 16 Δεκεμβρίου, για αιτήσεις που είχαν υποβληθεί μέχρι τις 9 Δεκεμβρίου. Δεν υπάρχει πιο κακή νομοθέτηση! Βγάλατε ένα δελτίο Τύπου να υποβληθούν αιτήσεις για προεγκρίσεις οικοδομικών αδειών και τις νομιμοποιήσατε εκ των υστέρων για όσους το έμαθαν από δελτίο Τύπου, ενώ οι υπηρεσίες δεν ήξεραν τίποτα;

Άρα, το δεύτερο που θέλω να σας ρωτήσω, κύριε Υφυπουργέ -και κλείνω- είναι, πέρα από το πόσες μελέτες έχουν ανατεθεί και πώς προχωράει η κατάσταση αυτή, αν τακτοποιήθηκαν πολλοί με την αναδρομική νομιμοποίηση των αιτήσεων που είχαν υποβληθεί μέχρι τις 9 Δεκεμβρίου. Να μας πείτε και αυτά τα δεδομένα.

Να μας πείτε, βέβαια, πώς γίνεται στο ίδιο νομοσχέδιο για την εκτός σχεδίου να μην υπάρχουν παρεκκλίσεις για τη μικρή, για τη μεγάλη να υπάρχουν, να τακτοποιούνται όμως και να παρατείνονται οι προθεσμίες για τελεσίδικα κατεδαφιστέα αυθαίρετα και να μην υλοποιείτε τις προθεσμίες για τα δασικά αυθαίρετα. Κάτι δεν πάει καλά στο Υπουργείο.

Ευχαριστώ, κύριε Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Αγαπητέ κύριε συνάδελφε, χαίρομαι για την ερώτηση, διότι θα δοθεί η δυνατότητα να μιλήσουμε για ένα πολύ σημαντικό θέμα. Το θέμα του χωροταξικού και πολεοδομικού σχεδιασμού είναι, κατά την εκτίμησή μου και νομίζω κατά τη δική σας επίσης, εθνικής σημασίας θέμα.

Θα ξεκινήσω από το πρώτο ερώτημά σας, σχετικά με τις παρεκκλίσεις, οι οποίες, ως δυνατότητα, έληξαν στις 9 Δεκεμβρίου του περασμένου χρόνου. Γνωρίζετε ότι οι παρεκκλίσεις αφορούν σε οικόπεδα - γήπεδα, επειδή είναι εκτός σχεδίου- κάτω από τέσσερα στρέμματα. Αυτό δεν σημαίνει ότι όσες ιδιοκτησίες ήταν κάτω από τέσσερα στρέμματα -θα αναφερθώ λεπτομερώς- ότι αυτομάτως εκείνη τη στιγμή είχαν δικαίωμα οικοδομησιμότητας. Διότι η οικοδομησιμότητα, ακριβώς λόγω της παρέκκλισης, έχει να κάνει και με τον χρόνο δημιουργίας του γηπέδου.

Πιο συγκεκριμένα, μιλούσαμε για γήπεδα τα οποία ήταν εντός ζώνης πεντακοσίων μέτρων από τα όρια σχεδίων πόλεων και οικισμών, υπό την προϋπόθεση όμως ότι αυτά τα γήπεδα θα είχαν δημιουργηθεί πριν από τον Απρίλιο του 1977. Μιλούσαμε, όμως, επίσης για γήπεδα τα οποία είχαν πρόσωπο σε χαρακτηρισμένους δρόμους, -εθνικούς, επαρχιακούς, διεθνείς, κοινοτικούς- και στην περίπτωση των επτακοσίων πενήντα τετραγωνικών, εφόσον το γήπεδο είχε δημιουργηθεί πριν από τον Νοέμβριο του 1962 ή εφόσον ήταν τουλάχιστον χίλια διακόσια τετραγωνικά, είχε δημιουργηθεί πριν από τον Σεπτέμβριο του 1964 ή, αν ήταν δύο στρέμματα τουλάχιστον, θα έπρεπε να είχε δημιουργηθεί πριν από τον Οκτώβριο του 1978.

Τα αναφέρω αυτά, για να δούμε σε ποια κατά παρέκκλιση γήπεδα εκτός σχεδίου αναφερόμαστε. Πράγματι, αυτό το οποίο κάναμε με ρύθμιση με τον ν.5007/2022 ήταν χωρίς να παρατείνουμε, να διευκολύνουμε. Και θα σας δώσω και τα στοιχεία αυτής της διευκόλυνσης, που σωστά και εσείς ρωτήσατε πριν.

Τι ίσχυε μέχρι τότε, ως κατοχύρωση δικαιώματος οικοδομησιμότητας; Ίσχυε ότι θα έπρεπε να είχε εκδοθεί η προέγκριση μέχρι τις 9 Δεκεμβρίου του 2022. Εμείς αυτό που κάναμε ήταν, αντί να είχε εκδοθεί η προέγκριση -αυτό είναι το πρώτο- να έχει υποβληθεί το αίτημα για την προέγκριση οικοδομικής άδειας.

Το πιο σημαντικό, όμως, ως διευκόλυνση, ήταν -εναλλακτικά αυτά, όχι όλα μαζί- να είχε υποβληθεί το αίτημα βεβαίωσης όρων δόμησης και αρτιότητας μέχρι τις 9 Δεκεμβρίου. Στο τελευταίο, αυτό που χρειαζόταν ήταν απλά η αίτηση, το τοπογραφικό και ο τίτλος ιδιοκτησίας του ακινήτου. Στην προηγούμενη για την προέγκριση ήθελε και ένα μέρος τουλάχιστον της αρχιτεκτονικής μελέτης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Λίγο χρόνο, σας παρακαλώ, κυρία Πρόεδρε, επειδή είναι σημαντικά και για την επόμενη ερώτηση, που είναι εξίσου σημαντική.

Στην περίπτωση, λοιπόν, αυτή με την κατοχύρωση που δώσαμε του δικαιώματος με υποβολή αίτησης για θεώρηση όρων δόμησης μέχρι τις 9 Δεκεμβρίου, αυτό έχει ως επέκταση ότι η ισχύς της βεβαίωσης αυτή θα ήταν και είναι μέχρι τον Σεπτέμβριο του 2023. Μέχρι, λοιπόν, τον Σεπτέμβριο του 2023 θα πρέπει να έχει υποβληθεί η αίτηση για την προέγκριση της άδειας. Η ισχύς της προέγκρισης είναι άλλος ένας χρόνος και μέχρι τη λήξη της προέγκρισης, να έχει εκδοθεί η οικοδομική άδεια. Η ισχύς της οικοδομικής άδειας είναι τέσσερα χρόνια.

Αν τα αθροίσουμε όλα μαζί, σημαίνει ότι η δυνατότητα του να χτίσει κανείς, εκδίδοντας άδεια, στο διάστημα που αναφέρθηκε ξεπερνάει τα τεσσεράμισι χρόνια. Άρα για κάποιον, ο οποίος ήθελε στο μεσοδιάστημα -και θα εξηγήσω αμέσως- να εκδώσει μια άδεια, με τον τρόπο που το χειριστήκαμε και οικονομικά, αλλά και εξελισσόμενο χρονικά, καλύψαμε αυτή την ανάγκη.

Υπάρχει, όμως και το δεύτερο, της διατήρησης της αξίας του ακινήτου λόγω της οικοδομησιμότητας. Για το δεύτερο, το τελευταίο, γνωρίζετε και εσείς ότι με τον σχεδιασμό, όπου αναλυτικά θα αναφερθώ, με τα τοπικά και ειδικά πολεοδομικά σχέδια και όχι μόνο, αυτό το 2025 σταματάει και ό,τι οριστεί εξειδικευμένα σε κάθε δήμο αυτό και θα ισχύσει από πλευράς αρτιοτήτων και από πλευράς οικοδομησιμότητας.

Να πω τα στοιχεία τα δύο. Οι αιτήσεις που υποβλήθηκαν μέχρι τις 9 Δεκεμβρίου για προέγκριση οικοδομικής άδειας είναι χίλιες εξακόσιες είκοσι έξι. Οι αιτήσεις -και αυτό να το σημειώσετε- που υπεβλήθησαν μέχρι τις 9 Δεκεμβρίου για βεβαίωση όρων δόμησης είναι έντεκα χιλιάδες τριακόσιες δέκα. Σύνολο, δηλαδή, είναι δεκατρείς χιλιάδες περίπου αιτήσεις. Όμως, δείτε τη διευκόλυνση που δώσαμε με τη βεβαίωση. Παρ’ όλο που αναφερθήκατε, έτσι είναι, αλλά είχαμε κάνει ανακοίνωση ότι μπορεί να ήρθε η ρύθμιση εκ των υστέρων, αλλά η ενημέρωση ήταν εκ των προτέρων. Απόδειξη ότι έντεκα χιλιάδες τριακόσιες αιτήσεις υπεβλήθησαν μέχρι τις 9 Δεκεμβρίου.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Αυτά τα αναφέρω και αν λάβουμε υπ’ όψιν ότι το τελευταίο δωδεκάμηνο οι άδειες που εξεδόθησαν σε όλη την Ελλάδα, σε όλη τη χώρα, είναι είκοσι τρεις χιλιάδες, οι δεκατρείς χιλιάδες που υπεβλήθησαν μόνο για τις παρεκκλίσεις, είναι η απάντηση ότι καλύπτει τις ανάγκες αυτών οι οποίοι ήθελαν να κατοχυρώσουν το δικαίωμα αυτό, για δε την περίπτωση της κατοχύρωσης της αξίας, γνωρίζοντας, όπως είπα, ότι μέχρι το τέλος του 2025 αυτό, ούτως ή άλλως, θα αλλάξει.

Θα αναφερθώ στα τοπικά και ειδικά πολεοδομικά σχέδια. Έχω εδώ, βεβαίως -και θα σας καταθέσω- και στοιχεία σε αυτό που αναφέρετε στην ερώτησή σας, για το πού βρίσκεται κάθε διαδικασία, πόσοι δήμοι. Όμως, δεν θέλω να κλέψω άλλον χρόνο.

Ζητώ συγγνώμη, κύριε Πρόεδρε.

Θα συνεχίσω, όμως, αγαπητέ συνάδελφε, πολύ συγκεκριμένα και αναλυτικά και για στη δεύτερη ερώτηση την οποία μου κάνατε.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είναι αγαπημένος Υπουργός, συμπατριώτης! Δεν υπάρχει κανένα πρόβλημα, δεν παρεξηγούμαστε!

**ΣΩΚΡΑΤΗΣ ΦΑΜΕΛΛΟΣ:** Όλοι κοντοχωριανοί είμαστε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, ευχαριστώ πολύ.

Ο κύριος Υπουργός, ξεκινώντας, μας ανέφερε τους τύπους των παρεκκλίσεων. Κατανοώ τον λόγο, αλλά το ζητούμενο δεν είναι ποιων τύπων ανεστάλη η εφαρμογή. Το ζητούμενο είναι πως οι μικρές και οι μικρομεσαίες περιουσίες των πολιτών σε αυτές τις περιοχές που αναφέρατε, σε αυτές τις εκτάσεις, για να είμαστε ακριβείς, δεν έχουν πλέον τα δικαιώματα που είχαν μέχρι τώρα. Άρα υπάρχει μια ρήξη της εμπιστοσύνης του πολίτη προς την πολιτεία, μια ανισοτιμία και είναι περιουσιακό στοιχείο, άρα έχει και βάσει Συντάγματος.

Ταυτόχρονα, κύριε Υφυπουργέ, κάποιοι άλλοι έχουν περισσότερα δικαιώματα και η περιουσία εξανεμίζεται με απόφαση Μητσοτάκη, γιατί δεν υπάρχει το πλαίσιο σχεδιασμού. Διότι και εσείς αναφέρατε και το διαβάζω -νομίζω ότι ήταν, αν δεν κάνω λάθος, στις 14 Νοεμβρίου του 2022- ότι όλη αυτή η διαδικασία θα λήξει, όταν ολοκληρωθούν τα τοπικά και ειδικά πολεοδομικά σχέδια που είναι σε εξέλιξη. Όμως, δεν είναι σε εξέλιξη.

Ξέρετε πότε θα είναι σε εξέλιξη, κύριε Υφυπουργέ; Σε μια οκταετία, διότι ο Πρόεδρος του ΤΕΕ ανέφερε -δεν ξέρω αν αμφισβητείτε τον κ. Στασινό- ότι η διαδικασία αυτή θέλει τέσσερα με πέντε χρόνια, ότι πρέπει η Κυβέρνηση να δώσει παράταση, γιατί δεν πληρούνται οι προϋποθέσεις για την αναστολή της εκτός σχεδίου δόμησης, των παρεκκλίσεων, ότι αυτή η διαδικασία κάνει πέντε χρόνια. Και αν σας πω εγώ ότι πρέπει να εκδοθούν και τα προεδρικά διατάγματα και να πάνε στο Συμβούλιο της Επικρατείας, είναι οκτώ.

Άρα για οκτώ χρόνια οι πολίτες αυτοί δεν έχουν δικαίωμα περιουσίας. Αυτό κάνατε. Όμως, οι μεγάλοι έχουν. Για να αγοράσουν τις μικρές περιουσίες κάποιοι μεγάλοι, έχουν. Για να χτιστούν μεγάλα ξενοδοχεία, έχουν. Για να γίνουν παρεκκλίσεις, τα δίνετε με ειδική νομοθεσία, όχι για τους μικρούς όμως, ούτε για τους μεσαίους.

Αυτή είναι η ταξική διάκριση, αυτή η αδικία της Κυβέρνησης, γιατί ξέρω πολύ καλά ότι ικανοποιούνται συμφέροντα με τη ρύθμιση που επέβαλαν οι Χατζηδάκης - Οικονόμου. Και ας παρακολουθούσαν για άλλα θέματα τον κ. Χατζηδάκη.

Και το ξέρετε και εσείς, κύριε Υφυπουργέ. Γι’ αυτό ερχόμαστε εδώ, διότι εμείς υποβάλαμε -με βάση και τη δική σας, αν θέλετε, λογική- τροπολογία, η οποία έλεγε πολύ καλά ότι είναι προτεραιότητα η ολοκλήρωση του σχεδιασμού και ο καθορισμός όρων για τον περιορισμό, μέχρι αποκλεισμό, με κανόνες εκτός σχεδίου, χωρίς να θίγεται η περιουσία των πολιτών και με συμμετοχή των πολιτών και αναρτήσεις.

Δεν το κάνετε. Τέσσερα χρόνια Κυβέρνηση δεν καταφέρατε να αναθέσετε ένα πολεοδομικό σχέδιο. Είναι δυνατόν; Είναι ντροπή για το Υπουργείο Περιβάλλοντος, όχι μόνο για την Κυβέρνηση, αλλά για τον θεσμό που υπηρετείτε. Γιατί υπηρετήσαμε και εμείς εκείνο τον θεσμό. Είναι ντροπή αυτό που γίνεται στο Υπουργείο. Ένα πολεοδομικό σχέδιο; Πέραν του ότι έχετε εκχωρήσει όλες τις αρμοδιότητες στο Τεχνικό Επιμελητήριο. Το Τεχνικό Επιμελητήριο δεν είναι εταιρεία παραγωγής μελετών. Είναι τεχνικός σύμβουλος και είμαστε μέλη, κύριε Υφυπουργέ.

Έρχεστε, λοιπόν, τώρα -και με συγχωρείτε τώρα, κύριε Πρόεδρε, γιατί η συζήτηση έχει ανοίξει λίγο- και μας λέτε για κάτι το οποίο δεν πρόκειται να γίνει -και σας περιέγραψα ότι είναι οκταετίας- ενώ οι Βουλευτές σας λένε: Γιατί απαξιώνουμε τις περιουσίες του κόσμου; Τι κερδίζουμε; Το αναφέρει Βουλευτής της Νέας Δημοκρατίας και θα το καταθέσω, κύριε Πρόεδρε. «Γιατί δεν φέρνετε άλλο πλαίσιο; Αυτό δεν έχει ξαναγίνει. Δεν μπορεί μια ασυνέπεια του κράτους να την πληρώνουν οι πολίτες. Γιατί το κάνετε αυτό; Γιατί τιμωρείτε τον κόσμο;». Το λένε Βουλευτές της Νέας Δημοκρατίας εντός Πρακτικών Ολομέλειας και το καταθέτω, κύριε Πρόεδρε.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή είναι η κατάσταση. Και τελικά η Κυβέρνηση από την «πίσω μεριά» αναστέλλει την εκτέλεση πρωτοκόλλου κατεδάφισης σε αιγιαλούς και παραλίες και δεν παρατείνει τις προθεσμίες για την εκτός σχεδίου, παρ’ ότι η ίδια δεν έχει ολοκληρώσει αυτά που έλεγε στον κόσμο.

Αν δεν ήσασταν υποκριτές, θα είχατε ολοκληρώσει τα ειδικά χωροταξικά για τις ΑΠΕ, για τον τουρισμό. Θα είχατε τελειώσει ένα προεδρικό διάταγμα για μια περιοχή «NATURA». Όχι. Οι κανόνες «Φαρ Ουέστ» είναι αυτό που είναι η Κυβέρνηση Μητσοτάκη. Δηλαδή, να μην υπάρχει κανένας σχεδιασμός ή να γίνεται αλά καρτ και ο καθένας να κάνει ό,τι γουστάρει. Ποιος; Αυτός που έχει μπάρμπα στην Κορώνη, δηλαδή Βουλευτή ή κομματάρχη της Νέας Δημοκρατίας. Ντροπή για την Ελλάδα.

Μας γυρίζετε στις χειρότερες περιόδους της ΕΡΕ, διότι έτσι λύνονται πλέον τα προβλήματα στη χώρα μας. Με τον φόβο, τις παρακολουθήσεις και τις τακτοποιήσεις με τις «γαλάζιες ακρίδες». Δεν πρέπει όμως και το Υπουργείο το δικό σας, το δικό μας, να ανοίγει τον δρόμο για να υπάρχουν παντού τρύπες, παραθυράκια και βολέματα. Οι μεγάλοι να βολεύονται, οι μικροί να μην έχουν περιουσία. Πολύ ωραία. Νομίζω ότι δεν περίμενα να το δούμε αυτό.

Και βέβαια, μαθαίνω, κύριε Υφυπουργέ -λέω κάτι τελευταίο και κλείνω-, ότι τελικά οι διαδικασίες αυτές των τοπικών πολεοδομικών σχεδίων αγαπάνε πάρα πολύ τους νέους επιστήμονες. Θα ήθελα, λοιπόν, να μου απαντήσετε: Είναι αλήθεια η φήμη ότι αυτά που ετοιμάζεστε καθυστερημένα και λίγα να αναθέσετε, να συμβατοποιήσετε, έχουν όλα μελετητές άνω των εξήντα πέντε χρόνων; Έτσι αγαπάτε τους νέους επιστήμονες; Έτσι στηρίζετε το brain gain; Για ψάξτε το λίγο και αυτό, γιατί δεν ξέρω ακριβώς τι γίνεται σε αυτή την αγορά. Πληροφορίες είναι. Όπως θα έρθετε υποκριτικά να συμβατοποιήσετε πολεοδομικά σχέδια που θα υλοποιήσει η επόμενη κυβέρνηση -γιατί εσείς δεν καταφέρατε να κάνετε τίποτα-, χωρίς να στηρίξετε τους νέους επιστήμονες. Το μαθαίνουμε και αυτό. Με περίεργα παιχνίδια.

Οφείλω να σας πω, κύριε Υπουργέ, ότι το μόνο που μπορείτε να κάνετε είναι να φύγει αυτή η Κυβέρνηση το συντομότερο, μπας και έρθει σε τάξη ο πολεοδομικός σχεδιασμός, που εμείς τον ξεκινήσαμε, με τόσα περιφερειακά χωροταξικά που έγιναν, και εσείς δεν μπορέσατε ένα τοπικό να αναθέσετε.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε συνάδελφε, αντιλαμβάνομαι πως είναι προεκλογική περίοδος, άκουσα πολλά. Αλλά, για να δούμε όμως, είναι έτσι; Θα είμαι πολύ συγκεκριμένος και αναλυτικός. Από το Ταμείο Ανάκαμψης και Ανθεκτικότητας η χρηματοδότηση που αφορά σε αυτά που θα αναφερθώ είναι πάνω από 400 εκατομμύρια ευρώ και αφορά ακριβώς στον χωροταξικό και πολεοδομικό σχεδιασμό της χώρας στο 70% της επικράτειας για πρώτη φορά και μάλιστα σε τέτοιον χρόνο, που το 2025 θα πρέπει να έχουν ολοκληρωθεί όλες αυτές οι μελέτες, στις οποίες αναλυτικά, διεξοδικά, θα αναφερθώ.

Για να δούμε, λοιπόν, έχουμε κάνει κάτι; Από τα διακόσια είκοσι πέντε τοπικά πολεοδομικά σχέδια -γιατί τόσα είναι συνολικά- θέλω να σας πω ότι τα εκατόν είκοσι οκτώ έχουν ήδη προκηρυχθεί. Από τα εκατόν είκοσι οκτώ στα εξήντα τρία έχουμε τελικό ανάδοχο. Θα το καταθέσω στα Πρακτικά. Στα δέκα είναι προσωρινός ανάδοχος και στα σαράντα υπάρχει σε εξέλιξη αξιολόγηση, για να ολοκληρωθεί η διαγωνιστική διαδικασία. Συνολικά, είπα εκατόν είκοσι οκτώ.

Θέλω, επίσης, να σας πω, εισαγωγικά, επειδή αναφερθήκατε στους νέους ή στους παλιούς. Ο διαγωνισμός για να προκύψει ο ανάδοχος είναι διεθνής. Οι προδιαγραφές από πλευράς ικανότητας τεχνικής -και όχι μόνο αυτών που θα συμμετάσχουν για να ανταποκριθούν σε αυτόν τον ρόλο- και η εμπειρία είναι απαραίτητη, γι’ αυτό και τα σχήματα είναι πολυπληθή και από πλευράς ειδικοτήτων αλλά και από πλευράς ηλικιών -και μικροί και μεγάλοι-, με πολλές ειδικότητες. Και για μελέτες που περιλαμβάνουν αυτά τα τοπικά και ειδικά πολεοδομικά σχέδια, περισσότερες απ’ ό,τι τα παλιά γενικά πολεοδομικά σχέδια και ΣΧΟΟΑΠ και πιο επικαιροποιημένες μελέτες. Θα αναφερθώ σε αυτά στην πορεία.

Σε ό,τι αφορά τα ειδικά πολεοδομικά σχέδια, συνολικά είναι δεκαεπτά. Από αυτά στα τρία έχουμε σύμβαση -στον Δήμο Μινώα Πεδιάδας, στη Θήρα και στη Μύκονο- και ολοκληρώνεται η υπογραφή σύμβασης στην Ηλεία. Τα οκτώ είναι να περάσουν από το Κεντρικό Συμβούλιο Πολεοδομικών Θεμάτων και Αμφισβητήσεων και αμέσως μετά να δρομολογηθεί η διαδικασία της προκήρυξης, για να προκύψει ανάδοχος και τα δύο ακολουθούν. Αυτά συνολικά αν τα προσθέσετε είναι διακόσια είκοσι πέντε. Εβδομήντα πέντε τοπικά πολεοδομικά σχέδια είναι αυτά τα οποία είναι να περάσουν στο ΚΕΣΥΠΟΘΑ και να ακολουθήσουν διαγωνιστική διαδικασία. Εκατόν σαράντα και εβδομήντα πέντε από τον τρίτο κύκλο είναι διακόσια δεκαπέντε και άλλα δέκα που είναι και αυτά σε εκκρεμότητα στο ΚΕΣΥΠΟΘΑ κάνουν διακόσια είκοσι πέντε. Μαζί με τα δεκαεπτά ΕΠΣ είναι διακόσια σαράντα δύο. Κρατήστε τον αριθμό, γιατί θα αναφερθώ και στην πορεία. Σε όλα αυτά έχουμε τελικό ανάδοχο στα εβδομήντα τρία και άλλα σαράντα τα οποία έπονται, για να ολοκληρώσουμε τον αριθμό στον οποίο αναφέρθηκα πριν.

Αυτό δεν έχει ξαναγίνει, αγαπητέ συνάδελφε, σε τέτοιον χρόνο. Τέτοιος μαζικός διαγωνισμός, στο 70% της επικράτειας, δεν έχει γίνει ποτέ στην Ελλάδα. Ανοίγω παρένθεση να σας πω ότι τα ΓΠΣ τα παλιά και τα ΣΧΟΟΑΠ -υπογράφω ακόμη τέτοια- καθυστερούσαν δέκα, δεκαπέντε, είκοσι χρόνια.

**ΣΩΚΡΑΤΗΣ ΦΑΜΕΛΛΟΣ:** Να ανατεθούν;

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Να εγκριθούν. Από τότε που ξεκινούσαν μέχρι να υπογραφούν, αγαπητέ συνάδελφε, ναι, δέκα χρόνια, δεκαπέντε και είκοσι χρόνια.

**ΣΩΚΡΑΤΗΣ ΦΑΜΕΛΛΟΣ:** Εκπόνηση, κύριε Υφυπουργέ, όχι ανάθεση.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Όχι, όχι, αγαπητέ συνάδελφε. Από τότε που ξεκινούσε και υπήρχε ανάθεση της μελέτης μέχρι να ολοκληρωθεί και να εγκριθεί η μελέτη, δέκα, δεκαπέντε και είκοσι χρόνια.

**ΣΩΚΡΑΤΗΣ ΦΑΜΕΛΛΟΣ:** Μόνο που δεν ανατέθηκαν ακόμα, αυτό σάς λέω.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Λέω τι συνέβαινε πριν. Σε αυτά που συζητούμε τώρα σας είπα…

**ΣΩΚΡΑΤΗΣ ΦΑΜΕΛΛΟΣ:** Πάνε τέσσερα χρόνια για τις αναθέσεις.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Όχι, κάνετε λάθος, αγαπητέ συνάδελφε. Μιλάμε για το 70% της επικράτειας, όχι για ένα ΓΠΣ που θα έρθει στο Υπουργείο, που έρχεται τώρα. Τέτοιας έκτασης σχεδιασμός δεν υπήρξε ποτέ, ούτε από πλευράς ταχύτητας. Έχω υπογράψει μέχρι τώρα δεκαεπτά υπουργικές αποφάσεις που αφορούν μόνο τα τοπικά και ειδικά πολεοδομικά σχέδια. Δεν είναι έτσι απλό. Εάν ήταν απλό, θα τα είχαν κάνει και πριν, αλλά ποτέ δεν υπήρξε. Γι’ αυτό με βλέπετε και σας μιλώ με ένταση, γιατί αυτό είναι εθνικής σημασίας έργο και χρειάζεται να συνεργαστούμε όλοι, να το βγάλουμε γρήγορα και σωστά.

Και όλα αυτά τα σχέδια θα πρέπει να έχουν ολοκληρωθεί μέχρι το 2025. Αυτή είναι η συμβατική υποχρέωση. Και στο τέλος με έγκριση το καθένα ξεχωριστά με προεδρικό διάταγμα. Μιλάμε για τριακόσια προεδρικά διατάγματα, αυτός είναι ο σχεδιασμός. Δεν έχουν ξαναγίνει ποτέ στην Ελλάδα και σε τέτοιον χρόνο και με τέτοια χρηματοδότηση. Και όλα αυτά θα είναι συμβασιοποιημένα μέχρι τον Απρίλη, τα προηγούμενα που είπα, και όλα μέχρι τον Οκτώβριο εφέτος και είκοσι τέσσερις μήνες η υποχρέωση παράδοσης της μελέτης για όλες τις μελέτες απ’ όλους τους μελετητές.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, παρακαλώ, ολοκληρώστε.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ζητώ συγγνώμη, αγαπητέ Πρόεδρε, και θα κλείσω. Χρειάζομαι λίγο χρόνο ακόμη -αν θέλετε- γιατί είναι κρίσιμο αυτό.

Να σας πω, επίσης, γιατί δεν είναι μόνο αυτά. Ήδη αυτή τη στιγμή που μιλούμε σε σαράντα δύο δήμους είναι σε εξέλιξη για να καθοριστούν περιοχές για ζώνες υποδοχής συντελεστή, ένα άλλο μείζον. Έχει ολοκληρωθεί η τεχνική αξιολόγηση, άρα έχει ολοκληρωθεί ο διαγωνισμός, και μέχρι τον Απρίλιο θα έχουμε συμβασιοποιήσει και αυτές τις μελέτες. Επίσης, σε δεκατρείς δήμους οριοθετήσεις οικισμών. Και οι προηγούμενοι και αυτοί που αναφέρομαι τώρα είναι με προεδρικά διατάγματα. Αυτά για να δώσουμε τέλος σε ομηρία, μετά από τις αποφάσεις του Συμβουλίου Επικρατείας και έχοντας καταπέσει τα όρια οικισμών σε διάφορες περιοχές. Ούτε άδειες εκδίδονται ούτε πωλήσεις γίνονται. Τα πάντα είναι παγωμένα.

Να ένα άλλο κρίσιμο θέμα. Σε εξήντα εννέα επιπλέον δήμους, για να γίνει ο χαρακτηρισμός δρόμων στην εκτός σχεδίου και εκτός οικισμού περιοχή, μιλάμε για αποτύπωση και καταγραφή όλων των οδικών δικτύων εκτός σχεδίου και εκτός οικισμού σε εξήντα εννέα δήμους, με στόχο να δούμε από αυτούς τους δρόμους ποιοι θα χαρακτηρίζονται πολεοδομικά κοινόχρηστοι, επί των οποίων θα υπάρχει πρόσωπο, για να μπορεί να εκδίδονται νόμιμα και με ασφάλεια οικοδομικές άδειες.

Όλα αυτά στα οποία οριζόντια αναφέρθηκα, αγαπητέ συνάδελφε -και τα ξέρετε, γιατί έχετε υπηρετήσει εδώ που βρίσκομαι σήμερα-, επαναλαμβάνω ότι δεν έχουν συμβεί ποτέ στο παρελθόν και είναι εθνικό στοίχημα. Έτσι το βλέπω, διότι αυτό καθορίζει ασφάλεια και ταχύτητα στις επενδύσεις, αυτό δημιουργεί προϋποθέσεις ασφάλειας και προστασίας του ίδιου του περιβάλλοντος, δηλαδή η τάξη στον χώρο. Αυτό είναι εθνικό στοίχημα που θέλω όλοι μαζί να το κερδίσουμε και για ό,τι χρειάζεται να επιταχύνουμε συμμετέχοντας -γιατί όλα είναι με δημόσια διαβούλευση-, να είμαστε μαζί και να μη βρισκόμαστε απέναντι.

Συγγνώμη, κύριε Πρόεδρε, για την καθυστέρηση και ευχαριστώ πολύ.

(Στο σημείο αυτό ο Υφυπουργός Περιβάλλοντος και Ενέργειας κ. Νικόλαος Ταγαράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συζητηθεί τώρα η δέκατη έκτη με αριθμό 361/23-1-2023 επίκαιρη ερώτηση δεύτερου κύκλου του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Περιβάλλοντος και Ενέργειας, με θέμα: «Ανάγκη αποσαφήνισης κυβερνητικών προθέσεων για τη ʺδάσωσηʺ».

Στην επίκαιρη ερώτηση του κυρίου συναδέλφου θα απαντήσει ο Υφυπουργός Περιβάλλοντος και Ενέργειας κ. Γεώργιος Αμυράς.

Κύριε Μιχαηλίδη, έχετε τον λόγο.

**ΑΝΔΡΕΑΣ ΜΙΧΑΗΛΙΔΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, η προκήρυξη του υπομέτρου 8.1 του Προγράμματος Αγροτικής Ανάπτυξης 2014 - 2020 «Στήριξη για δάσωση/δημιουργία δασικών εκτάσεων», καθώς και άλλων δασικών υπομέτρων του προγράμματος αυτού, έχει εξελιχθεί δυστυχώς σε ένα λυπηρό παράδειγμα κυβερνητικής παλινωδίας, αλλά δυστυχώς και εμπαιγμού χιλιάδων αγροτών σε όλη τη χώρα, μεταξύ των οποίων -επιτρέψτε μου να επισημάνω- και εκατοντάδων μαστιχοπαραγωγών στο νησί μας, τη Χίο.

Επιτρέψτε μου να παρουσιάσω σύντομα το ιστορικό αυτού του ζητήματος, για να τεκμηριώσω και τον ισχυρισμό τον οποίο έκανα προηγουμένως.

Αρχικά ο Υπουργός Αγροτικής Ανάπτυξης και Τροφίμων απάντησε στις 23 Νοεμβρίου του 2020 -με καθυστέρηση εννέα μηνών, παρεμπιπτόντως- σε ερώτηση που είχα υποβάλει τον Φεβρουάριο του 2020 -και συνυπέγραψαν βέβαια και άλλοι συνάδελφοί μου- πως στην ουσία ματαιώνεται η υλοποίηση της δάσωσης. Διατύπωνε μάλιστα την απάντησή του σε ευθείες αιχμές για μεγάλες καθυστερήσεις προς τις υπηρεσίες του Υπουργείου σας, οι οποίες είχαν αναλάβει, όπως γνωρίζετε, τα καθήκοντα του ενδιάμεσου φορέα διαχείρισης.

Μετά από λίγους μήνες το ίδιο Υπουργείο άλλαξε άποψη και ανακοίνωσε ότι η δάσωση θα ήταν μεταξύ των μέτρων που θα προκήρυσσε για τη μεταβατική περίοδο 2021-2022.

Καθώς και πάλι μεσολάβησε μεγάλο χρονικό διάστημα χωρίς καμμία απολύτως ενέργεια, κατέθεσα νέα επίκαιρη ερώτηση. Κατά την απάντησή της, τον Γενάρη του 2022, πριν από έναν ολόκληρο χρόνο δηλαδή, επιβεβαίωσε μεν τότε ο Υφυπουργός την επανένταξη του υπομέτρου με προϋπολογισμό 89 εκατομμύρια, χωρίς βέβαια να προσδιορίσει καμμία άλλη ημερομηνία προκήρυξης, παραπέμποντας για το ζήτημα αυτό στην αρμόδια διεύθυνση του δικού σας Υπουργείου.

Προς διευκρίνιση αυτού του ζητήματος, κατέθεσα πάλι νέα ερώτηση, προς το Υπουργείο σας αυτή τη φορά, η οποία παραμένει αναπάντητη εδώ και έναν χρόνο περίπου.

Με βάση τα παραπάνω, καθίσταται σαφές, νομίζω, κύριε Υφυπουργέ, ότι είναι απολύτως αναγκαία μια κατηγορηματική αποσαφήνιση των προθέσεων του Υπουργείου και της Κυβέρνησης συνολικότερα σχετικά με την προκήρυξη ή όχι του μέτρου της δάσωσης. Νομίζω ότι το οφείλετε αυτό, κύριε Υπουργέ, στους ενδιαφερόμενους -εν προκειμένω τους αγρότες- και επιτρέψτε μου να επισημάνω και στους Βουλευτές που σας έχουν απευθύνει, ματαίως, όλες αυτές τις ερωτήσεις.

Σας ερωτώ και πάλι ευθέως, κύριε Υφυπουργέ, για ποιον λόγο παρατηρήθηκαν όλες αυτές οι καθυστερήσεις και οι παλινωδίες στην προκήρυξη του μέτρου της δάσωσης. Επίσης, το κρίσιμο ερώτημα: Θα προκηρύξετε, έστω και με τεράστια καθυστέρηση, το μέτρο αυτό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε συνάδελφε, αγαπητέ κύριε Μιχαηλίδη, πριν απαντήσω στα ερωτήματά σας, θα ήθελα για μόλις λίγα δευτερόλεπτα -θα μου επιτρέψετε- να διαφωτίσω το Σώμα για το τι έγινε επί διακυβέρνησης της χώρας από τον ΣΥΡΙΖΑ στο συγκεκριμένο πρόγραμμα δάσωσης. Δεν έγινε απολύτως τίποτε. Γι’ αυτό σάς είπα ότι θα χρειαστώ μόνο ελάχιστα δευτερόλεπτα. Τίποτε.

Προσέξτε τώρα: Η εγκριτική απόφαση του Προγράμματος Αγροτικής Ανάπτυξης 2014 - 2020 εκδόθηκε από την Ευρωπαϊκή Επιτροπή στο τέλος του 2015, τον Δεκέμβριο του 2015, στις 11 Δεκεμβρίου για την ακρίβεια.

Κατά τη διάρκεια των επόμενων σχεδόν πέντε ετών, που συνέπεσαν με τη διακυβέρνηση της χώρας από τον ΣΥΡΙΖΑ, δεν εκταμιεύθηκε ούτε ένα ευρώ προς όφελος του προγράμματος. Ούτε ένα ευρώ. Κάνω μια γρήγορη κίνηση του χρόνου προς τα εμπρός, για να σας πω ότι εμείς έχουμε εντάξει ήδη έργα συνολικής δαπάνης, συνολικού κόστους 80 εκατομμυρίων ευρώ. Το λέω για να κάνουμε λίγο τη σύγκριση.

Είχατε όλον τον χρόνο ως κυβέρνηση του ΣΥΡΙΖΑ τα συναρμόδια Υπουργεία να διαχειριστείτε αυτό το μέτρο, δηλαδή το μέτρο 8.1 του ΠΑΑ, αλλά δυστυχώς δεν κάνατε τίποτε. Χάσαμε σχεδόν μια ολόκληρη πενταετία. Εκεί ήταν οι παλινωδίες, εκεί ήταν οι καθυστερήσεις.

Ας δούμε, όμως, τι έχει γίνει τα τελευταία δύο χρόνια, από το 2019 και σήμερα, για να μην υπάρχουν ούτε «γκρίζες» ζώνες ούτε παρερμηνείες ούτε τίποτα. Να δούμε όλοι τα γεγονότα.

Τον Ιούλιο του 2019 η Κυβέρνηση, με πρωτοβουλία της τότε αρμόδιας Γενικής Γραμματείας Φυσικού Περιβάλλοντος και Υδάτων και κατόπιν εισήγησης της Γενικής Διεύθυνσης Δασών και Δασικού Περιβάλλοντος, άρχισε την υλοποίηση του ΠΑΑ, με την έκδοση πρώτα απ’ όλα των προβλεπόμενων κοινών υπουργικών αποφάσεων. Δρομολογήσαμε τις διαγωνιστικές διαδικασίες και εκδώσαμε μετά από μια αδράνεια -όπως σας είπα- μιας πενταετίας τις απαιτούμενες αποφάσεις ένταξης εκατόν δεκαέξι έργων για το ΠΑΑ συνολικού προϋπολογισμού 79.367.988 ευρώ για δύο υπομέτρα, το υπομέτρο 8.3, «Πρόληψη ζημιών σε δάση εξαιτίας δασικών πυρκαγιών, φυσικών καταστροφών και καταστροφικών συμβάντων», και το υπομέτρο 8.4, «Αποκατάσταση ζημιών σε δάση εξαιτίας δασικών πυρκαγιών, φυσικών καταστροφών και καταστροφικών συμβάντων».

Με την έκδοση αυτών των αποφάσεων που σας ανέφερα, κύριε Μιχαηλίδη, το ΥΠΕΝ αξιοποίησε με τον καλύτερο δυνατό τρόπο τις πιστώσεις, οι οποίες δυστυχώς από την έναρξη του προγράμματος, δηλαδή για πέντε ολόκληρα χρόνια επί ΣΥΡΙΖΑ, παρέμεναν αδιάθετες, παρέμεναν σε ένα συρτάρι κάπου ξεχασμένες. Για 80 εκατομμύρια ευρώ μιλάμε.

Πάμε να δούμε τώρα λίγο πιο αναλυτικά το μέτρο 8.1, δηλαδή τη δάσωση και τη δημιουργία δασικών εκτάσεων σε γεωργικές γαίες. Εκεί, λοιπόν, δινόταν η δυνατότητα χρηματοδοτικής ενίσχυσης για μη παραγωγικές επενδύσεις δάσωσης σε γεωργικές γαίες και είχε επανενταχθεί στο ΠΑΑ 2014 - 2022, δηλαδή στο πλαίσιο -όπως είπατε και εσείς- μεταβατικής περιόδου 2021-2022. Συγκροτήθηκε ομάδα εργασίας για να υποστηριχθούν οι αρμόδιες διευθύνσεις των Υπουργείων και η ομάδα εργασίας, σε συνεργασία και σε διαρκή διαβούλευση με τους εκπροσώπους της Ειδικής Υπηρεσίας Διαχείρισης του ΠΑΑ, προέβη σε επεξεργασία και προετοιμασία του νέου τεχνικού δελτίου, έτσι ώστε να επιλυθούν τα τεχνικά προβλήματα στην εφαρμογή του και να εξασφαλιστεί η επιτυχής υλοποίησή του, με μείωση του διοικητικού βάρους και απλοποίηση των σχετικών διαδικασιών.

Προβλέφθηκε μάλιστα η υποβολή τυποποιημένου και κατά το δυνατόν τεχνικού σχεδίου δάσωσης, χωρίς την υποχρέωση έγκρισης μελετών από τις δασικές υπηρεσίες, που ήταν μία τις δυσκολίες του προγράμματος.

Επικαιροποιήθηκε επίσης ο κατάλογος των επιλέξιμων προς φύτευση δασικών ειδών, τα οποία μειώθηκαν κατά 30%, και επιλέχθηκαν δασικά είδη που λαμβάνουν υπ’ όψιν την ανθεκτικότητα στην κλιματική αλλαγή, κυρίως πλατύφυλλα, αειθαλή δέντρα, που μπορούν να αντέξουν στις φυσικές καταστροφές και στις ειδικές υδρολογικές συνθήκες και εδαφοκλιματικές συνθήκες της κάθε περιοχής.

Σας δίνω κατευθείαν την ουσία της πρώτης μου απάντησης. Αποφασίστηκε η μη προκήρυξη του υπομέτρου μέσω του ΠΑΑ 2014 - 2022 -και θα σας το αναλύσω στη δευτερολογία μου- για λόγους επισιτιστικής ασφάλειας, για να παραμείνουν, δηλαδή, οι αγροτικές γαίες παραγωγικές. Δεν περάσαμε στη δάσωση ακριβώς γι’ αυτόν τον λόγο. Όμως, δεν το εγκαταλείπουμε το πρόγραμμα. Αποφασίσαμε, λοιπόν, την υλοποίησή του μέσω του στρατηγικού σχεδίου Κοινής Αγροτικής Πολιτικής 2023 – 2027, που θα ξεκινήσει την επόμενη χρονιά και θα σας δώσω λεπτομέρειες στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, παρακαλώ, έχετε τον λόγο.

**ΑΝΔΡΕΑΣ ΜΙΧΑΗΛΙΔΗΣ:** Κύριε Υφυπουργέ, κατ’ αρχάς, το να πολιτεύεστε αντιπολιτευόμενος την Αντιπολίτευση, κατά το κοινώς λεγόμενο, τα τέσσερα χρόνια διακυβέρνησης της χώρας, νομίζω ότι καταντάει ελαφρώς ανέκδοτο.

Δεύτερον, προφανώς και δεν γνωρίζετε ότι με την τροποποίηση του 2017 -μιας και μας κατηγορήσατε ότι παραμείναμε ανενεργοί και άπραγοι την περίοδο αυτή- κατέστη δυνατή η μείωση της ελάχιστης επιλέξιμης για τη δάσωση έκτασης από τα πέντε στρέμματα στα δύο στρέμματα. Ήταν μία επιλογή η οποία αφορούσε κυρίως τα νησιά, διότι, όπως γνωρίζετε, σε αυτές τις περιοχές οι κλήροιείναι πολύ μικροί. Επρόκειτο, επομένως, για μία εξαιρετικά θετική απόφαση, που στην ουσία κατέστησε το μέτρο αυτό από τις λίγες πολιτικές που λάμβαναν υπ’ όψιν τους έμπρακτα την αρχή της νησιωτικότητας.

Εν προκειμένω, η συγκεκριμένη πρόβλεψη αντιμετώπισε το ζήτημα του εξαιρετικά μικρού και κατακερματισμένο κλήρου, όπως σας είπα, στα νησιά, γεγονός που καθιστούσε εξαιρετικά δύσκολη τη συμμετοχή των νησιωτών για τη δράση της δάσωσης.

Ελπίζω στη δευτερολογία σας να μας πείτε πιο συγκεκριμένα ζητήματα. Προς το παρόν μάς εξηγήσατε γιατί καταργήσατε το μέτρο αυτό για επισιτιστικούς λόγους. Ειλικρινά αυτό εγώ δεν το κατάλαβα, αλλά φαντάζομαι ότι και αυτοί που μας παρακολουθούν δεν μπορούν να το καταλάβουν.

Θέλω, όμως, να σας πω ότι οι ολοένα και σοβαρότερες συνέπειες της κλιματικής αλλαγής που παρατηρούνται τα τελευταία χρόνια στη χώρα μας σε συνδυασμό με το σχετιζόμενο πρόβλημα των μεγάλων δασικών πυρκαγιών καθιστούν επιτακτική όσο και αυτονόητη τη σπουδαιότητα των μέτρων αυτών, όπως η δάσωση.

Άλλωστε, όπως γνωρίζετε, κύριε Υφυπουργέ, η Ευρωπαϊκή Ένωση έχει θέσει ως στόχο στο πλαίσιο της νέας δασικής στρατηγικής και του υπέρτερου στρατηγικού στόχου της πράσινης ανάπτυξης να φυτευτεί ένας μεγάλος αριθμός, δισεκατομμύρια δέντρα, το 2030 σε όλη την Ευρώπη.

Βεβαίως, να επισημάνω ότι οι αναμενόμενες ωφέλειες της δάσωσης διευρύνονται, αν λάβει υπ’ όψιν του κανένας και τους επιλέξιμους δικαιούχους, στους οποίους περιλαμβάνονταν όχι μόνο παραγωγοί, αλλά ιδιώτες και διαχειριστές δημοσίων εκτάσεων, όπως οι δήμοι και οι περιφέρειες.

Γι’ αυτό, αγαπητέ κύριε Υφυπουργέ, θα μου επιτρέψετε να επαναφέρω συγκεκριμένα τα ερωτήματα, αν πρόκειται να προκηρυχθεί το μέτρο αυτό, με τι προϋπολογισμό…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, ολοκληρώστε.

**ΑΝΔΡΕΑΣ ΜΙΧΑΗΛΙΔΗΣ:** Ολοκληρώνω, κύριε Πρόεδρε. Σας παρακαλώ μην εξαντλείτε τώρα την αυστηρότητά σας. Είμαστε ακριβώς στα τριάμισι λεπτά. Οι προλαλήσαντες υπερέβησαν το πεντάλεπτο. Σας παρακαλώ.

Ποιες είναι οι ειδικές προβλέψεις για μαστιχοπαραγωγούς και άλλους παραγωγούς των νησιών; Μας ενδιαφέρει αυτό, αν έχετε έτσι ενσωματώσει την άποψη και την επιταγή της νησιωτικότητας σε αυτή την πρόβλεψη. Και, αν όχι, για ποιον λόγο οδηγηθήκατε σε αυτή τη δυσμενή απόφαση, αν πράγματι είναι έτσι; Πώς τη δικαιολογείτε στους ενδιαφερόμενους σε όλη τη χώρα και κυρίως στη νησιωτική χώρα; Και πώς προτίθεστε να στηρίξετε αντισταθμιστικά, ελλείψει αυτού του μέτρου, τους περιβαλλοντικούς στόχους του Προγράμματος Αγροτικής Ανάπτυξης, τους ενδιαφερόμενους παραγωγούς και ειδικότερα -επιμένω- εκείνους των νησιών;

Ευχαριστώ και για τη μικρή, έστω, κατανόηση, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ μου κύριε Μιχαηλίδη, εγώ δεν κάνω την αντιπολίτευση στην Αντιπολίτευση, αλλά καλό είναι να ξέρουμε όλοι τα ίδια δεδομένα, τα γεγονότα, την πραγματικότητα. Γι’ αυτό αναφέρθηκα στην πλήρη στασιμότητα της ενεργοποίησης των υπομέτρων του ΠΑΑ από την κυβέρνηση ΣΥΡΙΖΑ. Δεν με ενδιαφέρει εμένα να κάνω βουτιά στο παρελθόν. Εμένα με ενδιαφέρει πώς θα χτίσουμε από εδώ και πέρα ένα υγιές περιβάλλον, όπου να έχουν όλοι ένα μερίδιο συμμετοχής με όρους αειφορίας και βιωσιμότητας.

Ακούστε τώρα. Ξαναλέω ότι το υπομέτρο 8.1 της δάσωσης δεν προκηρύχθηκε από το Υπουργείο Περιβάλλοντος, διότι είχαμε δύο μεγάλα προβλήματα, την πανδημία και την ενεργειακή κρίση, και αποφασίσαμε ότι έπρεπε να δοθεί προτεραιότητα στη διατήρηση των γεωργικών γαιών. Αυτό θα το καταλάβουν όλοι όσοι μάς παρακολουθούν. Και αυτό δεν έγινε από έμπνευση του ενός, αλλά με πολύ εντατική συνεργασία με το Υπουργείο Αγροτικής Ανάπτυξης. Μαζί πορευτήκαμε σε αυτή την απόφαση. Όμως, δεν το καταργήσαμε ή το ξεχάσαμε. Το αντικαταστήσαμε ή, αν θέλετε, του βάλαμε μια άλλη πλατφόρμα υλοποίησης, που είναι, όπως σας είπα, το Στρατηγικό Σχέδιο Κοινής Αγροτικής Πολιτικής 2023 - 2027.

Ακούστε, λοιπόν, αγαπητέ μου κύριε Μιχαηλίδη, τι θα γίνει από εδώ και πέρα. Εκεί μέσα βεβαίως υπάρχουν και οι μαστιχοπαραγωγοί και θα σας το πω και πιο ειδικά.

Αρχίζουν δύο παρεμβάσεις αυτή τη χρονιά ως προς την υλοποίηση της δάσωσης μέσα στο πλαίσιο του νέου στρατηγικού σχεδίου Κοινής Αγροτικής Πολιτικής 2023 - 2025. Η πρώτη, με κωδικό 3.4, αφορά μη παραγωγικές επενδύσεις για την εγκατάσταση δασοπονικών φυτειών. Είναι η πρώτη φάση της δάσωσης για τη δημιουργία δασικών εκτάσεων σε γεωργικές γαίες. Το δεύτερο βήμα, το υπομέτρο 4.1, έχει να κάνει με τη διάσωση και τη δημιουργία δασικών εκτάσεων και μάλιστα καλύπτει εδώ δαπάνες συντήρησης και αποζημίωση απώλειας εισοδήματος.

Αυτές οι δύο δράσεις είναι «τάλε κουάλε», για να το πω έτσι, είναι ακριβώς ίδιες με τις αντίστοιχες παρεμβάσεις του υπομέτρου 8.1 για τη δάσωση από το ΠΑΑ. Είναι ολόιδιες. Αυτές οι παρεμβάσεις, που θα αρχίσουν να υλοποιούνται βεβαίως μετά την ολοκλήρωση της διαδικασίας, έχουν και έναν στόχο περιβαλλοντικό επίσης -κυρίως περιβαλλοντικό, θα έλεγα-, έτσι ώστε να υπάρχουν τα αντίστοιχα πλεονεκτήματα, όπως και με την εγκατάσταση παραγωγικών φυτειών.

Προσέξτε τώρα, η πρώτη δράση που σας είπα, η 3.4, που είναι πανομοιότυπη με το πρώτο σκέλος του υπομέτρου 8.1 του ΠΑΑ, παρέχεται για να καλύψει τις δαπάνες εγκατάστασης της φυτείας, ενώ το δεύτερο, όπως σας είπα, για τη συντήρηση και την απώλεια εισοδήματος από την αλλαγή της χρήσης της γεωργικής γης, από τα παραγωγικά, δηλαδή, στην καλλιέργεια μη παραγωγικών βασικών ειδών. Θα καλυφθεί η διαφορά, θα καλυφθεί το εισόδημα που θα χαθεί.

Ο προϋπολογισμός που σας ενδιαφέρει και με ρωτάτε στην ερώτησή σας, ανέρχεται σε 30 εκατομμύρια ευρώ δημόσιας δαπάνης, ενώ οι δαπάνες για τη συντήρηση της φυτείας και της απώλειας εισοδήματος σε 43,5 εκατομμύρια ευρώ έως το 2029. Είναι λοιπόν, 30 εκατομμύρια ευρώ η δημόσια δαπάνη και 43,5 εκατομμύρια ευρώ οι δαπάνες για την απώλεια εισοδήματος.

Και τώρα επειδή αναφερθήκατε στη στήριξη της γεωργίας στα μικρά νησιά και ιδιαίτερα του Αιγαίου, εδώ θα σας θυμίσω τι είχε κάνει αυτή η Κυβέρνηση, η Κυβέρνηση Μητσοτάκη. Κατ’ εφαρμογήν σχετικών διατάξεων του κανονισμού 229 του Ευρωπαϊκού Κοινοβουλίου έχουν καθοριστεί ειδικά μέτρα για τη γεωργία στα μικρά νησιά του Αιγαίου, πλην Εύβοιας και Κρήτης, έτσι ώστε να αντεπεξέλθουν στις δυσκολίες που οι άνθρωποι αντιμετωπίζουν εκεί λόγω του νησιωτικού χαρακτήρα, της μικρής έκτασης και της απόστασής τους από τις αγορές.

Τα μέτρα αυτά αφορούν στην εξασφάλιση του εφοδιασμού των μικρών νησιών σε βασικά προϊόντα για ανθρώπινη κατανάλωση ή τη μεταποίησή τους ή ως γεωργική εισροή, καθεστώς εφοδιασμού δηλαδή, όπως επίσης και στη διατήρηση και ανάπτυξη της γεωργικής δραστηριότητας με ειδικά μέτρα στήριξης τοπικής παραγωγής.

Αυτά τα μέτρα που σας ανέφερα υλοποιούνται στο πλαίσιο του ετήσιου προγράμματος στήριξης μικρών νησιών του Αιγαίου που ενεκρίθη από την Ευρωπαϊκή Επιτροπή. Η ετήσια ενωσιακή χρηματοδότηση ανέρχεται στο ποσό των 24 εκατομμυρίων ευρώ.

Πάμε να δούμε τώρα για τη Χίο και τη μαστίχα. Είναι ένα από τα προϊόντα που στηρίζονται, σύμφωνα με το μέτρο που σας είπα, για την ενίσχυση της τοπικής παραγωγής. Για τη διατήρηση, λοιπόν, της παραδοσιακής καλλιέργειας διατίθενται ετησίως 1,1 εκατομμύρια ευρώ, 1.120.000 ευρώ.

Άρα, όπως προανέφερα, σχετικά με το υπομέτρο 8.1 της δάσωσης, παρ’ όλο που προχωρήσαμε τις διαδικασίες, η υλοποίησή του δεν ευοδώθηκε για προφανείς λόγους δημοσίου συμφέροντος. Σας ανέλυσα τον τρόπο με τον οποίο το αντικαθιστούμε ως προς τον τρόπο υλοποίησής του με το στρατηγικό σχέδιο Κοινής Αγροτικής Πολιτικής. Η στήριξη της γεωργίας στα νησιά, και ιδιαίτερα τα μικρότερα νησιά του Αιγαίου, είναι δεδομένη από την πλευρά της ελληνικής Κυβέρνησης. Έτσι θα συνεχίσουμε να κινούμαστε. Θα τρέχουμε και θα υλοποιούμε προγράμματα, έργα και δράσεις με γνώμονα και την προστασία βεβαίως της γεωργικής γης και της ανάπτυξης του δασικού οικοσυστήματος, αλλά και της προστασίας της βιοποικιλότητας.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πρώτη με αριθμό 856/15-11-2022 ερώτηση του κύκλου των αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Πώς θα αντιμετωπίσει η Κυβέρνηση την προβληματική κατάσταση με πολλές σκιές που δημιουργήθηκε με την πλατφόρμα του Διαχειριστή Ελληνικού Δικτύου Διανομής Ηλεκτρικής Ενέργειας (ΔΕΔΔΗΕ) για την υποδοχή αιτημάτων σύνδεσης φωτοβολταϊκών (Φ/Β) στο κορεσμένο δίκτυο Πελοποννήσου και την κατανομή του ηλεκτρικού χώρου;».

Ορίστε, κύριε συνάδελφε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε. Εύχομαι καλή εβδομάδα και σε εσάς. Το ερώτημα αφορά και εσάς ως περιοχή τουλάχιστον.

Στις 15 Νοεμβρίου καταθέσαμε την ερώτηση αυτή σχετικά με τα σοβαρά προβλήματα και τις σκιές που δημιουργήθηκαν για τα αιτήματα σύνδεσης φωτοβολταϊκών στο δίκτυο Πελοποννήσου από τον ΔΕΔΔΗΕ. Δεν λάβαμε απάντηση, κύριε Πρόεδρε, ενώ η Κυβέρνηση όφειλε να απαντήσει εντός μηνός. Έχουμε αρκετές εξελίξεις στο θέμα. Αναγκαστικά, λοιπόν, ήρθε ως επίκαιρη, αλλά δεν ήρθε ο κ. Σκρέκας, ήρθε ο κ. Αμυράς που έχει άλλο χαρτοφυλάκιο. Καταλαβαίνω τις υποχρεώσεις, αλλά ο κ. Σκρέκας θα μπορούσε να μας δώσει κάποιες απαντήσεις, γιατί αυτός είναι ο πολιτικά υπεύθυνος για τον ΔΕΔΔΗΕ.

Η ουσία, πάντως, είναι ότι είχαμε σοβαρά προβλήματα κατά τη διαδικασία υποβολής αιτημάτων σύνδεσης φωτοβολταϊκών στο κορεσμένο δίκτυο Πελοποννήσου στις 21 Οκτωβρίου. Πρακτικά ο ΔΕΔΔΗΕ «κρέμασε» τους επενδυτές με τρόπο που ήταν απολύτως ανισότιμος και αδιαφανής. Η ηλεκτρονική πλατφόρμα έπρεπε να ανοίξει, αν δεν κάνω λάθος, στις 11, αλλά δεν μπόρεσε να ανοίξει και παρατάθηκε για αργότερα. Όταν έφτασε αυτή η ώρα, πάλι δεν μπορούσε να ανοίξει και τελικά τα προβλήματα δεν αντιμετωπίστηκαν επαρκώς. Η μη ομαλή εκκίνηση της πλατφόρμας και διάφορα τεχνικά προβλήματα οδήγησαν στο κάποιοι να μπουν γρήγορα, επιτρέψτε μου να το πω έτσι, και κάποιοι να μη μπορέσουν να μπουν, με αποτέλεσμα να μείνουν εκτός του διαγωνισμού της διαδικασίας. Μάλιστα, πολλοί από αυτούς ή αυτές έμειναν εκτός πάνω από είκοσι λεπτά, οπότε πρακτικά αποκλείστηκαν ενδιαφερόμενοι ανισότιμα και χωρίς διαφάνεια από τη διαδικασία αυτή. Το ερώτημα, βέβαια, είναι ποιοι μπήκαν και ποιοι πήραν τους αύξοντες αριθμούς. Πάντως, όλα αυτά καταγγέλθηκαν εγγράφως προς τη Ρυθμιστική Αρχή Ενέργειας και από τον Σύνδεσμο Παραγωγών Ενέργειας με Φωτοβολταϊκά, τον ΣΠΕΦ.

Οι δυσλειτουργίες αυτές που πρακτικά ήταν αποτέλεσμα της μη δίκαιης κατανομής του ηλεκτρικού χώρου οδήγησαν σε προβλήματα ίσης μεταχείρισης. Απ’ ό,τι ξέρω, αυτές οι καταγγελίες προχωράνε και οδηγείται μια διαδικασία σε εκκρεμότητα. Όμως, αυτά θα μας το πει ο Υφυπουργός, γιατί αυτά είναι και τα ερωτήματα που είχαμε θέσει εμείς τότε, τον Νοέμβριο.

Πάντως, υπήρχε επίσημη καταγγελία κατά του ΔΕΔΔΗΕ για πλημμελή λειτουργία της πλατφόρμας και το αίτημα είναι η ακύρωση διαγωνισμού. Γενικά υπήρχαν πολλά προβλήματα. Η πλατφόρμα έβγαζε μηνύματα για τις Κυκλάδες, ενώ τα αιτήματα ήταν για την Πελοπόννησο, ενώ εμπλεκόταν και με τη δυτική Αττική. Υπήρχαν σοβαρά δομικά προβλήματα και τεχνικά σφάλματα στην παραμετροποίηση.

Φαίνεται ότι κάποιες αιτήσεις υποβλήθηκαν εντός ογδόντα δευτερολέπτων. Μιλάμε για απίστευτη ταχύτητα. Δεν προλαβαίνει κανείς σε λιγότερο από διακόσια δευτερόλεπτα να συμπληρώσει αυτή την αίτηση. Κάποιοι μπήκαν σε ογδόντα δευτερόλεπτα, αλλά κάποιοι χρειάστηκαν χίλια εξακόσια δευτερόλεπτα, δηλαδή είκοσι επτά λεπτά.

Με βάση αυτές τις καταγγελίες, λοιπόν, εμείς ζητάμε τώρα τις απαντήσεις και θα μπω μετά σε μεγαλύτερη ανάλυση. Το πρώτο ερώτημα, λοιπόν, είναι τι θα κάνει το Υπουργείο για να αντιμετωπίσει αυτή τη στρεβλή κατάσταση που δημιουργήθηκε με τα προβλήματα στην υποβολή των αιτήσεων για το κορεσμένο δίκτυο της Πελοποννήσου.

Σε ποιες ενέργειες έχει προβεί το Υπουργείο και τι γνωρίζετε για τις ενέργειες της Ρυθμιστικής Αρχής Ενέργειας, μετά τη λήψη καταγγελίας και ποια είναι η πορεία των ένδικων ή διοικητικών μέτρων που έχουν ξεκινήσει;

Ποια είναι, όμως, η αιτία των δυσλειτουργιών, κύριε Αμυρά και για ποιον λόγο δεν αντιμετωπίστηκαν έγκαιρα; Για ποιον λόγο μετατέθηκε ο χρόνος εκκίνησης; Για ποιον λόγο δεν μπορούσε να ανοίξει η πλατφόρμα μετά τη νέα χρονική περίοδο έναρξης της διαδικασίας;

Ποιοι πρόλαβαν και εξυπηρετήθηκαν σε αντίθεση με τους υπόλοιπους, καταπατώντας έτσι τους όρους ισοτιμίας;

Όμως, πάνω απ’ όλα, ποιες είναι τελικά οι ευθύνες των «γαλάζιων» παιδιών της διοίκησης του ΔΕΔΔΗΕ και του κ. Μάνου, που μετά την αποτυχία τους στο να παρέχουν δίκτυο τα τελευταία τρία, τέσσερα χρόνια στους επενδυτές, μετά την αποτυχία τους στη «Μήδεια» που άφησαν την Αττική για έξι μέρες χωρίς ρεύμα, μετά τις χρυσές αναθέσεις με υπερτιμολογήσεις σε υγειονομικό υλικό, μετά τα υπέρογκα χρυσά πριμ που πήραν, ενώ δεν μπορούσαν να πιάσουν τον προϋπολογισμό των επιδόσεων, τώρα βαρύνονται και με καταγγελίες για σκιές στις διαδικασίες απόδοσης άδειας σύνδεσης σε ανανεώσιμες πηγές ενέργειας, ναρκοθετώντας έτσι και την πράσινη μετάβαση, γιατί χωρίς δίκτυο δεν μπορείς να κάνεις πράσινη μετάβαση;

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Φάμελλε.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ, κύριε συνάδελφε, ως συνήθως υποβάλλετε μία ερώτηση για ένα θέμα και εσείς και οι συνάδελφοί σας έχετε ήδη βγάλει το «πόρισμα» -σε εισαγωγικά- αλλά και την «καταδικαστική απόφαση» -πάλι σε εισαγωγικά- μόνο και μόνο για να καταγγείλετε την Κυβέρνηση.

Υπήρξε, όντως, καταγγελία για προβλήματα στην ηλεκτρονική διαδικασία του ΔΕΔΔΗΕ για υποδοχή αιτημάτων σύνδεσης φωτοβολταϊκών στο κορεσμένο δίκτυο Πελοποννήσου. Αμέσως εσείς ανακαλύψατε τα συμφέροντα που τάχα ευνοήθηκαν. Αυτά, όμως, είναι στη σφαίρα της επιστημονικής φαντασίας και τα απορρίπτουμε. Ουδείς ευνοήθηκε και ουδείς διακρίθηκε προς χάριν εκείνου ή εκείνης.

Πάμε, λοιπόν, να δούμε πρακτικά και συγκεκριμένα τις απαντήσεις στα ερωτήματά σας.

Η πρώτη ερώτηση είναι σε ποιες ενέργειες θα προβούμε για την αντιμετώπιση της στρεβλής κατάστασης που έχει δημιουργηθεί με τα προβλήματα στην υποβολή των αιτήσεων για τον κορεσμό της Πελοποννήσου. Αυτό ρωτάτε.

Ακούστε, λοιπόν. Στο πλαίσιο της υλοποίησης της διαδικασίας ηλεκτρονικής υποβολής αιτήσεων για σταθμούς φωτοβολταϊκών 400 KW στην Πελοπόννησο και την Κρήτη σε υλοποίηση σχετικής απόφασης του Υπουργού Περιβάλλοντος και Ενέργειας, του κ. Κώστα Σκρέκα, το Υπουργείο Ενέργειας εξέδωσε στις 3 Νοεμβρίου 2022 διευκρινιστική εγκύκλιο προς τον ΔΕΔΔΗΕ για να διασφαλιστεί η απρόσκοπτη και ομαλή λειτουργία της πλατφόρμας με μηχανισμούς άμυνας. Διευκρινίστηκε, δηλαδή, ότι δεν είναι επιτρεπτά αυτοματοποιημένα συστήματα υποβολής πολλαπλών αιτήσεων, τα οποία οδηγούν σε διακοπή αυτομάτως της λειτουργίας της πλατφόρμας και ότι η απρόσκοπτη και ομαλή λειτουργία της πλατφόρμας πρέπει να διασφαλιστεί με μηχανισμούς άμυνας, όπως είναι η πιστοποίηση ανθρώπινου χρήστη. Οι ενέργειες δε που θα ακολουθήσουν δεν θα είναι σε απόκλιση από το γράμμα και το πνεύμα της αναμενόμενης σχετικής απόφασης της ΡΑΕ.

Η ΡΑΕ, λοιπόν, μετά τις καταγγελίες του προέδρου του Συνδέσμου Παραγωγών Ενέργειας με Φωτοβολταϊκά επελήφθη στο πλαίσιο των κατά νόμο αρμοδιοτήτων της σχετικά με τη φερόμενη αδυναμία του, δηλαδή του προέδρου, να εισέλθει στην ηλεκτρονική πλατφόρμα του ΔΕΔΔΗΕ για την υποδοχή αιτημάτων, όπως είπαμε, φωτοβολταϊκών σταθμών στο κορεσμένο δίκτυο της Πελοποννήσου.

Ο καταγγέλλων ζήτησε πρώτα την ακύρωσή της, καθώς ισχυριζόταν ότι η διαδικασία υποβολής αιτήσεων όρων σύνδεσης ήταν διάτρητη και στη συνέχεια ζήτησε τη χορήγηση αναστολής κάθε ενέργειας του ΔΕΔΔΗΕ στην εξέταση και έκδοση άνευ όρων σύνδεσης αιτημάτων που είχαν ήδη λάβει αύξοντα αριθμό καταχώρισης.

Πάμε να δούμε τι έκανε η ΡΑΕ. Η ΡΑΕ, λοιπόν, αξιολογώντας αυτή την καταγγελία, εξέδωσε την υπ’ αριθμόν 939 του 2022 απόφαση, με την οποία αποφάσισε την αναστολή εξέτασης της διαδικασίας ελέγχου πληρότητας, έτσι όπως αυτή καθορίζεται βάσει των διατάξεων της υπουργικής σχετικής απόφασης, έως ότου εκδοθεί οριστικά απόφαση από την αρχή γι’ αυτή την καταγγελία, καθώς η πρόοδος και η εξέλιξη της διαγωνιστικής διαδικασίας πριν τη λεπτομερή εξέταση από τη ΡΑΕ των καταγγελλομένων είναι σε θέση να δημιουργήσει τετελεσμένα και μη αναστρέψιμα γεγονότα, καθώς η ενδεχόμενη οριστική απόφαση του διαχειριστή, με την οποία θα ορίζονται οι τελικώς επιλέξιμοι σταθμοί, δεν θα ήταν δυνατό εν τοις πράγμασι να ανατραπεί.

Παράλληλα, η ΡΑΕ ελέγχει ως προς την ουσία της το περιεχόμενο της καταγγελίας και επιφυλάχθηκε εντός της προθεσμίας που λέει ο νόμος, δηλαδή το άρθρο 34 του ν.4001/2011, να εκδώσει την οριστική της απόφαση επί της καταγγελίας. Και γι’ αυτόν τον σκοπό η αρχή, η ΡΑΕ, μεταξύ άλλων έχει ήδη αναθέσει σε ειδικό εμπειρογνώμονα τη διερεύνηση των τεχνικών στοιχείων της ηλεκτρονικής πλατφόρμας που ανέπτυξε ο ΔΕΔΔΗΕ.

Για την αιτία των δυσλειτουργιών που εμφάνισε αυτή η πλατφόρμα πρέπει να πούμε ότι λόγω των απαιτήσεων του όλου εγχειρήματος ο ΔΕΔΔΗΕ απευθύνθηκε στην εταιρεία παροχής συμβουλευτικών υπηρεσιών πρόνοιας «Price Waterhouse Coopers», επιμένοντας ιδιαίτερα σε ζητήματα αρχιτεκτονικής και τις απαιτήσεις υποδομών του συστήματος υποδοχής των αιτημάτων.

Ανταποκρινόμενη, λοιπόν, η συμβουλευτική αυτή εταιρεία έδωσε στον ΔΕΔΔΗΕ τη σχετική υπηρεσία της, η οποία έγινε δεκτή. Συγχρόνως υπήρξε αποδοχή της λειτουργίας της εφαρμογής υποβολής αιτημάτων στο Cloud της «ORACLE» και στη συνέχεια o ΔΕΔΔΗΕ ζήτησε από αυτή την εταιρεία που είναι η κατασκευάστρια του Cloud την παροχή υπηρεσιών για τη δημιουργία του σχετικού περιβάλλοντος για την εφαρμογή. Με βάση την πρόταση της «Price Waterhouse Coopers» και τη συνδρομή της «ORACLE», που παρείχαν υπηρεσίες εγκατάστασης και παραμετροποίησης του περιβάλλοντος της εφαρμογής, αναπτύχθηκε και τέθηκε σε λειτουργία οτιδήποτε ήταν τεχνικά απαραίτητο για τη διαθεσιμότητα της εφαρμογής και την ασφάλεια. Επιπροσθέτως έγιναν αλλαγές στο γραφικό περιβάλλον, στον σχεδιασμό και την παραμετροποίηση της αρχικής εφαρμογής και η ηλεκτρονική πλατφόρμα λειτούργησε ξανά στις 21 Οκτωβρίου χωρίς να παρατηρηθεί κανένα απολύτως πρόβλημα.

Τα υπόλοιπα, για τη μετάθεση του χρόνου εκκίνησης της διαδικασίας, υποδοχής αιτημάτων ή για ποιον λόγο επέλεξε ο ΔΕΔΔΗΕ να ολοκληρωθεί η διαδικασία ενώ υπήρχαν τεχνικά προβλήματα, θα σας απαντήσω στη δευτερολογία.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Κύριε Υφυπουργέ, να τα πάρουμε με τη σειρά.

Μας κατηγορήσατε ότι βγάλαμε ήδη απόφαση και πραγματογνωμοσύνη. Είναι γεγονός ότι όταν η ερώτηση γίνεται πριν από τρεις μήνες και δεν απαντάτε αφήνετε τη δημοσιότητα να απαντήσει για σας.

Καταθέτω, λοιπόν, στα Πρακτικά, κύριε Πρόεδρε, τη δημοσίευση που λέει ότι σε πραγματογνώμονα αναθέτει η ΡΑΕ τη διαδικασία διερεύνησης της εγκυρότητας. Αυτό που μας είπατε έχει βγει στη δημοσιότητα. Δεν μας είπατε τίποτα καινούργιο και είναι προφανές ότι το ήξερα πριν να κάνω την ερώτηση και γι’ αυτό θέτω ζήτημα σκιάς και εγκυρότητας. Υπάρχει επίσης το δημοσίευμα από τον κ. Λουμάκη, τον πρόεδρο του ΣΠΕΦ, που μιλάει για δυσλειτουργίες το οποίο από τις 24 Νοεμβρίου και θα το καταθέσω και αυτό στα Πρακτικά. Αυτά τα ξέρουμε γιατί τα παρακολουθούμε. Υπάρχει μια πιθανότητα να μην τα ξέρετε και να μην τα παρακολουθείτε εσείς. Εμείς όμως τα ξέρουμε και τα παρακολουθούμε. Δεν θα μας κατηγορήσετε, όμως, γιατί ξέρουμε τι γίνεται, ενώ εσείς δεν ξέρετε τι γίνεται με αποτέλεσμα να υπάρχουν σκιές και ακυρώσεις των διαδικασιών. Τώρα όλα βρίσκονται στον αέρα, επειδή κάποιοι δεν τα κατάφεραν είτε γιατί δεν είναι άριστοι είτε γιατί υπάρχουν σκιές.

Πρέπει, όμως, να απαντήσετε τι από όλα φταίει. Δεν είναι ικανοί ή υπάρχει από πίσω αδιαφάνεια και ανισοτιμία; Δεν απαντήσατε. Πρέπει να αποδώσετε και ευθύνες. Προφανώς στα «γαλάζια» παιδιά και στις ακρίδες που υπάρχουν στον ΔΕΔΔΗΕ δεν μπορείτε. Αυτό είναι, όμως, το ζήτημα που σας θέτουμε.

Πάμε στο επόμενο ζήτημα. Μου απαντήσατε για θέματα που αφορούν στον διαγωνισμό, στη διαδικασία της Κρήτης. Εγώ το ερώτημα το έχω καταθέσει, κύριε Πρόεδρε, για την Πελοπόννησο. Διαβάσατε προηγουμένως αποσπάσματα απάντησης που έχει στείλει ο ΔΕΔΔΗΕ σε εσάς στις 22 Δεκεμβρίου -την πήραμε και εμείς στις 18 Γενάρη- για ερώτημα που κάναμε για τη διαδικασία της Κρήτης όπου μπήκανε ρομποτάκια στον διαγωνισμό. Άλλο πρόβλημα είναι αυτό. Μας είπατε για την «ORACLE», μας είπατε προφανώς για το Cloud και για την «Price Waterhouse Coopers» και τις συνεργασίες που έχει o ΔΕΔΔΗΕ.

Τι μας λέει, λοιπόν, ο ΔΕΔΔΗΕ, κύριε Πρόεδρε; Για να καταλάβετε έχει δύο διαγωνισμούς, έχει πάρει εξειδικευμένο σύμβουλο, έχει σχεδιάσει τους διαγωνισμούς για να μην μπαίνουν μέσα ρομποτάκια, μηχανές ουσιαστικά που υπερβαίνουν τον χρόνο του συνήθους υποψηφίου, και αυτό το έσπασαν στην Κρήτη. Δηλαδή τόσο ωραία το θωράκισαν τα «γαλάζια» παιδιά; Αναρωτιέμαι.

Έχουμε, λοιπόν, σκιές στην Πελοπόννησο και σπάσιμο της διαδικασίας με αυτοματοποιημένες μηχανές κωδικών στην Κρήτη και βγάζετε μία εγκύκλιο διευκρινιστική στις 3 Νοεμβρίου και μας το λέτε και για καλό! Αλήθεια, αυτό είναι επίτευγμα;

Ξέρετε, κύριε Πρόεδρε, πότε βγήκε η εγκύκλιος; Εννιά μέρες μετά τις αποτυχημένες διαδικασίες. Δηλαδή απέτυχαν οι διαδικασίες και στην Πελοπόννησο και στην Κρήτη και εννέα μέρες μετά βγάλατε εγκύκλιο ότι δεν επιτρέπεται να γίνουν αυτά που έγιναν στις διαδικασίες της Κρήτης. Αυτό το λέτε αριστεία; Τρέχετε από πίσω και έχετε κρεμάσει τη διαδικασία. Ποια διαδικασία; Της πράσινης μετάβασης, της σύνδεσης φωτοβολταϊκών με το δίκτυο.

Για ποιο λόγο το έχετε κάνει αυτό; Να σας πω για ποιον λόγο λοιπόν. Βλέπουμε στον ΔΕΔΔΗΕ να έχουμε αύξηση του χρόνου απόκρισης με υπερδιπλασιασμό τα τελευταία τρία χρόνια. Από τη σελίδα του ΔΕΔΔΗΕ προκύπτει αυτό. Δηλαδή έχουμε έναν διαχειριστή που τάχατες ενδιαφέρεται να συνδεθούν γρήγορα οι επενδυτές στο δίκτυο, αλλά έχει υπερδιπλασιάσει τους χρόνους σύνδεσης. Βλέπω από τα στοιχεία ότι από 3,5 μήνες το 2019 έχουν πάει σε 11,7 μήνες το 2021. Πολύ ωραία είναι αυτά τα «γαλάζια» παιδιά! Να μας τα γνωρίσετε, κύριε Αμυρά!

Ταυτόχρονα, όμως, ποια είναι η κατάσταση; Μειώνονται οι εργαζόμενοι στον ΔΕΔΔΗΕ, αυξάνονται οι διευθυντές και πολλαπλασιάζεται το κόστος των αμοιβών με πριμ. Μαθαίνουμε ότι τον Δεκέμβριο του 2022, λίγες μέρες πριν από τα Χριστούγεννα, δόθηκε ένα ολόκληρο μπόνους, μισό μπόνους λόγω υπεραπόδοσης και δύο μισθοί δώρο, με αποτέλεσμα γενικός διευθυντής να πάρει 100 χιλιάδες ευρώ επιπλέον των μηνιαίων απολαβών του.

Ωραία, κύριε Αμυρά! Δηλαδή οι επενδυτές δεν μπορούν να συνδεθούν, τα δίκτυα σπάνε ή κρεμάνε είτε από αποτυχία και αμέλεια είτε από σκιές και εσείς τους δίνετε μπόνους, ενώ ταυτόχρονα έχουμε προμήθειες υγειονομικού υλικού με δεκαπλάσια τιμή, στη «Μήδεια» κρεμασμένη η Αττική, δίκτυο δεν υπάρχει για τους επενδυτές; Ξέρετε πόσους μήνες περιμένουν ακόμα και στον ακριτικό Έβρο να συνδεθούν επενδυτές; Πηγαίνουμε και τους βλέπουμε. Εσείς δεν τα βλέπετε ή βλέπετε αυτούς που θέλετε. Αυτό είναι το πρόβλημα το οποίο υπάρχει στον ΔΕΔΔΗΕ.

Πολλές σκιές λοιπόν από τα «γαλάζια» παιδιά. Σαν ακρίδες έχουν πέσει, με πολλαπλασιασμό διευθυντών, αλλά οι επενδυτές, η πράσινη μετάβαση, τα μικρά και μεσαία φωτοβολταϊκά δεν μπορούν να συνδεθούν. Είναι κάτι για το οποίο πρέπει να υπερηφανεύεστε το ότι βγάλατε εγκύκλιο εννέα μέρες μετά την αποτυχία της διαδικασίας και το πρόβλημα που δημιουργήθηκε;

Μη μας πείτε γι’ αυτά που ξέρουμε. Θέλουμε να μας πείτε: Γιατί ο ΔΕΔΔΗΕ επιλεγεί να ολοκληρώσει τη διαδικασία; Τι θα κάνετε με την ευθύνη των στελεχών του ΔΕΔΔΗΕ; Θα ακυρωθούν οι διαδικασίες Πελοποννήσου και Κρήτης; Τι κάνει τελικά το Υπουργείο Περιβάλλοντος. Υπάρχει ή βγάζει μόνο εκ των υστέρων κάποια εγκύκλιο;

Ευχαριστώ πολύ.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Πρώτα απ’ όλα, χαίρομαι που επιτέλους βλέπω κάποιον Βουλευτή του ΣΥΡΙΖΑ να μιλάει με θέρμη για την πράσινη μετάβαση, διότι ο ΣΥΡΙΖΑ έχει ταυτιστεί ως γνωστόν με τον λιγνίτη, είναι το κόμμα του λιγνίτη. Δεν σταματάω να έρχομαι στην Ολομέλεια και να απαντάω σε επίκαιρες ερωτήσεις συναδέλφων Βουλευτών του ΣΥΡΙΖΑ οι οποίοι ναι μεν θέλουν, υποτίθεται, τις ανανεώσιμες πηγές ενέργειας, αλλά όχι στην εκλογική τους περιφέρεια. Ναι μεν θέλουν τις ανεμογεννήτριες αλλά όχι τα δικά τους βουνά. Ναι μεν θέλουν τα φωτοβολταϊκά, αλλά όχι στις δικές τους πεδιάδες. Επιτέλους πρέπει να αποφασίσετε με τι είστε, με ποιον είστε και τι πρόκειται να κάνετε, γιατί η Κυβέρνηση Μητσοτάκη έχει τον στόχο της, ξέρει πάρα πολύ καλά πώς κινείται και ιδιαίτερα στο θέμα της πράσινης μετάβασης είναι η πλέον αποφασιστική κυβέρνηση, μπορώ να πω από το σύνολο των ευρωπαϊκών κυβερνήσεων.

Πόση υπερηφάνεια νιώσαμε τις προηγούμενες εβδομάδες, όταν για αρκετές ημέρες η χώρα όλες τις καταναλώσεις της τις κάλυψε από τις ανανεώσιμες πηγές ενέργειας. Αυτό δεν έχει ξαναγίνει ποτέ στην Ελλάδα. Να όμως που αυτό που κάποτε λέγαμε ότι δεν θα γίνει ποτέ, το βλέπουμε μπροστά μας να γίνεται πραγματικότητα και καλό να το στηρίξουμε όλοι.

Πάμε τώρα να πούμε συγκεκριμένα πράγματα. Η πλατφόρμα του ΔΕΔΔΗΕ άνοιξε για υποβολή αιτήσεων στις 21 Οκτωβρίου στις 12.33΄ μετά το μεσημέρι κατόπιν βεβαίως ενημέρωσης των ενδιαφερομένων παραγωγών με την ανάρτηση σχετικής ανακοίνωσης στην επίσημη ιστοσελίδα του ΔΕΔΔΗΕ. Η μετάθεση του χρόνου έναρξης υποβολής αιτημάτων και αντίστοιχα της ώρας λειτουργίας της σχετικής πλατφόρμας στις 12.30΄ αντί της αρχικώς προγραμματισθείσας ώρας που ήταν στις 11.00΄ το πρωί δεν ήταν αποτέλεσμα τεχνικών-λειτουργικών προβλημάτων της πλατφόρμας, αλλά ήταν αποτέλεσμα της απόφασης που λήφθηκε με άκρα επιμέλεια από τον ΔΕΔΔΗΕ για την εκτέλεση πρόσθετων δοκιμών ασφαλείας, security tests δηλαδή, λήψη δηλαδή πρόσθετων μέτρων, ώστε να εξασφαλιστεί στο μέγιστο δυνατό η ασφάλεια, η ακεραιότητα και η απρόσκοπτη λειτουργία της πλατφόρμας.

Δεν υπήρξε κάποιο τεχνικό πρόβλημα που να επέβαλε τη μη ολοκλήρωση της διαδικασίας διαγωνισμού. Η πρόσβαση στην πλατφόρμα ήταν εντελώς ευχερής. Αυτό αποδεικνύεται από το ότι στις 12.41΄ υπήρχαν χίλιοι διακόσιοι σαράντα τρεις ενδιαφερόμενοι να υποβάλουν αίτηση μέσω της εφαρμογής και στις 13:00΄, μετά από μόλις δεκαεννιά λεπτά, είχαν ήδη υποβληθεί εξακόσιες τριάντα έξι αιτήσεις.

Στόχος του ΔΕΔΔΗΕ ήταν η μέγιστη ασφάλεια, η ακεραιότητα και η απρόσκοπτη λειτουργία της εφαρμογής. Στην εφαρμογή στην οποία έγινε η υποβολή των αιτήσεων γινόταν σταδιακό ανέβασμα των αρχείων, ώστε να αποφευχθούν οι μεγάλες καθυστερήσεις και επιδιώχθηκε αυστηρά η ίση μεταχείριση των αιτούντων. Ελήφθη ειδική μέριμνα, ώστε η πλατφόρμα να μπορεί να ανταποκριθεί ταυτόχρονα στη διαχείριση των αιτημάτων πολύ μεγάλου αριθμού χρηστών.

Πριν την έναρξη της διαδικασίας έγιναν εντατικά stress tests για σχεδόν είκοσι χρήστες ανά δευτερόλεπτο. Οποιεσδήποτε καθυστερήσεις ή αποτυχίες κατά τη διαδικασία των αιτήσεων οφείλονται αποκλειστικά και μόνο στον τεράστιο όγκο των ενδιαφερομένων χρηστών μέσα στα λίγα λεπτά, δεν θα μπορούσαν, όμως, προφανώς να επηρεάσουν απολύτως τίποτα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Τελειώνω, κύριε Πρόεδρε.

Η μη επιτυχής ολοκλήρωση της διαδικασίας για κάποιους οφείλεται στην εξάντληση του περιθωρίου ισχύος του δικτύου της Πελοποννήσου και όχι σε κάτι που θα μπορούσε να ελέγξει ο ΔΕΔΔΗΕ ή να έχει ευθύνη ο ΔΕΔΔΗΕ για αυτό. Καθυστερήσεις κατά τη διαδικασία των αιτήσεων υπήρξαν για όλους, αυτό όμως δεν οδήγησε σε μη επιτυχή ολοκλήρωση της διαδικασίας. Καμμία σχέση δεν υπάρχει μεταξύ καθυστέρησης και μη επιτυχούς ολοκλήρωσης.

Επομένως ουδείς ευνοήθηκε, γιατί πολύ απλά δεν υπήρξε κάποια δημιουργηθείσα κατάσταση. Ο ΔΕΔΔΗΕ ενεργεί στο πλαίσιο των αρμοδιοτήτων του με τον πλέον ενδεδειγμένο τρόπο και με εξαιρετική επιμέλεια. Όλα τα υπόλοιπα είναι προσπάθεια εντυπωσιασμού μικροκομματικής κοπής.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος** Ευχαριστούμε.

Κύριε Μουλκιώτη, ο κ. Στολτίδης θέλει να προλάβει να πετάξει με αεροπλάνο. Θα μπορούσατε να τον διευκολύνετε και να προηγηθεί η συζήτηση της ερώτησής του;

**ΓΕΩΡΓΙΟΣ ΜΟΥΛΚΙΩΤΗΣ:** Εντάξει, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συζητηθεί λοιπόν τώρα η τέταρτη με αριθμό 351/23-1-2023 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Εργασίας και Κοινωνικών Υποθέσεων, με θέμα: «Εκδικητικές απολύσεις συνδικαλιστών από την εταιρεία ESA SECURITY SOLUTIONS S.A.».

Έχετε τον λόγο, κύριε συνάδελφε.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Ευχαριστώ κι εσάς, κύριε Μουλκιώτη, για την κατανόηση.

Κύριε Υπουργέ, η εταιρεία «ESA SECURITY SOLUTIONS», που εδρεύει στη Θεσσαλονίκη, έχει προχωρήσει σε απολύσεις τριών συνδικαλιστών των δύο σωματείων που δραστηριοποιούνται στον χώρο. Οι δύο είναι πρόεδροι των σωματείων και ο ένας αναπληρωτής γενικός γραμματέας.

Η δράση των σωματείων για τα εργασιακά, μισθολογικά και ασφαλιστικά δικαιώματα των εργαζομένων είναι φανερό πως ενοχλεί την εταιρεία. Χαρακτηριστικά αναφέρουμε ότι διεκδίκησαν για τους εργαζόμενους την απόδοση του επιδόματος τριετιών, που το δικαιούνταν και δεν το λάμβαναν, την απόδοση επιδότησης της εργατικής εισφοράς, την αποστολή της συλλογικής σύμβασης εργασίας ώστε να μπορούν να γνωρίζουν οι εργαζόμενοι αν επήλθε οποιαδήποτε διαφοροποίηση στο εργασιακό τους καθεστώς, την απόδοση εκκαθαριστικών σημειωμάτων για την καταβολή των μηνιαίων αποδοχών, τη διόρθωση μισθών, τις μισθολογικές διαφορές που προκύπτουν μεταξύ υπαλλήλου και εργατοτεχνίτη.

Επιπλέον, διεκδίκησαν ανθρώπινες συνθήκες εργασίας, με ύπαρξη φυλακίου όπου αυτό δεν υπήρχε, ώστε να προστατεύονται οι εργαζόμενοι από τις καιρικές συνθήκες και την αποφυγή επιπτώσεων στην υγεία τους, την εφαρμογή αυτής της ελλιπούς ΚΥΑ για τα μέτρα πρόληψης για τον COVID-19, τη μη ανάθεση του καθήκοντος της θερμομέτρησης κοινού, καθώς απαιτείται να διενεργείται από ειδικά εκπαιδευμένους υπαλλήλους, που όταν δεν γίνεται από τέτοιους αυξάνει η πιθανότητα να νοσήσει ο υπάλληλος που του έχει ανατεθεί η εργασία αυτή. Επιπλέον, την τήρηση βασικών στοιχείων όπως την ύπαρξη και ολοκληρωμένα συμπληρωμένου του εγχειριδίου καθηκόντων φύλακα - κανονισμού εργασίας, την τήρηση των συμβάσεων εργασίας σε σχέση με τις ημέρες απασχόλησης και των ρεπό που προβλέπονται.

Τέλος, ανέφεραν προβλήματα και ελλείψεις που εντόπιζαν σε χώρους εργασίας τους, ώστε να είναι αποτελεσματική η φύλαξη και να μη διατρέχουν κανέναν κίνδυνο οι ίδιοι, αλλά και το κοινό και οι εργαζόμενοι του χώρου τον οποίο καλούνται να φυλάξουν.

Όλα τα παραπάνω αποδεικνύουν, κύριε Υπουργέ, ότι οι απολύσεις που έχουν προκύψει είναι απολύσεις εκδικητικές, με στόχο να τρομοκρατήσουν τους εργαζόμενους ώστε να μην διεκδικούν τα δικαιώματά τους, να μην οργανώνονται στα σωματεία τους, τελικά να ποινικοποιηθεί η συνδικαλιστική δράση, να εφαρμοστεί μαύρη λίστα απέναντι στους αγωνιζόμενους εργαζόμενους για το δικαίωμα στη δουλειά.

Την ίδια ώρα, το ελληνικό δημόσιο μέσω των φορέων του εξακολουθεί να συνάπτει συμβάσεις με την εν λόγω εταιρεία.

Η πρακτική των απολύσεων που ακολουθεί η εταιρεία «ESA SECURITY SOLUTIONS» τροφοδοτείται από όλο το αντεργατικό οπλοστάσιο που έχουν διαμορφώσει οι κυβερνήσεις μέχρι σήμερα. Πατώντας πάνω στις δεκάδες ευέλικτες εργασιακές σχέσεις αντιμετωπίζουν τους εργαζόμενους και τις οικογένειές τους ως αναλώσιμους, τους προσλαμβάνουν και τους απολύουν όποτε θέλουν, για όσο τους χρειάζονται, ώστε να μεγιστοποιήσουν προφανώς την κερδοφορία τους.

Ερωτάσθε, κύριε Υπουργέ, ποια άμεσα μέτρα θα λάβει η Κυβέρνηση για να ανακληθούν άμεσα οι απολύσεις των τριών εργαζομένων συνδικαλιστών και να εξασφαλιστούν τα εργασιακά, ασφαλιστικά και μισθολογικά δικαιώματα όλων των εργαζομένων της εταιρείας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Κύριε Στολτίδη, αν κρίνω από την ταχύτητα της εκφοράς του λόγου σας πρέπει να βρίσκεστε σε πολύ μεγάλη βιασύνη. Μήπως θέλετε να το αφήσουμε για κάποια άλλη φορά;

**ΛΕΩΝΙΔΑΣ ΣΤΟΛΤΙΔΗΣ:** Όχι, κύριε Υπουργέ.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Εντάξει.

Επειδή η ερώτησή σας αναφέρεται σε θέματα συνδικαλιστικής ελευθερίας και εργασιακών δικαιωμάτων θα ήθελα να κάνω μερικές επισημάνσεις, για την αποφυγή δημιουργίας λανθασμένων εντυπώσεων.

Η συνδικαλιστική ελευθερία και δράση στην Ελλάδα κατοχυρώνεται στο Σύνταγμα και προστατεύεται από διεθνείς συμβάσεις εργασίας. Να θυμίσω ότι σύμφωνα με το άρθρο 28 του Συντάγματος οι διεθνείς συμβάσεις που υπογράφει η χώρα υπερισχύουν κάθε αντίθετης διάταξης νόμου.

Παράλληλα, σχετικά με τις καταγγελίες στις σχέσεις εργασίας υπάρχει η ρητή απαγόρευση καταγγελίας για νόμιμη συνδικαλιστική δράση. Η ρητή αυτή απαγόρευση περιλαμβάνεται στον ν.4808/2021 -είναι ο γνωστός και ως νόμος Χατζηδάκη- και συγκεκριμένα στο άρθρο 88. Οι συνδικαλιστές με τον συγκεκριμένο νόμο εξακολουθούν να έχουν πολύ ισχυρή προστασία από την απόλυση. Το άρθρο 88 του ν.4808 τροποποίησε το άρθρο 14 του ν.1264/1982 και πλέον προβλέπεται στην παράγραφο 10 του τροποποιηθέντος άρθρου ότι η προστασία των συνδικαλιστών από την απόλυση εξομοιώνεται με την προστασία των εγκύων, δηλαδή μπορεί να είναι μόνο για σπουδαίο λόγο. Ωστόσο η ύπαρξη αιτιώδους συνδέσμου μεταξύ της συνδικαλιστικής δράσης και της καταγγελίας της σχέσης εργασίας είναι κάτι που κρίνεται δικαστικά, όχι από το Υπουργείο Εργασίας.

Σχετικά με το θέμα της ερώτησής σας θα σας απαντήσω σύμφωνα με τα στοιχεία που μου έστειλε γι’ αυτή την υπόθεση η επιθεώρηση εργασίας. Μάλιστα, με αφορμή τις καταγγελίες των εργαζομένων, όπως μας ενημέρωσε το ΣΕΠΕ, το Τμήμα Επιθεώρησης Εργασιακών Σχέσεων του ανατολικού τομέα της Θεσσαλονίκης προχώρησε ταχύτατα σε τριμερείς συναντήσεις για να συζητηθεί η εργατική διαφορά μεταξύ των απολυθέντων συνδικαλιστών της εταιρείας και της επιθεώρησης εργασίας.

Στην πρώτη περίπτωση -για τον τρίτο συνδικαλιστή θα αναφερθώ στη δευτερολογία μου- που αφορά τους δύο από τους τρεις εργαζόμενους, σύμφωνα με το αρμόδιο Τμήμα της Επιθεώρησης Εργασιακών Σχέσεων, στις 25 Οκτωβρίου του 2022 οι δύο εργαζόμενοι επικαλούμενοι την ιδιότητά τους, ο πρώτος ως πρόεδρος του Κλαδικού Σωματείου Παροχής Υπηρεσιών Ασφάλειας «Μέγας Αλέξανδρος» και ο δεύτερος ως πρόεδρος του Συλλόγου Ιδιωτικών Υπαλλήλων Μακεδονίας κατέθεσαν αίτηση για διενέργεια εργατικής διαφοράς στην υπηρεσία.

Σύμφωνα με το ΣΕΠΕ, κατά τη συζήτηση της εργατικής διαφοράς οι προσφεύγοντες δήλωσαν –και το λέω επί λέξει- ότι θεωρούν τις απολύσεις τους ως άκυρες και καταχρηστικές λόγω της προστασίας τους ως συνδικαλιστικά στελέχη και εξαιτίας της συνδικαλιστικής τους δράσης, αναφέροντας συγκεκριμένα περιστατικά, όπως οι διαρκείς μεταθέσεις τους σε διαφορετικές φυλάξεις, που είχαν ως σκοπό να παρεμποδίσουν την άσκηση των συνδικαλιστικών τους δικαιωμάτων. Επίσης υποστήριξαν ότι δεν υπήρξε σπουδαίος λόγος για την απόλυσή τους.

Πάλι σύμφωνα με το ΣΕΠΕ, η εταιρεία «ESA SECURITY SOLUTIONS» αρνήθηκε κατηγορηματικά τους παραπάνω ισχυρισμούς και δήλωσε πως η καταγγελία της σύμβασης των εργαζομένων οφείλεται σε σπουδαίο λόγο που κοινοποίησε με την από 5-9-2022 εξώδικη δήλωση της εταιρείας και την από 11-10-2022 γνωστοποίηση της καταγγελίας της σύμβασης των εργαζομένων.

Ειδικότερα, όπως δήλωσε η επιχείρηση, κατήγγειλε τη σύμβαση εξαρτημένης εργασίας αορίστου χρόνου -αναφέρω και πάλι τους λόγους όπως τους κατέγραψε το ΣΕΠΕ- λόγω της συνεχούς, συστηματικής και καταχρηστικής άρνησης των μισθωτών να παρέχουν όπως πρέπει την εργασία τους, του αντικειμενικού πλήρους κλονισμού της εμπιστοσύνης της εταιρείας προς το πρόσωπό τους και της αντικειμενικής έλλειψης κάθε δυνατότητας συνεργασίας των προϊσταμένων και των μισθωτών, της εταιρείας μαζί τους.

Κατόπιν των ανωτέρω και αφού η επιθεωρήτρια εργασιακών σχέσεων που συμμετείχε στην τριμερή συνάντηση έλαβε υπ’ όψιν τους ισχυρισμούς και των δύο πλευρών διαπίστωσε, όπως επισημαίνει στο πόρισμά της, τις διαμετρικά αντίθετες θέσεις των δύο μερών και διατύπωσε στο πόρισμά της ότι η συγκεκριμένη εργατική διαφορά θα κριθεί ενώπιον των δικαστηρίων, τα οποία είναι αποκλειστικά αρμόδια για να αποφανθούν αν η καταγγελία της σύμβασης έγινε πράγματι για σπουδαίο λόγο.

Για τον τρίτο εργαζόμενο θα αναφερθώ στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, έχετε τον λόγο, κύριε συνάδελφε.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, τώρα εδώ μιλάμε για τους νόμους. Δεν επικαλούμαστε τη διάθεσή μας μόνο -προφανώς- για αγώνες να αλλάξουν οι νόμοι υπέρ των συμφερόντων των εργαζομένων. Εδώ μιλάμε για τους νόμους στους οποίους θα έπρεπε να υπόκειται η εργοδοσία.

Και όσον αφορά την αναφορά που κάνει η εργοδοσία στην επιθεώρηση εργασίας, προφανώς και δεν θα μπορούσε να υπάρχει καμμία συνεννόηση με τους αγωνιζόμενους για τα δικαιώματά τους εργαζόμενους, γιατί κοιτάξτε τώρα ένα παράδειγμα: ένας υπάλληλος που εργαζόταν στο «FRAPORT» ζήτησε τις τριετίες που δικαιούταν και η «ESA SECURITY SOLUTIONS» τού είπε ότι δεν προβλέπεται στο συμβόλαιο που υπέγραψε με τη «FRAPORT». Αν είναι δυνατόν! Δηλαδή μπορεί ο εργολάβος να φτιάχνει ό,τι συμβόλαιο καταργώντας όποιο δικαίωμα θέλει; Γιατί εδώ, εντάξει, όταν είναι προς το συμφέρον των εργοδοτών –για παράδειγμα, η «Μαλαματίνα»- φέρνετε ΜΑΤ, ΟΠΚΕ, ΔΙΑΣ, ό,τι σώμα καταστολής υπάρχει, για να εφαρμοστεί η παράνομη δράση της εργοδοσίας, όχι η νόμιμη, με βάση αυτούς τους άγριους κατά των εργατικών συμφερόντων και δικαιωμάτων νόμους. Είναι αυτές οι «καλές δουλειές» που επικαλείστε όλη την τετραετία ότι ανοίγετε, με καλούς μισθούς! Στον κατώτατο και όλα τα δικαιώματα στα χέρια της εργολαβικής επιχείρησης, όποτε θέλει και αν θέλει να τα δώσει! Έχουν αποθρασυνθεί τελείως, κύριε Υπουργέ.

Και εδώ υπάρχει ένα ερώτημα: δηλαδή οι εργαζόμενοι σε εργολαβικές επιχειρήσεις εργάζονται με βάση αυτά τα συμβόλαια όπως τα υπογράφουν και τα συμφωνούν με τις εταιρείες όπου τέλος πάντων προσφέρουν το έργο τους;

Ό,τι θέλουν μπορούν να κόβουν και όποιος εργαζόμενος απαιτήσει ένα από αυτά τα έσχατα δικαιώματα που έχουν μείνει, τα οποία προβλέπονται με αυτούς τους έσχατους νόμους;

Και θυμίζουμε ότι εδώ στην περίπτωση αυτή το πρώτο σας νομοθέτημα ως Κυβέρνηση πριν από σχεδόν τριάμισι χρόνια ήταν η κατάργηση της συνυπευθυνότητας του φορέα που δίνει το έργο στον εργολάβο, γιατί είχαν κερδηθεί πολλοί αγώνες όταν υπήρχε ο όρος αυτός και θα έπρεπε να απαντούν ουσιαστικά και να αναλαμβάνουν και την ευθύνη αυτοί που δίνουν το έργο, στη βάση της συνυπευθυνότητας. Το καταργήσατε αυτό και φυσικά τώρα κανένας δεν μπορεί να απευθυνθεί σε αυτούς τους φορείς.

Και εδώ η αντιμετώπιση των ζητημάτων αυτών μετά την αποψίλωση φυσικά των υπηρεσιών επιθεώρησης εργασίας είναι σχεδόν αδύνατον να γίνουν, γιατί οι χώροι είναι πάρα πολλοί, οι φύλακες είναι εκατοντάδες, χιλιάδες, και μια γύρα δηλαδή μόνο σε αυτόν τον κλάδο σε όλους αυτούς τους χώρους χρειάζεται μερικά χρόνια.

Και να πω ότι σε αυτήν την περίπτωση αποκαλύπτεται η βοήθεια και η αναγκαιότητα να περάσει στα χέρια των επιχειρηματιών, των εργολάβων, το έσχατο όπλο που προσφέρεται με το έκτρωμα Χατζηδάκη για να απολύουν πολύ εύκολα χωρίς πρόβλημα τους πρωτοπόρους εργαζόμενους που μάχονται για τα συμφέροντα των εργαζομένων.

Και φυσικά εντάξει, υπάρχει ένα νομοθετικό πλαίσιο, αλλά τι λέει; Θα κριθεί, πότε θα βγει η ημερομηνία των δικαστηρίων, αν αυτοί που τελικά την κερδίσουν, όταν την κερδίσουν, θα εφαρμοστεί, πότε θα βγει η απόφαση και περνάνε και μερικά χρόνια, κύριε Υπουργέ, και οι εργοδότες απαλλάσσονται με τη δική σας κυβερνητική παρέμβαση από αγωνιστές εργαζόμενους που μάχονται για τα δικαιώματα των εργαζομένων τους.

Και λέω γι’ αυτά τα ελάχιστα που εδράζονται πάνω στους νόμους, αυτά δεν τηρούν. Γι’ αυτά τι θα γίνει; Πώς θα παρέμβει η Κυβέρνησή σας; Επίκειται φυσικά η αγωγή τώρα γι’ αυτές τις απολύσεις και καλούμε εμείς την Κυβέρνηση να παρέμβει για να δικαιωθούν και να επιστρέψουν. Διότι είδατε αυτά που διεκδικούν, κύριε Υπουργέ, είναι νευραλγικά, είναι κρίσιμα, αφορούν την ίδια την επιβίωση.

Μιλάμε για ένα εκατοστάρικο, ένα εκατοπενηντάρικο παραπάνω, με μισθούς πείνας στην κυριολεξία. Και δώσατε το δικαίωμα στους εργοδότες να απολύουν, ας το πούμε έτσι, τα κεφάλια, τα συνδικαλιστικά στελέχη που ακόμα και κάτω από αυτήν την τρομοκρατία της εύκολης απόλυσης με το έκτρωμα Χατζηδάκη, μάχονται για τα συμφέροντα των εργαζομένων.

Δεν θα τους αφήσουμε μόνους τους. Ξέρουμε την κατεύθυνση της Κυβέρνησης. Εσείς φτιάξατε τους νόμους για να λύσετε τα χέρια της εργοδοσίας για την κερδοφορία τους και λέμε στους εργαζόμενους ότι όπου οι εργαζόμενοι έδωσαν τις μάχες συσπειρωμένοι στο σωματείο τους ο εργοδότης δεν έχει καμμία τύχη.

Βέβαια έχετε τον τρόπο να παρέμβετε και σε εκείνες τις περιπτώσεις, αλλά οι εργαζόμενοι, αν το πάρουν απόφαση, θα κερδίσουν αυτά που διεκδικούν και βέβαια θα είμαστε στο πλευρό τους με όλους τους τρόπους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αγαπητέ κύριε Στολτίδη, η ερώτησή σας δεν αναφέρεται στο περιεχόμενο των εργατικών διαφορών, των διαφορών μεταξύ εργαζομένων και εργοδοτών στη συγκεκριμένη εταιρεία, αναφέρεται στις απολύσεις. Ακριβώς για τους νόμους μιλάμε -αυτό στο οποίο αναφερθήκατε- και ο νόμος λέει ρητά ότι αν υπάρχει σοβαρός ή όχι λόγος περί απόλυσης, αυτό το κρίνουν τα δικαστήρια κι έτσι πρέπει να είναι.

Και αυτό ακριβώς σε αυτή τη διαδικασία είναι. Δεν το κάνει αυτό το πράγμα το Υπουργείο Εργασίας. Αυτό είναι το σημείο στο οποίο θέλω να αναφερθώ.

Επιτρέψτε μου, επειδή αναφέρθηκα στους δύο πρώτους από τους εργαζόμενους, να αναφερθώ και στην περίπτωση του τρίτου εργαζομένου, στον οποίο αναφέρεται η ερώτηση σας.

Σύμφωνα με την πληροφόρηση που έχουμε από το αρμόδιο τμήμα της Επιθεώρησης Εργασιακών Σχέσεων του δυτικού τομέα της Θεσσαλονίκης την 1η Δεκεμβρίου του 2022, ένας εργαζόμενος, επικαλούμενος την ιδιότητά του ως Αναπληρωτή Γενικού Γραμματέα του σωματείου Σύλλογος Ιδιωτικών Υπαλλήλων Μακεδονίας, κατέθεσε δύο αιτήσεις για διενέργεια εργατικής διαφοράς κατά της ίδιας επιχείρησης, δηλαδή της «ESA SECURITY SOLUTIONS».

Στα καταγγελλόμενα, μεταξύ άλλων, αναφερόταν ως θέμα η άκυρη απόλυση συνδικαλιστή, παράνομη και εκδικητική λόγω συνδικαλιστικής δράσης. Όμως, όπως μας ενημέρωσε το ΣΕΠΕ, ο συγκεκριμένος εργαζόμενος δεν παρουσίασε κανένα απολύτως έγγραφο από το οποίο να προκύπτει η ιδιότητά του ως συνδικαλιστή.

Να θυμίσω ότι η ισχύουσα νομοθεσία ορίζει ότι είναι άκυρη η καταγγελία της σχέσης εργασίας σε περιπτώσεις μελών, όπως των μελών της διοίκησης της συνδικαλιστικής οργάνωσης, των μελών της προσωρινής διοίκησης της συνδικαλιστικής οργάνωσης που διορίζει δικαστήριο σύμφωνα με το άρθρο 69 του Αστικού Κώδικα ή των μελών της διοίκησης που εκλέγονται προσωρινά κατά την ίδρυση συνδικαλιστικής οργάνωσης.

Όμως στη συγκεκριμένη περίπτωση ο εργαζόμενος που επικαλέστηκε την ιδιότητα του Αναπληρωτή Γενικού Γραμματέα του σωματείου Σύλλογος Ιδιωτικών Υπαλλήλων Μακεδονίας δεν παρουσίασε κανένα απολύτως έγγραφο στο ΣΕΠΕ από το οποίο να προκύπτει η συνδικαλιστική του ιδιότητα.

Μάλιστα, ο επιθεωρητής εργασίας ζήτησε από τον εργαζόμενο να προσκομίσει καταστατικό ή οποιοδήποτε έγγραφο που να αποδεικνύει την προστατευόμενη συνδικαλιστική ιδιότητα ως εργαζομένου μέσω e-mail έως τις 20 Ιανουαρίου 2023. Τέτοιο έγγραφο, σύμφωνα με το ΣΕΠΕ, δεν προσκομίστηκε μέχρι σήμερα, ενώ κατά τη συζήτηση της εργατικής διαφοράς στην επιθεώρηση εργασίας διατυπώθηκαν εκ διαμέτρου αντίθετοι ισχυρισμοί από τις δύο πλευρές, δηλαδή εργαζόμενου και εταιρείας, αναφορικά με την προστασία της ιδιότητας λόγω της συνδικαλιστικής δράσης. Έτσι ο επιθεωρητής εργασίας επιφυλάχθηκε να ολοκληρώσει το πόρισμά του μετά την προσκόμιση, αν γίνει, αυτού του σχετικού εγγράφου.

Μάλιστα, όπως επισημαίνει το ΣΕΠΕ, με την τροποποίηση που επήλθε στις κοινές διατάξεις της πολιτικής δικονομίας για το βάρος της αποδείξεως, ο εργαζόμενος που ισχυρίζεται ότι η απόλυσή του έγινε για συνδικαλιστική ιδιότητα και δράση αρκεί να αποδείξει πραγματικά περιστατικά ικανά να στηρίξουν την πεποίθηση ότι η απόλυσή του έγινε για τον επικαλούμενο λόγο. Σε μια τέτοια περίπτωση εναπόκειται στον εργοδότη να αποδείξει ότι η απόλυση δεν έγινε για τον λόγο αυτό, δηλαδή καθιερώνεται η εκ πρώτης όψεως απόδειξη για τις περιπτώσεις αυτές προς όφελος του εργαζομένου.

Κλείνοντας, κύριε Στολτίδη, τα ζητήματα των εργασιακών σχέσεων και η διασφάλιση της τήρησης της εργατικής νομοθεσίας βρίσκονται στην κορυφή της ατζέντας του Υπουργείου. Ούτε διώκεται ούτε περιορίζει η συνδικαλιστική δράση ούτε μειώνεται η προστασία που παρέχεται στους συνδικαλιστές έναντι απόλυσης. Αυτά προς αποκατάσταση της αλήθειας.

Σας ευχαριστώ πολύ και καλό ταξίδι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε. Συνεχίζουμε με την τρίτη με αριθμό 356/23-1-2023 επίκαιρη ερώτηση δεύτερου κύκλου του Βουλευτή Βοιωτίας του Κινήματος Αλλαγής κ. Γεωργίου Μουλκιώτηπρος τον ΥπουργόΕργασίας και Κοινωνικών Υποθέσεων, με θέμα: «Εμπλοκή με τις προκηρύξεις Γενικών Διευθυντών στον e-ΕΦΚΑ».

Ελάτε, κύριε συνάδελφε.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, γνωρίζετε ότι η ΠΟΣΕ-ΕΦΚΑ από κοινού με την ΑΔΕΔΥ και τρεις εργαζόμενους υπηρετούντες ήδη γενικοί διευθυντές έχουν ασκήσει στο Συμβούλιο της Επικρατείας αίτηση ακύρωσης και αναστολής με ασφαλιστικά μέτρα κατά τριών αποφάσεων, τις αποφάσεις του διοικητικού συμβουλίου του e-ΕΦΚΑ που καθορίζει τα κριτήρια επιλογής και μοριοδότητης των υποψηφίων, της διαδικασίας αξιολόγησης και επιλογής υποψηφίων προϊσταμένων Γενικών Διευθύνσεων της Κεντρικής Υπηρεσίας και των Περιφερειακών Υπηρεσιών Συντονισμού και Υποστήριξης του e-ΕΦΚΑ, της προκήρυξης για πέντε θέσεις προϊσταμένων Γενικών Διευθύνσεων Εισφορών, Συντάξεων, Συντάξεων Δημοσίου Τομέα, Διεθνών Συνεργασιών, Επικουρικής Ασφάλισης και Εφάπαξ, όπως και τις οκτώ προκηρύξεις για τις δεκαεννέα θέσεις επιπέδου Γενικής Διεύθυνσης του e-ΕΦΚΑ.

Εκεί η προσφυγή αναφέρεται όχι μόνο σε νομικό θέμα, αλλά και σε ένα ουσιαστικό θέμα το οποίο θέτουμε υπ’ όψιν σας. Αναφέρεται ότι οι δώδεκα θέσεις στις γενικές διευθύνσεις είχαν ήδη προκηρυχθεί με προκήρυξη του 2020 -την έχω και θα σας την καταθέσω και για τα Πρακτικά- δυνάμει των παγίων διατάξεων του Υπαλληλικού Κώδικα και κατόπιν κρίσεως Υπηρεσιακού Συμβουλίου και δεν οδηγούν σε παύση των είκοσι τεσσάρων Γενικών Διευθυντών του οργανισμού από τα καθήκοντά επιπέδου Γενικής Διεύθυνσης που ασκούν, χωρίς να μεσολαβεί κρίση Υπηρεσιακού Συμβουλίου, επίσης ότι εισάγεται μια ρωγμή στα προσόντα επιλογής των Γενικών Διευθυντών και κατά τις πάγιες διατάξεις του άρθρου 84 επόμενα του Υπαλληλικού Κώδικα, κατά παράβαση των συνταγματικών αρχών της ισότητας, της αξιοκρατίας, της ελεύθερης πρόσβασης, της σταδιοδρομίας και εξέλιξης κάθε Έλληνα πολίτη στα δημόσια αξιώματα, διότι υπάρχει φωτογραφικό και αναξιοκρατικό όριο ηλικίας συμμετοχής σε αυτές τις διαδικασίες επιλογής.

Ποιο όριο; Το εξηκοστό τέταρτο έτος της ηλικίας, το οποίο, κύριε Υπουργέ, δεν πρέπει, λέει, να έχει συμπληρωθεί κατά την ημερομηνία υποβολής των υποψηφιοτήτων. Αυτό είναι πρωτοφανές στα χρονικά από την ίδρυση του ελληνικού κράτους. Είναι και κατά παραβίαση του άρθρου 6 παράγραφος 4 και του άρθρου 155 παράγραφος 3 του Υπαλληλικού Κώδικα.

Επειδή λοιπόν σε όλες τις προκηρύξεις για τις θέσεις των Γενικών Διευθυντών του δημοσίου μέσω ΑΣΕΠ ισχύουν οι πάγιες διατάξεις του Υπαλληλικού Κώδικα για κώλυμα συμμετοχής σε όσους έχουν συμπληρώσει το εξηκοστό έκτο έτος της ηλικίας τους, ενώ με απόφαση του Διοικητικού Συμβουλίου του e-ΕΦΚΑ καταργείται η παράγραφος 4 του άρθρου 84 του ν.3528/2007 και εισάγεται σε απόκλιση από αυτό λίαν φωτογραφικό και κατά την άποψή μας αξιοκρατικό όριο ηλικίας συμμετοχής στις διαδικασίες επιλογής, το εξηκοστό τέταρτο έτος της ηλικίας, όπως είπα, που πρέπει να μην έχει συμπληρωθεί κατά την ημερομηνία υποβολής των υποψηφιοτήτων, αυτό είναι ευθεία παράβαση του άρθρου 4, του άρθρου 6, του άρθρου 155 του ν.3528/2007.

Επίσης ένα άλλο πραγματικό θέμα, κύριε Υπουργέ. Αν υλοποιηθούν οι αποφάσεις και τοποθετηθούν οι Γενικοί Διευθυντές σύμφωνα με τον ν.4892 του 2022, δώδεκα γενικοί διευθυντές του e-ΕΦΚΑ και δώδεκα ΠΥΣΥ, θα παύσουν αυτοδίκαια ούτως ή άλλως από τα καθήκοντά τους, αλλά και η υπηρεσιακή απαξίωση και ηθική βλάβη τους θα είναι ανεπανόρθωτη, καθώς δεν έχει μεσολαβήσει κρίση Υπηρεσιακού Συμβουλίου, όπως λέει το άρθρο 103 παράγραφος 4 του Συντάγματος, κι έτσι είτε θα υποβιβαστούν σε απλούς υπαλλήλους του οργανισμού είτε θα εξαναγκαστούν σε πρόωρη συνταξιοδότηση με ό,τι οικονομικές συνέπειες αυτό συνεπάγεται.

Τα ερωτήματα είναι δύο, κύριε Πρόεδρε: Ποια είναι η θέση, σε σχέση με αυτή την απόφαση, του διοικητικού συμβουλίου του ΕΦΚΑ για την απόφαση του Υπουργείου, της πολιτικής ηγεσίας, με την οποία καταργείται η παράγραφος 4 του άρθρου 84 του ν.3528/2007 και εισάγεται αυτή η φωτογραφική και αναξιοκρατική απόκτηση, όσον αφορά στο όριο ηλικίας, συμμετοχής στις διαδικασίες το εξηκοστό τέταρτο έτος που πρέπει να έχει συμπληρωθεί, όπως είπα, κατά την ημερομηνία υποβολής των υποψηφιοτήτων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε συνάδελφε.

**ΓΕΩΡΓΙΟΣ ΜΟΥΛΚΙΩΤΗΣ:** Επίσης, το τελευταίο θέμα, το οποίο σας είπα, για την κατάσταση που θα βρεθούν αυτοί οι γενικοί διευθυντές. Προτίθεστε να προβείτε σε κάποιες ενέργειες, για να αποτραπεί αυτή η υπηρεσιακή απαξίωση και η ηθική βλάβη των υπηρετούντων ήδη γενικών διευθυντών, καθώς θα υποβιβαστούν σε απλούς υπαλλήλους; Αυτό δεν γίνεται ποτέ. Τι προτίθεται να κάνει το Υπουργείο;

Αυτά τα δύο ερωτήματα, κύριε Πρόεδρε, θέτω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υφυπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Αξιότιμε, κύριε Μουλκιώτη, έχουμε συζητήσει πολλές φορές στο πλαίσιο του κοινοβουλευτικού ελέγχου το ζήτημα των χρονίων παθογενειών του ΕΦΚΑ. Γνωρίζουμε όλοι σε πόσο κακή κατάσταση βρισκόταν ο φορέας όταν ανέλαβε η παρούσα Κυβέρνηση.

Η βασική μας πρόσκληση, όπως έχω ξαναπεί, ήταν η λειτουργική και οργανωτική ενοποίηση των ασφαλιστικών ταμείων υπό την ενιαία διοικητική ομπρέλα του ΕΦΚΑ. Για να το πετύχουμε αυτό, επιστρατεύσαμε μία σειρά νέων εργαλείων και καινοτόμων πρακτικών. Η πολιτική μας βούληση μετατράπηκε σε νομοθετική πρωτοβουλία και στη συνέχεια, συνδυάστηκε με μία καινοτόμο διοικητική αναδιοργάνωση, προκειμένου να αλλάξει άμεσα το επίπεδο των υπηρεσιών που προσφέρει ο ΕΦΚΑ στους πολίτες.

Στο πλαίσιο αυτό, με τον ν.4892/2022 με τίτλο: «Εκσυγχρονισμός του ηλεκτρονικού Εθνικού Φορέα Κοινωνικής Ασφάλισης και άλλες επείγουσες διατάξεις», ψηφίστηκε ένα πλέγμα ρυθμίσεων, που στόχο είχε να εξοπλίσει τον ΕΦΚΑ με μια σειρά νέων διοικητικών δυνατοτήτων.

Μία από αυτές τις διατάξεις εισήγαγε τη δυνατότητα του ΕΦΚΑ να μπορεί να προσλάβει ανώτατα στελέχη με αποδεδειγμένη εμπειρία και από τον ιδιωτικό τομέα. Η πρόσληψη γίνεται μετά από ανοιχτό διαγωνισμό μεταξύ υποψηφίων και του ιδιωτικού και του δημόσιου τομέα, με βάση προκαθορισμένα αντικειμενικά κριτήρια που περιλαμβάνονται σε απόφαση του διοικητικού συμβουλίου του φορέα.

Η διαδικασία κάλυψης των θέσεων αυτών αποτελεί μία αυτόνομη, ειδική σε σχέση με το υφιστάμενο νομικό πλαίσιο, διαδικασία, η οποία ακολουθεί τα όσα ορίζονται στον συγκεκριμένο νόμο και φυσικά, αποτελεί διακριτή διαδικασία από τον εφαρμοζόμενο κατά τα άλλα Υπαλληλικό Κώδικα.

Η συνολική αποστολή του φορέα, σε συνδυασμό με τη φύση των αποστολών που καλούνται να φέρουν εις πέρας τα στελέχη αυτά, επιτάσσουν την πρόβλεψη ειδικής διαδικασίας με αυξημένα εχέγγυα διαφάνειας και αξιοπιστίας. Με δεδομένο ότι οι υποψήφιοι σε αυτές τις θέσεις, που προέκυψαν από τις νέες διατάξεις, μπορεί να είναι και ιδιώτες, είναι σαφές ότι δεν μπορούν να εφαρμοστούν αυτούσιες οι προβλέψεις του Υπαλληλικού Κώδικα για τις κρίσεις γενικών διευθυντών, οι οποίες απευθύνονται μόνο σε υπαλλήλους του δημόσιου τομέα και αξιολογούν τα προσόντα τους με γνώμονα δημόσιου τομέα.

Θέλω, όμως, να πω κάτι πολύ συγκεκριμένο σε αυτό το σημείο, κύριε Μουλκιώτη. Με ρωτάτε ποια είναι η θέση του Υπουργείου σε σχέση με την κατάργηση ενός συγκεκριμένου άρθρου του Υπαλληλικού Κώδικα. Αναφέρομαι στο άρθρο 84, το λέτε και εσείς στην ερώτησή σας.

Η κατάργηση, κύριε Μουλκιώτη, είναι μια αυθαίρετη νομική ερμηνεία που δόθηκε από τους νομικούς συμβούλους της ΠΟΣΕ για την ΑΔΕΔΥ, προκειμένου να προσφύγουν στο Συμβούλιο της Επικρατείας, όπως, βεβαίως, έχουν κάθε νόμιμο δικαίωμα να κάνουν.

Η Κυβέρνηση δεν ψήφισε την κατάργηση κανενός άρθρου του Υπαλληλικού Κώδικα. Εμείς εισαγάγαμε μία ειδική διαδικασία για μία συγκεκριμένη ομάδα διευθυντών, προκειμένου να εκσυγχρονίσουμε τη λειτουργία του ΕΦΚΑ και να δώσουμε τη δυνατότητα σε στελέχη του ιδιωτικού τομέα να προσφέρουν τις γνώσεις και την επαγγελματική τους εμπειρία στη δημόσια διοίκηση.

Καταλαβαίνω -αν και ομολογώ με δυσκολία- την ιδεολογική αντίθεση που μπορεί να έχει κάποιος στη συμμετοχή στελεχών προερχόμενων από τον ιδιωτικό τομέα στη διοίκηση φορέων του δημοσίου. Όμως, δεν συζητάμε αυτό το θέμα.

Επιτρέψτε μου, επίσης, να πω δύο λόγια για τη φωτογραφική -όπως την βαφτίσατε- απόφαση του διοικητικού συμβουλίου του ΕΦΚΑ για την ηλικία των υποψηφίων.

Η απόφαση αυτή του διοικητικού συμβουλίου καθορίζει τα κριτήρια επιλογής και μοριοδότηση των υποψηφίων και τα απαιτούμενα ανά θέση πρόσθετα τυπικά και ουσιαστικά προσόντα των υποψηφίων για τις γενικές διευθύνσεις.

Μεταξύ άλλων, η απόφαση αυτή ορίζει ότι δεν επιτρέπεται να είναι υποψήφιος για επιλογή στη θέση προϊσταμένου οποιουδήποτε επιπέδου υποψήφιος μετά από τη συμπλήρωση του εξηκοστού τετάρτου έτους από την ημερομηνία λήξης της προθεσμίας υποβολής των υποψηφιοτήτων. Ο λόγος που υπάρχει αυτή η πρόβλεψη, όπως ανέφερα και νωρίτερα, είναι ο εξής: Η θητεία αυτών των διευθυντών είναι τριετής με δυνατότητα μίας ανανέωσης. Καταλαβαίνετε, λοιπόν, ότι το ηλικιακό όριο μπήκε προκειμένου να εξασφαλιστεί ο ΕΦΚΑ. Δεν θέλαμε να αναλάβει κάποιος υποψήφιος, ο οποίος μέσα στην τριετή αυτή θητεία θα αναγκαστεί να συνταξιοδοτηθεί, δημιουργώντας περαιτέρω καθυστερήσεις στη διαδικασία εξαιτίας της ανάγκης να καλυφθεί εκ νέου η θέση.

Αν μου επιτρέπετε, κιόλας, αυτό το συγκεκριμένο και στα πανεπιστήμια για τις πρυτανικές αρχές ισχύει. Δεν είναι ακριβώς το ίδιο πράγμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι δικαστές όχι.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Μίλησα για τα πανεπιστήμια.

Επίσης, όντας μέλος ανεξάρτητης αρχής παλαιότερα, ίσχυε και εκεί το αντίστοιχο.

**ΓΕΩΡΓΙΟΣ ΜΟΥΛΚΙΩΤΗΣ:** Από την υποβολή της αίτησης;

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Από την υποβολή της αίτησης να μην είναι τόσο ώστε να μένει διάστημα μικρότερο από εκείνο το οποίο προβλέπεται στη θητεία του υποψήφιου στο συγκεκριμένο όργάνο.

**ΓΕΩΡΓΙΟΣ ΜΟΥΛΚΙΩΤΗΣ:** Και ο Δημοσιοϋπαλληλικός Κώδικας είναι διαφορετικός.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Σας είπα ποια είναι η λογική και νομίζω ότι πολύ καλά κάνει σε αυτό το συγκεκριμένο σημείο.

Το δεύτερο ερώτημα το οποίο υποβάλατε θα το απαντήσω στη δευτερολογία μου.

Ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Κύριε Μουλκιώτη, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Πρόεδρε, ευχαριστώ.

Κύριε Υπουργέ, εγώ τις ερμηνείες που δίνει η γραφειοκρατία του Υπουργείου δεν τις δέχομαι. Και ξέρετε γιατί δεν τις δέχομαι; Διότι αντιφάσκει.

Θα καταθέσω στα Πρακτικά προκήρυξη με ημερομηνία 9-10-2020, επί δική σας Κυβερνήσεως, όπου ισχύουν τα κριτήρια που έχει ο Υπαλληλικός Κώδικας και όχι αυτά που λέτε εσείς σήμερα, που σας έχουν εισηγηθεί και λένε οι υπηρεσίες σας.

Και αναφέρομαι σε προκήρυξη πλήρωσης θέσεων ευθύνης σε επίπεδο γενικής διεύθυνσης του ηλεκτρονικού μητρώου του e-ΕΦΚΑ, του Υπουργείου Εργασίας και Κοινωνικών Υποθέσεων, κατά τα άρθρο 84-86 του Υπαλληλικού Κώδικα.

Καταργούμε αυτή εδώ πώς; Με τον νόμο που φέραμε και βάζουμε την ηλικία αντί για εξήντα έξι, εξήντα τέσσερα και μάλιστα, με συγκεκριμένα κριτήρια.

Είναι φωτογραφία, κύριε Υπουργέ. Είναι τόσο αντιφατικές οι υπηρεσίες του Υπουργείου που εδώ τίθεται και ένα άλλο ζήτημα: Πώς διοικούν αυτές οι υπηρεσίες, δηλαδή; Κατά το δοκούν και εφαρμόζουν όπως θέλουν τον Υπαλληλικό Κώδικα;

Θα το καταθέσω στα Πρακτικά για να το δείτε.

Πέραν τούτου, θεωρούμε, κύριε Υπουργέ, ότι η συμπεριφορά που είναι σε ανώτατα υπηρεσιακά στελέχη είναι όλως, μα όλως απαξιωτική και μάλιστα, πότε; Όταν έχετε αναγνωρίσει ότι αυτά τα υπηρεσιακά στελέχη έχουν δώσει τα πάντα, προκειμένου να βγουν και οι συντάξεις. Επαίρεστε ότι βγήκαν οι συντάξεις τόσο γρήγορα, έγινε ό,τι έγινε κ.λπ.. Έβαλαν πλάτη και αυτοί. Δεν έβαλαν πλάτη; Τους έδωσε συγχαρητήρια ο Υπουργός, ο κ. Χατζηδάκης. Και βλέπετε τι μεταχείριση έχουν τώρα. Γιατί; Διότι δεν είναι αρεστοί. Το λέμε ξεκάθαρα και φαίνεται αυτό από τον τρόπο που υπάρχει η φωτογραφία.

Η νόμιμη προκήρυξη του e-ΕΦΚΑ, αυτή εδώ, καταργήθηκε -είναι του 2020- και δίνεται εξουσιοδότηση -ακούστε- στο διοικητικό συμβούλιο να κάνει νέες κρίσεις αθέατα και παράνομα. Δεν επιτρέπεται καν η συμμετοχή των νυν γενικών διευθυντών, αλλά και πληθώρα άλλων στελεχών στις διαδικασίες κρίσης.

Μπαίνουν ιδιώτες, σίγουρα, να διαχειριστούν τα συμφέροντα του μεγαλύτερου δημόσιου ασφαλιστικού τομέα.

Και να σας πω κάτι, κύριε Υπουργέ; Θα καταθέσω και αυτό στα Πρακτικά. Ε, όχι τις κρίσεις να τις κάνει ιδιωτική εταιρεία! Νομίζω με 37.000 ευρώ. Θα το καταθέσω στα Πρακτικά. Και εκεί ιδιωτική εταιρεία; Δηλαδή, δεν υπάρχει εμπιστοσύνη στο υπαλληλικό - στελεχιακό δυναμικό που υπάρχει. Αν τίθενται και τέτοια ζητήματα, ας το πει η Κυβέρνηση ότι δεν τους εμπιστευόμαστε και να αλλάξουμε όλη τη διαδικασία. Να μην υπάρχει δημόσιος τομέας και να έρθει ο ιδιωτικός τομέας -εντός εισαγωγικών- «να τα κάνει όλα καλά».

Θα καταθέσω στα Πρακτικά, επίσης, αυτό εδώ: Με απόφαση του διοικητή του ΕΦΚΑ καταβάλλονται χρήματα σε ιδιωτική εταιρεία για να κάνει την κρίση. Διότι δεν εμπιστευόμαστε τον δημόσιο τομέα. Δεν έχω άλλη ερμηνεία.

Κινδυνεύει, κατ’ αρχάς, με τον τρόπο αυτόν να γίνονται κρίσεις εκτός ΑΣΕΠ. Ανατρέπονται παράνομα πλήρως τα υπηρεσιακά συμβούλια και η υπηρεσιακή ιεραρχία.

Στέλνετε, κύριε Υπουργέ, ή όχι με αυτόν τον τρόπο έμπειρα στελέχη, με υπηρεσία τριανταπέντε και πλέον ετών, ουσιαστικά στελέχη, γενικούς διευθυντές, σε αναγκαστική συνταξιοδότηση, ακόμα και αν δεν θεμελιώνουν το δικαίωμα της πλήρους συνταξιοδότησης; Αναγκαστικά θα φύγουν. Τι θα κάνουν; Και πώς θα κινηθούν;

Αναγκάζονται ή όχι, αν πρέπει να προχωρήσουν σε πρόωρη συνταξιοδότηση, να εξαγοράσουν χρόνους, να δώσουν χρήματα; Δεν τίθεται και τέτοιο θέμα; Πώς θα δημιουργηθεί μία άλλη λογική και μία άλλη αντίληψη;

Θεωρώ το εξής: Δεν πρέπει να δούμε αυτούς τους ανθρώπους, εάν δεν κριθούν και δεν γίνει τίποτα ή δεν μπορούν να κάνουν τίποτα; Είναι γενικοί διευθυντές. Τι θα γίνουν αύριο, που μπαίνουν άλλοι γενικοί διευθυντές; Τι θέση θα έχουν; Υπάρχει κάποια πορεία στο Υπουργείο;

Βλέπουμε ότι υπάρχει ένα ζήτημα. Δεν θα είναι γενικοί διευθυντές αύριο. Θα είναι απλοί υπάλληλοι; Θα πάνε στο πρωτόκολλο; Τι θα κάνουν αυτοί οι άνθρωποι, οι γενικοί διευθυντές; Και δεν υπάρχει τίποτα.

Εγώ θα κάνω και πρόταση γι’ αυτό, αλλά θέλω να σας πω ότι προκαλεί αλγεινή εντύπωση, κύριε Πρόεδρε -και θα καταλήξω-, ότι οι υπηρεσίες διοικητικού του e-ΕΦΚΑ, οι οποίες διαφώνησαν με την καταστρατήγηση των διατάξεων του Υπαλληλικού Κώδικα, υποκαθίστανται από ιδιωτική εταιρεία, από την «KPMG», προκειμένου να κάνει τις κρίσεις. Γιατί; Διότι διαφώνησαν. Είναι έτσι ή δεν είναι; Και όταν διαφωνεί κάποιος, τι κάνουμε, δηλαδή; Τον αντικαθιστούμε και μάλιστα, με αυτόν τον τρόπο, με τον ιδιωτικό τομέα;

Εγώ θα καταλήξω, κύριε Υπουργέ, και θα σας ζητήσω να δείτε το θέμα αυτών των ανθρώπων που, εφόσον έχουν πρόβλημα, θα είναι απλοί υπάλληλοι. Δηλαδή τίθεται ένα ζήτημα και πρέπει να κατατεθεί τροπολογία άμεσα κιόλας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Καταλήγω, κύριε Πρόεδρε.

Και να σας πω και ακριβώς τι πρέπει να λέει. Γιατί το λέω αυτό; Για να υπάρχει τουλάχιστον ένα ζήτημα όχι μόνο ισότητας και αξιοκρατίας, αλλά ένα ζήτημα απόδοσης μίας δικαιοσύνης. Εμείς λέμε και η πρότασή μας είναι αυτή, ότι σε περίπτωση που κάποιος υπάλληλος που ασκεί καθήκοντα γενικού διευθυντή του e-ΕΦΚΑ δεν επιλεγεί ως προϊστάμενος γενικής διεύθυνσης του e-ΕΦΚΑ χωρίς κρίση υπηρεσιακού συμβουλίου και με απόφαση του διοικητή του e-ΕΦΚΑ να καταλαμβάνει θέση τουλάχιστον προϊσταμένου επιπέδου διεύθυνσης. Αν δεν κάνετε αυτή την τροπολογία, θα βρεθείτε μπροστά σε μεγάλο αδιέξοδο. Είναι μπροστά το αδιέξοδο και θα το βρείτε. Αυτή είναι η τροπολογία την οποία εμείς προτείνουμε να την εισηγηθείτε και να την υλοποιήσετε, για να υπάρξει, τουλάχιστον, μία αποκατάσταση του όλου προβλήματος.

Ευχαριστώ πάρα πολύ, κύριε Πρόεδρε, και για την ανοχή σας.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, εγώ είμαι στη Διάσκεψη των Προέδρων. Ο κ. Ντογιάκος που πήραμε δεν έχει ούτε διετία, νομίζω, μπροστά. Γίνεται σε όλα τα στελέχη της δικαιοσύνης.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Κύριε Πρόεδρε, δεν αναφέρθηκα σε δικαστικούς. Το είπα και προηγουμένως αυτό.

Κύριε Μουλκιώτη, ομολογώ ότι παραξενεύτηκα πολύ με την ερώτησή σας αυτή και θα σας εξηγήσω αργότερα το γιατί. Σας έχω σε ιδιαίτερη εκτίμηση. Το γνωρίζετε αυτό. Όμως, νομίζω ότι εδώ δεν πατάτε σε στέρεο έδαφος. Πρώτα-πρώτα να ξεκινήσω με την προκήρυξη στην οποία αναφερθήκατε που είναι του 2020. Μα, ο νόμος με τον οποίο έγινε η συγκεκριμένη προκήρυξη είναι νόμος του 2022, που είναι αργότερα από αυτό εδώ το οποίο λέτε.

Όπως τόνισα στην πρωτολογία μου, στόχος της Κυβέρνησης δεν είναι ούτε η κατάργηση του Δημοσιοϋπαλληλικού Κώδικα ούτε, βεβαίως, η απαξίωση των δημοσίων υπαλλήλων. Τουναντίον, εργαζόμαστε καθημερινά για την αναβάθμιση της δημόσιας διοίκησης και τη βελτίωση των υπηρεσιών που παρέχονται στους πολίτες, χωρίς παρωπίδες, όμως. Η μεταφορά τεχνογνωσίας και εμπειρίας από τον ιδιωτικό τομέα μόνο ευεργετικά αποτελέσματα μπορεί να έχει.

Ως προς το δεύτερο ερώτημά σας τώρα, επιτρέψτε μου να υπενθυμίσω ότι η θητεία των προϊσταμένων οργανικών μονάδων του δημοσίου κάθε επιπέδου είναι τριετής, σύμφωνα με τον Υπαλληλικό Κώδικα. Μετά από τη λήξη της θητείας αυτής διενεργείται νέα διαδικασία επιλογής προϊσταμένων, σύμφωνα με τις πάγιες διατάξεις. Στη νέα αυτή διαδικασία είναι πιθανόν -και συμβαίνει- ο προηγούμενος προϊστάμενος να μην επιλεγεί εκ νέου και να επιστρέψει στη θέση του ως υπάλληλος. Δεν είναι κάτι το οποίο είναι παράξενο, συμβαίνει αυτή τη στιγμή στη δημόσια διοίκηση. Υποθέτω ότι το γνωρίζετε. Επίσης, ο προϊστάμενος δεν αποτελεί θέση ή βαθμό που συνδέεται με οποιαδήποτε έννοια μονιμότητας.

Σύμφωνα με το άρθρο 76 του Υπαλληλικού Κώδικα, οι θέσεις διακρίνονται στις κατηγορίες ειδικών θέσεων, πανεπιστημιακής εκπαίδευσης, τεχνολογικής εκπαίδευσης, δευτεροβάθμιας και υποχρεωτικής εκπαίδευσης. Ενώ με το άρθρο 80 του Υπαλληλικού Κώδικα οι παραπάνω θέσεις διαρθρώνονται και σε βαθμούς, από τον βαθμό Α΄ έως τον Ε΄ βαθμό. Προαγωγή στον επόμενο βαθμό γίνεται με απόφαση του Υπηρεσιακού Συμβουλίου, εφόσον ο υπάλληλος έχει συμπληρώσει τον απαιτούμενο χρόνο στον βαθμό που κατέχει και επιπλέον έχει και σε υψηλό επίπεδο τα ουσιαστικά προσόντα που αναφέρονται στις εκθέσεις της αξιολόγησής του.

Παρεμπιπτόντως, ο υποβιβασμός αφορά στον βαθμό και όχι στη θητεία ως προϊσταμένου. Σε αυτόν τον υποβιβασμό αναφέρεται και το άρθρο 103 παράγραφος 4, ενώ το ίδιο ισχύει και για την παύση, για την οποία γίνεται λόγος στο Σύνταγμα. Όμως, βέβαια, η παύση αναφέρεται στην ιδιότητα του δημόσιου υπαλλήλου. Δεν έχει σχέση με τη συγκεκριμένη ερώτηση, απλά θα ήθελα να το αναφέρω εδώ. Επομένως τι θέλω να πω; Καμμία υποβάθμιση δεν υπάρχει. Ό,τι γινόταν μέχρι τώρα, αυτό θα συνεχίσει να γίνεται και στο μέλλον.

Θεσπίστηκε πράγματι μία καινούργια διαδικασία επιλογής, η οποία διακρίνεται από τη διαδικασία επιλογής προϊσταμένων του Υπαλληλικού Κώδικα, αλλά δεν εισάγει τίποτα νεότερο και τίποτα διαφορετικό αναφορικά με τους βαθμούς. Και στις κρίσεις των προϊσταμένων που γίνονται μέχρι τώρα, κάποιες θητείες ανανεώνονται, κάποιες άλλες όχι. Οι προϊστάμενοι διευθυντές των οποίων η θητεία δεν θα ανανεωθεί, εννοείται ότι μπορούν να είναι υποψήφιοι εκ νέου σε επόμενη διαδικασία. Επαναλαμβάνω, δεν αλλάζει τίποτα σε σχέση με τους υπαλλήλους που σταματούν να υπηρετούν σε θέση ευθύνης. Ένας υπάλληλος που προβιβάζετε στη δουλειά του και γίνεται διευθυντής, σημαίνει ότι αξιολογήθηκαν τη δεδομένη στιγμή τα προσόντα του και κρίθηκε ως ο πλέον κατάλληλος για να αναλάβει τη θέση ευθύνης. Αλίμονο, όμως, αν αυτή η ανάληψη οποιασδήποτε θέσης ευθύνης ήταν και ισόβια. Το ότι κρίθηκα μία φορά κατάλληλος για μία θέση, δεν σημαίνει ότι απέκτησα κάποιο δικαίωμα ιδιοκτησίας πάνω της. Στην επόμενη διαδικασία μπορεί κάποιος άλλος να είναι πιο κατάλληλος από εμένα για τη θέση αυτή.

Στόχος μας δεν είναι ούτε να απαξιώσουμε τους δημοσίους υπαλλήλους ούτε να περιορίσουμε τις δυνατότητές τους για αναλήψεις θέσεων ευθύνης. Στόχος μας είναι να εκσυγχρονίσουμε τον ΕΦΚΑ, να εμπλουτίσουμε το ανθρώπινο δυναμικό με γνώσεις, ιδέες και εμπειρίες, έτσι ώστε να καταφέρει να παρέχει στους πολίτες υψηλού επιπέδου υπηρεσίες, όπως αρμόζει σε ένα σύγχρονο ευρωπαϊκό κράτος. Νομίζω ότι η επιτυχία που σημειώσαμε στο ζήτημα των εκκρεμών συντάξεων, αποτελεί την πιο τρανταχτή απόδειξη πως δουλεύουμε βάσει σχεδίου και το σχέδιο αυτό αποδίδει καρπούς. Το ίδιο πιστεύουμε ότι θα γίνει και στο ζήτημα της στελεχιακής ανανέωσης του ΕΦΚΑ.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και εμείς ευχαριστούμε.

Συνεχίζουμε τώρα με τη δεύτερη με αριθμό 972/21-11-2022 ερώτηση του κύκλου αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Επίλυση προβλημάτων αποκατάστασης σεισμόπληκτων κτηρίων».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, στον κοινοβουλευτικό έλεγχο που ασκούμε προς όλα τα Υπουργεία οι απαντήσεις που παίρνουμε ξεκινούν πάντα με το ποσό των προκαταβολών που έχει πιστωθεί στους σεισμόπληκτους, στο πλαίσιο της αρωγής. Θα ήθελα εδώ να επισημάνω ότι τα σημαντικά ποσά, που πράγματι έχουν καταβληθεί, μένουν ανενεργά, είναι δώρον άδωρον. Οι διαδικασίες για την αδειοδότηση, μετά από την υποβολή των φακέλων, προκειμένου οι σεισμόπληκτοι ιδιοκτήτες να προβούν στις αποκαταστάσεις των κτηρίων, είναι πάρα πολύ αργόσυρτες. Έχουν υποβληθεί χίλιοι τετρακόσιοι φάκελοι και είναι ενδεικτικό ότι έχουν εγκριθεί μόνο πέντε. Η υπηρεσία του τομέα Ηρακλείου, που έχει τριάντα στελέχη, κάνει φιλότιμες προσπάθειες, όμως, είναι δομικό το πρόβλημα, δεν αφορά ούτε στη δουλειά των υπαλλήλων συνολικά ή στου καθενός χωριστά ούτε, βεβαίως, πρωτύτερα της διεύθυνσης που είχε την αρμοδιότητα.

Σήμερα, μετά από την ανάλυση των στοιχείων, είμαστε στη θέση να πούμε ότι είναι δύο οι αιτίες, ουσιαστικά, που γίνεται αυτή η διαδικασία αργόσυρτη. Η πρώτη αιτία έγκειται στο ότι είναι μικρός ο αριθμός των μηχανικών που ασχολούνται με την εξέταση των φακέλων. Η δεύτερη αιτία είναι το γεγονός ότι ακόμα και για μικρές επισκευές, της τάξεως των 4.000, 5,000 ευρώ, απαιτείται η ίδια διαδικασία που απαιτείται και για τις 100.000 ευρώ.

Τι προτείνουμε, λοιπόν, και τι ζητάμε με την ερώτησή μας: Προτείνουμε να αξιοποιηθούν οι ελεύθεροι επαγγελματίες μηχανικοί με βάση μητρώο που θα συγκροτηθεί από το ΤΕΕ, όπως έγινε στην αρχική φάση, που είχαμε δεκατέσσερις χιλιάδες πεντακόσιους ελέγχους από τις επιτροπές σε πολύ γρήγορο χρόνο. Να αξιοποιηθούν αυτοί οι μηχανικοί υπό την επίβλεψη του ΤΑΕΦΚ, προκειμένου γρήγορα να εξεταστούν οι φάκελοι και να δοθούν εγκρίσεις. Οι μηχανικοί αυτοί θα αμειφθούν, προφανώς, με το τεμάχιο, ανά φάκελο.

Η δεύτερη πρόταση που κάνουμε -που είναι υιοθέτηση της πρότασης του ΤΕΕ- είναι για προϋπολογισμό κάτω από 10.000 ευρώ ή από ένα ποσό που θα κρίνετε εσείς ως το βέλτιστο να μην χρειάζεται η ίδια διαδικασία, αλλά να είναι απλούστερη, με την ευθύνη, κυρίως, του ιδιώτη μηχανικού.

Επίσης, να αναφέρω και ένα θέμα που έχει προκύψει σε ορισμένες περιπτώσεις λόγω της απογοήτευσης των πολιτών και των ιδιοκτητών. Προχώρησαν, με μηχανικό βεβαίως, σε επισκευή του καταστήματος, διότι αυτό αφορά κυρίως σε καταστήματα -κάποια καταστήματα υγειονομικού ενδιαφέροντος- και ενώ τα αποκατέστησαν, δεν μπορούν να τα χρησιμοποιήσουν, δεν θεωρούνται «πράσινα» και η υπηρεσία λέει ότι υπάρχει νομικό κενό και δεν μπορεί να τα επαναχαρακτηρίσει «πράσινα» εάν η διαδικασία δεν περάσει μέσα από την γραφειοκρατική οδό που προβλέπεται.

Θα ήθελα σε αυτά απαντήσεις, κύριε Υπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε Κεγκέρογλου, είστε συνεπής πάντα στο εβδομαδιαίο ραντεβού μας για θέματα που απασχολούν την περιοχή του Ηρακλείου αλλά και συνολικά της Κρήτης, που ξέρω ότι δείχνετε ένα πολύ μεγάλο ενδιαφέρον. Άλλωστε, το ίδιο έντονο ενδιαφέρον δείχνουμε και εμείς ως Κυβέρνηση, θα έλεγα, και ως Υπουργείο Υποδομών. Την προηγούμενη εβδομάδα ήμασταν με τον Πρωθυπουργό της χώρας εκεί, στο Ηράκλειο της Κρήτης, για να ακούσουμε τα αιτήματα των πολιτών αλλά και να τους ενημερώσουμε ότι η Κρήτη πλέον αναβαθμίζεται συνολικά, βάσει ενός ολιστικού σχεδίου που έχει εκπονηθεί από την Κυβέρνηση του Κυριάκου Μητσοτάκη και παρακολουθούμε βήμα-βήμα την πορεία υλοποίησής του.

Πράγματι, στα επόμενα χρόνια η Κρήτη, κύριε Κεγκέρογλου, θα αποτελεί έναν σταθερό πυλώνα ανάπτυξης όλης της Νοτιοανατολικής Μεσογείου, αφού, όπως είδατε, με το σχέδιο που παρουσίασε ο ίδιος ο Πρωθυπουργός, με τα τετρακόσια ογδόντα έργα που πραγματοποιούνται και θα πραγματοποιηθούν το επόμενο διάστημα στην Κρήτη και τα 7,7 δισεκατομμύρια ευρώ τα οποία θα επενδυθούν στο νησί, πραγματικά, η εικόνα του θα αλλάξει.

Το Υπουργείο Υποδομών, υλοποιεί τριάντα έργα προϋπολογισμού ύψους περίπου 3,6 δισεκατομμυρίων ευρώ. Αξίζει να αναφερθούμε στον ΒΟΑΚ, στο αεροδρόμιο του Καστελίου, στο φράγμα του Μπραμιανού, στον Ταυρωνίτη, στο Δικαστικό Μέγαρο Ηρακλείου, σε όλα τα μεγάλα έργα. Με αφορμή τη δίκη σας ερώτηση στη Βουλή, σάς απαντήσαμε ότι θα προχωρήσουμε τον προγραμματισμό μας. Βλέπετε ότι προχωρούμε και αλλάζουμε συνολικά την εικόνα του νησιού.

Τώρα να έρθουμε στο προκείμενο, που είναι η πορεία αποκατάστασης των σεισμόπληκτων κτηρίων από τον σεισμό του Αρκαλοχωρίου. Ξέρετε πολύ καλά, επειδή έχετε ασχοληθεί επιστάμενα με το θέμα, ότι στο Υπουργείο Υποδομών και Μεταφορών για εμάς είναι πρώτης προτεραιότητας αλλά και συνολικά για την Κυβέρνηση. Αναγνωρίζω ότι υπήρξαν καθυστερήσεις από την πλευρά μας, αλλά ήταν τεράστιος ο όγκος. Θα πρέπει όλοι μας να αναγνωρίσουμε -και πρώτα απ’ όλα εσείς- ότι δεν μπορείτε να μας χρεώσετε ούτε αδιαφορία ούτε αδράνεια για τους σεισμόπληκτους. Άλλωστε, ήμασταν από την πρώτη στιγμή εκεί μαζί με τον Πρωθυπουργό της χώρας.

Θα πρέπει να αναφέρουμε και τι έγινε γι’ αυτόν το σεισμό. Κατ’ αρχάς χορηγήσαμε τη στεγαστική συνδρομή στο σύνολο των ιδιοκτησιών με όριο τα εκατόν πενήντα τετραγωνικά, κάτι που έγινε για πρώτη φορά. Δηλαδή ένας ιδιοκτήτης ενενήντα τετραγωνικών και ενός δεύτερου οικήματος, μιας δεύτερης κατοικίας εξήντα τετραγωνικών, αποζημιώνεται και για τα δύο. Αυτό έγινε για πρώτη φορά και για το Αρκαλοχώρι και πλέον ισχύει για όλη τη χώρα.

Δεύτερον, θεσπίσαμε τον θεσμό της πρώτης αρωγής, ώστε οι πολίτες να αποζημιώνονται προκαταβολικά αναλόγως του βαθμού της βλάβης του κτηρίου μέσω μιας πολύ απλής διαδικασίας, βασισμένης σε μια ηλεκτρονική πλατφόρμα και τα χρήματα να πιστώνονται άμεσα στους δικαιούχους. Μετά από δέκα και πλέον χρόνια προχωρήσαμε στην επικαιροποίηση των τιμολογίων επισκευών και πληγέντων κτηρίων που περιλαμβάνει εκατόν εξήντα εννέα εργασίες με μια αύξηση που σε πολλές περιπτώσεις φτάνει το 30% και με πρόβλεψη για την αναδρομική εφαρμογή του, ώστε να περιλαμβάνει και τον σεισμό του Αρκαλοχωρίου. Βλέπετε ότι όσα έχουν γίνει δεν είναι αμελητέα και είναι πολύ σημαντικά.

Έρχεστε τώρα εσείς και με την ερώτησή σας αναδεικνύετε κάποια ζητήματα που η πραγματικότητα είναι ότι υπάρχουν, αλλά αυτά τα ζητήματα αν τα αντιμετωπίζαμε αποσπασματικά, κύριε Κεγκέρογλου, δεν θα λύναμε ουσιαστικά το πρόβλημα.

Εμείς αυτό που θα κάνουμε -και το έχουμε πει σ’ αυτή εδώ την Αίθουσα- είναι ότι θα αντιμετωπίσουμε συνολικά το πώς θα αποζημιώνονται, πώς θα αξιολογούνται, μέσω μιας συνολικής μεταρρύθμισης στον τρόπο χορήγησης της στεγαστικής συνδρομής αλλά και στον τρόπο έκδοσης των αδειών επισκευής. Και πιστέψτε με: Πλέον είμαστε έτοιμοι μέσα σε ένα από τα επόμενα Υπουργικά Συμβούλια να καταθέσουμε συνολικά την πρότασή μας, ώστε να λύσουμε όλα αυτά τα ζητήματα που υπάρχουν, που ορθώς κάποιες φορές κάποιοι αναφέρετε και κάποιες φορές μπορεί να μην είναι ακριβώς έτσι η πραγματικότητα.

Το θέμα είναι ότι η δική μας η δουλειά και η δουλειά της Κυβέρνησης του Κυριάκου Μητσοτάκη είναι να προχωρήσουμε όσο πιο γρήγορα γίνεται σε όλα αυτά τα ζητήματα.

Για λεπτομέρειες για τον τρόπο τού πώς αντιμετωπίζουμε όλα αυτά τα θέματα, κύριε Πρόεδρε, θα απαντήσω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, έχουμε αποδείξει ότι το ζητούμενο για εμάς δεν είναι να χρεώσουμε τις παραλείψεις και τις καθυστερήσεις αλλά να συμβάλλουμε στο να βρεθούν λύσεις, να προχωρήσουν τα ζητήματα που έχουν να κάνουν με την οικιστική αποκατάσταση αλλά και τη γενικότερη ανασυγκρότηση της περιοχής και να βρεθούμε στην ευχάριστη θέση να σας το πιστώσουμε.

Όμως, σήμερα δεν μπορούμε να το κάνουμε αυτό για τις διαδικασίες και τα ζητήματα που αφορούν την οικιστική αποκατάσταση, διότι είναι γεγονός ότι καταβλήθηκαν οι προκαταβολές που είπατε. Είναι στους λογαριασμούς. Ε, και; Μόνο οι πέντε μπορούν να τις αξιοποιήσουν, μόνο οι πέντε που πήραν άδεια. Άρα, λοιπόν, είναι δώρον άδωρον, αν εξαιρέσουμε, βέβαια, τα ποσά που αφορούν την οικοσκευή. Έχουμε, λοιπόν, ένα τεράστιο πρόβλημα.

Αναφερθήκατε στις προσπάθειες που κάναμε και ανταποκριθήκατε για την αναθεώρηση του τιμολογίου. Και αυτή έγινε λειψή, διότι ωστόσο μας πρόλαβε η αγορά, κύριε Υπουργέ, οι ανατιμήσεις που ήρθαν και κατά τη διάρκεια λειτουργίας της επιτροπής -δεν ξέρω ποιος μελέτησε το τιμολόγιο- αλλά και στη συνέχεια, η αγορά μάς έχει ξεπεράσει.

Εάν, δηλαδή, σήμερα η πραγματικότητα λέει ότι το τετραγωνικό χρειάζεται 2.000 ευρώ για να οικοδομηθεί, ο προϋπολογισμός που εγκρίνει το Υπουργείο Υποδομών είναι κάτω από το 50%. Άρα, λοιπόν, η πραγματικότητα απέχει πάρα πολύ από αυτά τα οποία εμείς λέμε ότι είναι προβλεπόμενα σε σχέση και με τα ποσά.

Εκεί, βέβαια, έχουμε προτείνει -δεν είναι δικό σας θέμα αλλά του Υπουργείου Οικονομικών- να επιστρέφεται ο ΦΠΑ ή να απαλλάσσεται η διαδικασία επισκευής ή κατασκευής μετά από σεισμό ή φυσική καταστροφή από τον ΦΠΑ. Έχουμε προτείνει να απαλλάσσεται όλη αυτή η διαδικασία και ως προς τα υλικά και ως προς τις εργασίες.

Έρχομαι, όμως, στα συγκεκριμένα που σας ζητάω. Θεωρώ πάρα πολύ θετικό ότι και με αφορμή καταστροφές αλλά και τα προβλήματα τα οποία αναδεικνύουμε ή αντιμετωπίζουμε -τα ξέρετε πάρα πολύ καλά από πρώτο χέρι, δεν πιστεύω ότι είμαι αυτός που σας τα λέει όλα και οι υπηρεσίες σας ενημερώνουν προφανώς και οι τοπικές αρχές-, θα υπάρξει εισήγηση για νέο θεσμικό πλαίσιο. Αυτό είναι πάρα πολύ καλό και το επικροτούμε.

Ωστόσο, θα έλεγα ότι δεν θα πρέπει να αφεθεί στην τύχη της η διαδικασία μέχρι να γίνει το θεσμικό πλαίσιο αυτό που αφορά την περιοχή Μινώα Πεδιάδας και την ευρύτερη περιοχή. Μπορεί να αναφερόμαστε στο επίκεντρο που είναι ο Δήμος Μινώα Πεδιάδας, αλλά είναι και άλλοι δήμοι. Θέλω, λοιπόν, να δείτε έστω ως πιλοτική διαδικασία που θα αξιολογηθεί και να γίνει και για να ενταχθεί στο νομοσχέδιο ή στην περαιτέρω διαδικασία που θα αφορά το μέλλον, το θέμα του μητρώου των ελεύθερων επαγγελματιών και το πώς εντάσσονται στη διαδικασία.

Το κάνατε επιτυχώς -και σας το είπα- στην αρχική φάση της εκτίμησης. Έγιναν δεκατεσσερισήμισι χιλιάδες έλεγχοι σε σχετικά σύντομο χρονικό διάστημα. Αξιοποιήθηκαν, όμως, οι ιδιώτες μηχανικοί και του Υπουργείου και, βεβαίως, αυτοί οι οποίοι προσλήφθηκαν. Αυτό μπορείτε να το κάνετε και τώρα είναι με μία ρύθμιση η οποία είναι πέντε σειρές, κατά την άποψή μου, και μπορεί να δώσει άμεσο αποτέλεσμα.

Το δεύτερο θέμα που σας έθεσα είναι να δείτε από τώρα το κάτω από 10.000. Κάντε το. Δεν θέλετε; Θεωρείτε υψηλό το 10.000; Κάντε το 5.000. Αλλά να είστε σίγουρος ότι εάν βάλουμε ένα όριο 10.000, κάτω από το οποίο θα μπορεί να γίνει απλούστερα η διαδικασία, θα έχουμε συμπίεση και του κόστους. Αντί για αύξηση, θα έχουμε συμπίεση.

Επιπλέον, υπάρχει ένα θέμα το οποίο το αντιμετωπίστηκε και εδώ στην Αττική το 1999 και είναι σε ρύθμιση αλλά ίσχυσε μόνο για τους σεισμούς του 1999. Στην περίπτωση αποκατάστασης από ιδιώτες μηχανικούς χωρίς την κρατική συνδρομή και χωρίς τη διαδικασία, ο τομέας δεχόταν αιτήσεις προκειμένου η επιτροπή να ελέγξει εάν έγιναν οι αποκαταστάσεις και μπορεί να χαρακτηριστεί ξανά πράσινο το κτήριο. Αυτό είναι μια απαραίτητη νομοθετική ρύθμιση που πρέπει να γίνει. Έχω τρεις, τουλάχιστον, περιπτώσεις καταστημάτων υγειονομικού ενδιαφέροντος που έχουν αποκατασταθεί και δεν δίδεται η άδεια για να λειτουργήσουν, γιατί μπαίνουν άνθρωποι μέσα και προφανώς ζητείται ο αποχαρακτηρισμός από κίτρινο που ήταν από τις επιτροπές μετά τον σεισμό.

Θέλουμε, λοιπόν, και το θεσμικό πλαίσιο που είπατε να προχωρήσει και το επικροτούμε αλλά θέλουμε και άμεσες λύσεις ως πιλοτική διαδικασία για την περίπτωση του Δήμου Μινώα Πεδιάδας και της ευρύτερης περιοχής, που θα βοηθήσει, νομίζω, και στην προσπάθεια τη δικιά σας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Κεγκέρογλου, αυτά τα τριάμισι -κάτι λιγότερο από τέσσερα- χρόνια, δυστυχώς, έχουμε γίνει ειδικοί όλοι και όσοι δεν είμαστε μηχανικοί, στο πώς πρέπει να προχωρήσουν οι αποκαταστάσεις. Πραγματικά αυτή η εμπειρία μάς οδήγησε να δούμε ότι το θεσμικό πλαίσιο χρειάζεται αλλαγή.

Θα έλεγα πως μας χαροποιεί ιδιαίτερα το ότι υιοθετείτε μια δική μας πρόταση -είχαμε παλέψει και στα πανεπιστήμια πολλές φορές γι’ αυτό το ζήτημα-, αυτή της ιδιωτικής επίβλεψης και των ιδιωτών μηχανικών, ώστε να μπορέσουν να μπουν. Άλλωστε, η δική μας Κυβέρνηση το πρότεινε και το έφερε και πλέον είναι νόμος του κράτους η ιδιωτική επίβλεψη στα μεγάλα δημόσια έργα.

Να είστε σίγουροι ότι και σε αυτό το νομοσχέδιο που φέρνουμε και το οποίο θα περάσει σε ένα από τα επόμενα Υπουργικά Συμβούλια θα βάλουμε μέσα τους ιδιώτες μηχανικούς, ώστε να έχουν έναν ενεργό ρόλο, προκειμένου να ξεμπλοκάρουμε όλες αυτές τις διαδικασίες.

Βέβαια, ξέρετε, κάτι που έχετε διαπιστώσει κι εσείς ο ίδιος, ότι για μας ο πολιτικός λόγος είναι δέσμευση. Πολλές φορές προτιμούμε να δεχόμαστε μια κριτική και να μην ανακοινώνουμε ζητήματα τα οποία δεν τα έχουμε μελετήσει ακόμη και δεν είμαστε ώριμοι να κάνουμε ανακοινώσεις. Όμως, όταν ανακοινώνουμε κάτι, είμαστε έτοιμοι και ξέρουμε πώς ακριβώς θα προχωρήσουμε.

Θέλω, όμως, να σας επισημάνω ότι, δυστυχώς, σε αυτά τα ζητήματα υπάρχει μια ιδιαιτερότητα. Έχουν μια πολυπλοκότητα και πολλές φορές χρειάζεται να τα δούμε με μεγαλύτερη σοβαρότητα, γιατί, πραγματικά, υπάρχουν ζητήματα και δημόσιας ασφάλειας. Και ξέρετε το κομμάτι της απλοποίησης των διαδικασιών έχει επιτευχθεί σε έναν μεγάλο βαθμό. Μάλιστα, σε αυτό το σημείο θα ήθελα να σας διορθώσω. Δεν είναι η ίδια διαδικασία για τα πράσινα και τα κίτρινα κτήρια αυτά με ελαφριές βλάβες. Είναι διαφορετική η διαδικασία. Την έχουμε κάνει λιγότερο γραφειοκρατική αλλά σίγουρα χρειάζεται να προχωρήσουμε πολύ πιο γρήγορα. Και με το νέο νομοθετικό πλαίσιο αυτό ακριβώς κάνουμε, ώστε να προχωρούν πολύ πιο γρήγορα.

Όμως, εδώ πέρα από την πολιτική βούληση, πρέπει να αντιμετωπίζουμε τέτοια θέματα και με τη δέουσα σοβαρότητα και προσοχή, γιατί, ξέρετε, όταν ζητάμε να αποχαρακτηριστεί ένα κτήριο που έχει επισκευαστεί χωρίς νόμιμη οικοδομική άδεια, πραγματικά ακροβατούμε και εμείς αλλά και οι υπάλληλοι της υπηρεσίας, γιατί αυτό μπορεί να δημιουργήσει ζητήματα και μετά από χρόνια, όταν θα γίνει μια μεταβίβαση αυτού του ακινήτου ως προς το ποιος έχει υπογράψει για την ασφάλεια αυτού του ακινήτου. Όπως καταλαβαίνετε, λοιπόν, επειδή με αυτά τα ζητήματα θα πρέπει να είμαστε πάρα πολύ προσεκτικοί, εξετάζουμε, ακριβώς, τον τρόπο, το πώς ακριβώς θα γίνεται.

Ωστόσο, υπάρχει και ένα δεύτερο ζήτημα που αφορά τον πολίτη ο οποίος έχει βγάλει τη νόμιμη άδεια έναντι αυτού που δεν έχει βγάλει νόμιμη άδεια, ο οποίος δεν μπορεί να αντιμετωπίζεται κατά τον ίδιο τρόπο.

Επίσης, θέτουμε και κάποια άλλα ζητήματα τα οποία θα πρέπει να απαντήσουμε εμείς ως πολιτεία. Αυτά τα ζητήματα αφορούν το ποια επιτροπή μηχανικών θα παραλάβει αυτό το κτήριο το οποίο έχει ζημιές και πώς. Εκεί, λοιπόν, θα πρέπει να έρθει ο ιδιώτης μηχανικός να υπογράψει την παραλαβή. Αυτό, λοιπόν, θα κάνουμε και κατ’ αυτόν τον τρόπο θα προχωρήσουμε και γι’ αυτό είναι απαραίτητη η νομοθετική, η ολιστική προσέγγιση που κάνουμε, ώστε να προχωρήσουμε όλη αυτή τη μεταρρύθμιση. Και θα χαρώ πάρα πολύ στη δημόσια διαβούλευση να ακούσω κι άλλες προτάσεις, γιατί παίρνοντας αφορμές από όλα αυτά τα ζητήματα καταστροφών που είχαμε όλα αυτά τα χρόνια, εκπαιδευτήκαμε να λύνουμε ζητήματα.

Τώρα θα ήθελα να απαντήσω και σε δύο, τρία άλλα ζητήματα για την ενημέρωσή σας.

Αναφέρατε τις χίλιες τετρακόσιες αιτήσεις. Θέλω να σας ενημερώσω ότι έχουμε στείλει χίλια έγγραφα απαντήσεων. Σε περίπου χίλιες αιτήσεις έχουμε απαντήσει τι λείπει από κάθε φάκελο, κάτι που είναι σημαντικό. Ξέρετε, κάθε βδομάδα ζητάω κι εγώ ο ίδιος προσωπικά να έχουμε μια εικόνα να δούμε πώς πηγαίνουν οι φάκελοι, οι αιτήσεις, ώστε να δούμε πού υπάρχουν προβλήματα και να βελτιώσουμε αυτά τα προβλήματα. Άρα, το ενδιαφέρον μας είναι στο Αρκαλοχώρι και γνωρίζουμε τα προβλήματα που υπάρχουν.

Με τη νομοθετική ρύθμιση που θα καταθέσουμε και το νέο νομοσχέδιο που θα φέρουμε προς έγκριση στο Υπουργικό Συμβούλιο θα λύσουμε όλα αυτά τα θέματα.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, η πέμπτη με αριθμό 350/22-1-2023 επίκαιρη ερώτηση πρώτου κύκλου του Βουλευτή Ηρακλείου του ΜέΡΑ25 κ. Γεωργίου Λογιάδη προς τον Υπουργό Δικαιοσύνης, με θέμα: «Το πιλοτικό πρόγραμμα διαχείρισης της ενδοοικογενειακής βίας στο Ηράκλειο, το μνημόνιο συνεργασίας με τη Scotland Yard και το άρθρο 95 του ν.2071/1992 περί ακούσιας νοσηλείας ψυχικά πασχόντων», δεν θα συζητηθεί λόγω αναρμοδιότητας.

Επίσης, δεν θα συζητηθούν κατόπιν συνεννόησης οι εξής:

Η δεύτερη με αριθμό 342/19-1-2023 επίκαιρη ερώτηση πρώτου κύκλου του Βουλευτή Β΄ Πειραιώς του Συνασπισμού Ριζοσπαστικής Αριστεράς κ. Τρύφωνα Αλεξιάδη προς τον Υπουργό Οικονομικών, με θέμα: «Να προσδιοριστεί επακριβώς ποια είναι η πορεία, η σύνθεση και το υπόλοιπο του ταμειακού αποθέματος ασφαλείας («μαξιλάρι ασφαλείας») του κράτους».

Η έκτη με αριθμό 344/20-1-2023 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς την Υπουργό Παιδείας και Θρησκευμάτων, με θέμα: «Ανάγκη άμεσης λύσης του στεγαστικού προβλήματος του 9ου Δημοτικού Αιγάλεω».

Η δέκατη με αριθμό 345/20-1-2023 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς την Υπουργό Παιδείας και Θρησκευμάτων, με θέμα: «Η λειτουργία των νηπιαγωγείων εξαρτάται από την εκλογική περιφέρεια της πολιτικής ηγεσίας του Υπουργείου Παιδείας;».

Η τρίτη με αριθμό 353/23-1-2023 επίκαιρη ερώτηση πρώτου κύκλου του Επικεφαλής της Κοινοβουλευτικής Ομάδας του Κινήματος Αλλαγής και Βουλευτή Ηλείας κ. Μιχάλη Κατρίνη προς τον Υπουργό Οικονομικών, με θέμα: «Θηλιά» για νοικοκυριά και επιχειρήσεις το διαρκώς αυξανόμενο ιδιωτικό χρέος με ορατό τον κίνδυνο μαζικών πλειστηριασμών πρώτης κατοικίας».

Η εντέκατη με αριθμό 359/23-1-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς την Υπουργό Παιδείας και Θρησκευμάτων με θέμα: «Ειδική μοριοδότηση των μαθητών των σεισμόπληκτων περιοχών της Γ΄ λυκείου στις πανελλήνιες εξετάσεις και για το σχολικό έτος 2022 - 2023».

Η τέταρτη με αριθμό 348/20-1-2023 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Απόδοση ευθυνών για τον θάνατο εργάτριας στην καθαριότητα, στο Δήμο Ξυλοκάστρου - Ευρωστίνης και τις συνθήκες εργασίας στους δήμους».

Η πέμπτη με αριθμό 355/23-1-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Παιδείας και Θρησκευμάτων, με θέμα: «Κλείνουν το 28ο Δημοτικό Σχολείο Περιστερίου».

Η ένατη με αριθμό 357/23-1-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του κ. Κρίτωνα – Ηλία Αρσένη προς την Υπουργό Παιδείας και Θρησκευμάτων, με θέμα: «Εκατοντάδες παραμένουν τα κενά σε φιλολόγους Ειδικής Αγωγής ακόμα και μετά την Γ΄ φάση προσλήψεων».

Η πρώτη με αριθμό 340/17-1-2023 επίκαιρη ερώτηση πρώτου κύκλου της Βουλευτού Αχαΐας της Νέας Δημοκρατίας κ. Χριστίνας Αλεξοπούλου προς τον Υπουργό Υποδομών και Μεταφορών, με θέμα: «Υπογειοποίηση τμήματος της σιδηροδρομικής γραμμής Κορίνθου - Πάτρας».

Η τρίτη με αριθμό 614/31-10-2022 ερώτηση του κύκλου αναφορών-ερωτήσεων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Δικαιοσύνης, με θέμα: «Γνωστή και κοινώς αποδεκτή η συστηματική παραβίαση του απόρρητου των τηλεπικοινωνιών - Διαρκής η ατιμωρησία για τους παραβάτες!».

Δεν θα συζητηθούν λόγω κωλύματος των Βουλευτών οι εξής:

Η δεύτερη με αριθμό 343/19-1-2023 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μουζάλα προς τον Υπουργό Μετανάστευσης και Ασύλου, με θέμα: «Εικόνα εγκατάλειψης στην ελεγχόμενη δομή προσωρινής φιλοξενίας αιτούντων άσυλο Ριτσώνας».

Η δέκατη τρίτη με αριθμό 346/20-1-2023 επίκαιρη ερώτηση δεύτερου κύκλου της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς τον Υπουργό Υγείας, με θέμα: «Μεθόδευση για την κάλυψη θέσης συντονιστή της χειρουργικής κλινικής του «Αγίου Ανδρέα»».

Η όγδοη με αριθμό 352/23-1-2023 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδος κ. Γεωργίου Λαμπρούλη προς τον Υπουργό Υγείας, με θέμα: «Για τα οξυμένα προβλήματα του Κέντρου Υγείας Λάρισας».

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 16.54΄ λύεται η συνεδρίαση για αύριο, ημέρα Τρίτη 31 Ιανουαρίου 2023΄ και ώρα 10.00΄, με αντικείμενο εργασιών του Σώματος α) κοινοβουλευτικό έλεγχο, επετειακή αναφορά στη μνήμη των πεσόντων Ελλήνων αξιωματικών του Πολεμικού Ναυτικού στα Ίμια την 31η Ιανουαρίου 1996 και τήρηση ενός λεπτού σιγής και β) νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**